**LEGE** Nr. 209 din 29-07-2016 **privind deşeurile**

# Capitolul I

# DISPOZIŢII GENERALE

## **Articolul 1.** Obiectul şi domeniul de aplicare

(1) Prezenta lege stabileşte bazele juridice, politica de stat şi măsurile necesare pentru protecţia mediului şi a sănătăţii populaţiei prin prevenirea sau reducerea efectelor adverse determinate de generarea şi gestionarea deşeurilor şi prin reducerea efectelor generale ale folosirii resurselor şi creşterea eficienţei folosirii acestora, menținând sustenabilitatea socială și acceptabilitatea economică pentru a permite tranziția la o economie circulară.

 (1)1 Prezenta lege încorporează reglementările relevante sectorului de gestionare a deșeurilor ale Uniunii Europene, în același timp se conformă reglementărilor UE direct aplicabile și stabilește:

a) reguli pentru prevenirea și gestionarea deșeurilor,

b) drepturile și obligațiile persoanelor implicate în gestionarea deșeurilor,

c) competenţele organelor administraţiei publice în gestionarea deşeurilor.

(2) Prevederile prezentei legi nu se aplică:

a) efluenţilor gazoşi emişi în atmosferă;

b) terenurilor (in situ), inclusiv solurilor contaminate neexcavate şi clădirilor legate permanent de sol;

c) solurilor necontaminate şi altor materiale naturale excavate în cadrul activităţilor de construcţie, în cazul în care aceste materiale vor fi utilizate în stare naturală pe terenul de unde au fost excavate;

d) deşeurilor radioactive;

e) explozibililor dezafectaţi;

f) materiilor fecale, în cazul în care acestea nu intră sub incidenţa alin. (3) lit. b), paielor şi altor materii naturale nepericuloase provenite din agricultură sau silvicultură şi care sînt folosite în agricultură sau silvicultură ori pentru producerea de energie din biomasă prin procese sau metode care nu dăunează mediului şi nu pun în pericol sănătatea populaţiei.

(3) În măsura în care sînt reglementate prin alte acte legislative, se exclud din domeniul de aplicare a prezentei legi următoarele:

a) apele uzate;

b) subprodusele de origine animală, inclusiv produsele transformate, cu excepţia produselor care urmează să fie incinerate, depozitate sau utilizate într-o instalaţie de producere a biogazului ori a compostului;

c) cadavrele animalelor care au murit în orice alt mod decît prin sacrificare, inclusiv ale animalelor care au fost sacrificate pentru eradicarea unei epizootii, şi care sînt eliminate conform prevederilor legale sanitar-veterinare;

d) deşeurile care rezultă în urma activităților de prospectare, extracţie, tratare şi depozitare a resurselor minerale, precum şi cele rezultate din exploatarea carierelor.

(4) Fără a aduce atingere obligaţiilor prevăzute de alte acte legislative aplicabile, sedimentele depuse în apele de suprafaţă în scopul gestionării apelor şi a căilor navigabile sau al prevenirii inundaţiilor, al atenuării efectelor inundaţiilor şi ale secetei sau ale asanării terenurilor nu intră sub incidenţa prezentei legi în cazul în care se dovedeşte că respectivele sedimente sînt nepericuloase.

(5) Gestionarea anumitor categorii de deşeuri va fi reglementată prin alte acte legislative şi prin actele normative aprobate de Guvern, elaborate în baza prezentei legi şi a tratatelor internaţionale la care Republica Moldova este parte.

## **Articolul 2.** Noțiuni

În sensul prezentei legi, noțiunile utilizate au următoarele semnificații:

1) *autorizaţie de mediu pentru gestionarea deşeurilor* – act permisiv emis de către Agenția de Mediu, din subordinea Ministerului Mediului prin care se permite desfăşurarea activităţilor de gestionare a deşeurilor conform prezentei legi;

11) administrarea serviciului de gestionare a deșeurilor municipale – activitățile autorităților administrației publice locale realizate în stabilirea regulilor de prestare a serviciului de gestionare a deșeurilor municipale, în adoptarea reglementărilor de gestionare a deșeurilor municipale, precum și în monitorizarea respectării acestor reguli de gestionare a deșeurilor municipale.

2)*biodeşeuri* – deşeuri biodegradabile provenite din grădini şi parcuri, deșeuri alimentare sau cele provenite din bucătăriile gospodăriilor private, restaurantelor, firmelor de catering sau din magazine de vînzare cu amănuntul şi care sînt compatibile cu deşeurile provenite de la întreprinderile de prelucrare a produselor alimentare. Acestea nu includ deșeurile provenite din agricultură și silvicultură, gunoiul de grajd, nămolul de epurare sau alte deșeuri biodegradabile, cum ar fi textile naturale, hârtie sau lemn prelucra, inclusiv subprodusele din industria alimentară care nu devin niciodată deșeuri;

3) *broker* – orice persoană fizică sau juridică care se ocupă de valorificarea sau eliminarea deşeurilor în numele altor persoane, inclusiv brokerii care nu intră fizic în posesia deşeurilor;

4) *cele mai bune tehnici disponibile (BAT)* – stadiul cel mai avansat și mai eficient înregistrat în dezvoltarea activităților şi a metodelor de operare a acestora, care demonstrează posibilitatea practică a anumitor tehnici de a constitui referinţa pentru stabilirea valorilor-limită de emisie și a altor condiții de autorizare în scopul prevenirii poluării, iar în cazul în care acest fapt nu este posibil, pentru a reduce emisiile şi impactul asupra mediului în ansamblul său:

a)*tehnici*– se referă deopotrivă la tehnologia utilizată şi la modul în care instalaţia este proiectată, construită, întreţinută, exploatată, precum şi la scoaterea din funcţiune a acesteia şi, după caz, la remedierea amplasamentului, potrivit legislaţiei în domeniul expertizei ecologice;

b) *disponibile* – se referă la acele tehnici care sînt dezvoltate la un nivel care permite aplicarea lor în sectorul industrial respectiv în condiţii economice şi tehnice viabile, luîndu-se în considerare costurile şi beneficiile, indiferent dacă aceste tehnici sînt sau nu utilizate ori realizate la nivel naţional, atît timp cît acestea sînt accesibile operatorului în condiții acceptabile;

c) *cele mai bune* – se referă la cele mai eficiente tehnici pentru atingerea unui nivel înalt de protecție a mediului în ansamblul său;

5) *colectare* – strîngerea deşeurilor, inclusiv sortarea şi stocarea preliminară a deşeurilor, în vederea transportării la o instalaţie de tratare, cu condiția ca stocarea deșeurilor într-o istalație de colectare a deșeurilor să nu depășească o perioadă de 9 luni;

6) *colectare separată* – colectarea în cadrul căreia un flux de deşeuri este păstrat separat, în funcţie de tipul şi natura deşeurilor, cu scopul de a facilita tratarea specifică a acestora;

7) *comerciant* – orice persoană fizică sau juridică care acționează în nume propriu pentru cumpărarea și pentru vînzarea ulterioară a deșeurilor, inclusiv comercianții care nu intră fizic în posesia deșeurilor, care acționează în baza autorizației de comercializare a deșeurilor, eliberată de către Agenția de Mediu, confrom art.25, alin. (9);

8) *depozit de deşeuri*– amplasament de evacuare a deşeurilor pentru depozitarea lor pe sau în pămînt (în subsol), care include:

– spaţii interne pentru evacuarea deşeurilor (un producător de deşeuri îşi construieşte propriul depozit pentru evacuarea deşeurilor la locul de producţie); şi

– amplasamente permanente (pentru o perioadă mai lungă de un an), care sînt utilizate pentru depozitarea temporară a deşeurilor.

Depozitul de deșeuri nu include:

a) locuri unde deșeurile sînt descărcate pentru a permite pregătirea acestora pentru transportul ulterior în scopul recuperării, tratării sau evacuării în altă parte;

b) locuri de depozitare a deşeurilor înainte de recuperare în scopul tratării, pentru o perioadă de cel mult 3 ani, în general, sau înainte de evacuare, pentru o perioadă de cel mult un an;

8)1 *depozit de deşeuri existent– groapă de gunoi amplasată pe un teren atribuit pentru depozitarea deșeurilor pe pămînt, care este în operare la intrarea în vigoare a prezentei legi;*

8)2 depozitare subterană - amplasament permanent pentru depozitarea deșeurilor, situat într-o cavitate geologică (mină de calcar, piatră, etc.);

9) *deşeu* – orice substanţă sau obiect pe care deţinătorul îl aruncă sau are intenţia ori obligaţia să îl arunce;

91) deșeuri biodegradabile - deșeuri care sunt supuse digestiei aerobe sau anaerobe, precum deșeurile alimentare și de grădină și hârtie și carton;

10) *deşeuri municipale*–

a) deşeuri a*mestecate și deșeuri colectate separat* din gospodărie şi deşeurile similare ca natură sau compoziție cu deșeurile municipale care provin din activităţi comerciale, industriale şi administrative, menţionate la poziţia 20 din Lista deşeurilor, aprobată prin Hotărărea Guvernului nr.99/2018, inclusiv hârtie și carton, sticlă, metale, materiale plastice, deșeuri biodegradabile, lemn, textile, ambalaje, echipamente electrice și electronice, baterii și acumulatori, precum și deșeuri voluminoase, inclusiv saltele și mobilă.

b) deșeuri amestecate și deșeuri colectate separat din alte surse, în cazul în care deșeurile respective sunt similare ca natură și compoziție cu deșeurile menajere;

Deșeurile municipale nu includ deșeurile din producție, activități de asistență medicală, deșeuri din agricultură, silvicultură, pescuit, fose septice, ape uzate și tratarea apelor uzate, inclusiv nămolurile de epurare, vehiculele scoase din uz și deșeurile de construcții și demolări;

11) *deşeuri periculoase* – orice deşeuri care prezintă una sau mai multe din proprietăţile periculoase specificate în anexa nr.3, este clasificat ca deșeu care se încadrează în categoria deșeurilor periculoase din Lista deșeurilor, aprobată prin Hotărărea Guvernului nr.99/2018 sau este amestecat sau contaminat cu unele dintre deșeurile care prezintă una sau mai multe din proprietăţile periculoase;

11)1 deșeuri nepericuloase- deșeurile care nu intră sub incidența subpunct 11);

12) *deţinător de deşeuri*– producătorul deşeurilor sau persoana fizică ori juridică care se află în posesia acestora;

13) *eliminare* – orice operaţiune care nu este o operaţiune de valorificare, chiar şi în cazul în care una dintre consecinţele secundare ale acesteia ar fi recuperarea de substanţe sau de energie. Anexa nr. 1 stabileşte o listă a operaţiunilor de eliminare;

14) *evaluarea ciclului de viaţă* – evaluarea, în legătură cu un produs, a efectelor asupra mediului determinate de producţia, distribuţia, comercializarea şi utilizarea produsului, inclusiv valorificarea şi eliminarea acestuia, precum şi utilizarea energiei şi materiilor prime și a deșeurilor produse din oricare dintre activităţile menţionate;

15) *gestionarea deşeurilor* – colectarea, transportul, valorificarea şi eliminarea deşeurilor, inclusiv supravegherea acestor operaţiuni şi întreţinerea ulterioară a amplasamentelor de eliminare, inclusiv acţiunile întreprinse de un comerciant sau un broker;

151) *instalație destinată operațiunilor de gestionare a deseurilor* - unitate tehnică, un teren, o clădire sau o parte a unei clădiri de pe un amplasament, în care se desfășoară activitatea de:

1. stocare, colectare, valorificare sau eliminare a deșeurilor, în baza unei autorizații eliberate în temeiul art.25, alin. (4);
2. tratarea deşeurilor în instalații mici listate în Anexa nr.31, în baza unei autorizații eliberate în temeiul art.25, alin. (5).
3. valorificare a deșeurilor în baza unei derogări în temeiul art. 27,

152) *instalație mică* -instalație de tratare a deșeurilor biodegradabile, care prelucrează deșeuri biodegradabile pentru un singur depozit de deșeuri, în cantități care nu depășesc 20 de tone (capacitatea instalației), cu condiția ca volumul total anual de deșeuri biodegradabile prelucrate să nu depășească 100 de tone;

153) *instalație mobilă* - instalație destinată gestionării deșeurilor, care este capabilă să se deplaseze și să funcționeze în mod independent, care nu își pierde operabilitatea atunci când este mutată;

154) *intermedierea gestionării deșeurilor* - aranjarea valorificării sau eliminării deșeurilor în numele unor terți, inclusiv cazurile în care persoana juridică sau persoana fizică care desfășoară activități de intermediere a gestionării deșeurilor („brokerii”) nu deține fizic aceste deșeuri.

155) *materie primă secundară -* materiale care au, în special, caracteristicile subproduselor sau deșeurilor tratate, care au încetat să mai fie deșeuri odată ce au îndeplinit condițiile și criteriile indicate în art. 5 și 6, ale materialelor recuperate din produsele care fac obiectul recuperării în temeiul art. 12, materiale din alte produse care pot fi utilizate pentru prelucrare ulterioară, inclusiv materiale de intrare neutilizate, materiale predate pentru reutilizare; materiile prime secundare sunt folosite în producție și pot înlocui materiile prime primare.

156) *operator al unui sistem municipal de gestionare a deșeurilor* – persoană juridică înființată de una, mai multe sau toate autorităţile administraţiei publice locale incluse într-o regiune de gestionare a deșeurilor municipale, care, în numele localităților, îndeplinește funcțiile de organizare a sistemului municipal de gestionare a deșeurilor și/sau oferă servicii de gestionare a deșeurilor.

16) *pregătirea pentru reutilizare* – operaţiunile de verificare, curăţare sau valorificare prin reparare, prin care produsele sau componentele produselor care au devenit deşeuri sînt pregătite pentru a fi reutilizate fără nicio altă operaţiune de pretratare;

16)1 *pretratarea deșeurilor* - orice activitate care are ca rezultat modificarea proprietăților chimice, biologice sau fizice ale deșeurilor, inclusiv sortarea acestora, pentru a reduce volumul acestora, a reduce proprietățile periculoase sau pentru a permite sau facilita transportul, valorificare sau eliminarea acestora; unde chiar și după tratare deșeurile rămân deșeuri,

17) *prevenire* – măsuri luate înainte ca o substanţă, un material sau un produs să devină deşeu, care reduc:

a) cantitatea de deşeuri, inclusiv prin reutilizarea produselor sau prelungirea ciclului de viaţă a acestora;

b) efectele nocive ale deşeurilor asupra mediului şi sănătăţii populaţiei; sau

c) conţinutul de substanţe nocive al materialelor şi produselor;

18) *producător de deşeuri* – orice persoană fizică sau juridică ale cărei activităţi generează deşeuri (producător iniţial de deşeuri) sau orice persoană juridică care efectuează operaţiuni de pretratare, amestecare sau de alt tip, care duc la modificarea naturii sau a compoziţiei acestor deşeuri, o localitate, din momentul în care o persoană elimină deșeurile, în conformitate cu articolul 231 într-o locație din localitate desemnată în acest scop;

181) *rambleiere* - metodă de valorificare a deșeurilor în cadrul căreia se utilizează deșeuri nepericuloase în scopuri de refacere în zonele în care s-au efectuat excavări sau în scopuri de amenajare de arhitectură peisagistică. Deșeurile utilizate pentru rambleiere înlocuiesc materiale care nu sunt deșeuri, să fie adecvate pentru scopurile menționate mai sus și să se limiteze la cantitatea strict necesară pentru atingerea acestor scopuri;

19) *reciclare* – orice operaţiune de valorificare prin care deşeurile sînt transformate în produse, materiale sau substanţe pentru a-şi îndeplini funcţia lor iniţială sau pentru alte scopuri. Aceasta include retratarea materialelor organice, dar nu include valorificarea energetică şi conversia în vederea folosirii materialelor drept combustibil sau pentru operaţiunile de rambleiere;

20) *recuperare* – orice operaţiune prin care se regenerează/se obţine din nou un material sau o substanţă care altfel s-ar pierde ;

21) *regenerarea uleiurilor uzate* – orice proces de reciclare prin care uleiurile de bază pot fi produse prin rafinarea uleiurilor uzate, în special prin îndepărtarea contaminanţilor, a produselor de oxidare şi a aditivilor conţinuţi de acestea;

211) *regiune de management al deșeurilor municipale* – zonă care acoperă teritoriul a mai multor localități, în care autorităţile administraţiei publice locale cooperează pentru a asigura funcționarea eficientă a sistemului de management integrat al deşeurilor la nivel regional și asigură furnizarea de servicii de management al deșeurilor municipale de calitate și accesibile tuturor deținătorilor de deșeuri municipale din regiune.

22) *reutilizare* – orice operaţiune prin care produsele sau componentele care nu au devenit deşeuri sînt utilizate din nou în acelaşi scop pentru care au fost concepute;

221) *sistem de management integrat al deșeurilor municipale* – set de măsuri organizatorice, tehnice și legale asociate de implementarea funcțiilor de management al deșeurilor municipale.

222) *sistem de colectare a deșeurilor complimentar sistemului de management integrat al deșeurilor municipale* (denumit în continuare „sistem complimentar de colectare a deșeurilor”) este destinat gestionării deșeurilor generate de utilizarea produselor supuse reglementărilor responsabilității extinse a producărului, (în particular, echipamente electrice și electronice, baterii și acumulatori și a produselor ambalate), pentru asigurarea îndeplinirii țintelor de colectare a deșeurilor, în conformitate cu regelemetările specifice stabilite de Guvern.

223) *servici de gestionarea deșeurilor municipale –* serviciu public care cuprinde colectarea, transportul, valorificare și eliminarea deșeurilor municipale, organizarea și monitorizarea acestor activități și întreținerea ulterioară a depozitelor.

224) *stocarea deșeurilor* - plasarea deșeurilor într-o instalație proiectată în acest scop pentru o perioadă de maxim 1 an înainte de eliminarea acestora sau pentru o perioadă de maxim 3 ani înainte de valorificarea lor;

23)*tratare –* operaţiuni de valorificare sau eliminare, inclusiv pregătirea prealabilă valorificării sau eliminării;

231) *transportator de deseuri* - persoană fizică sau juridică care desfasoară activități de transport pentru terți, care transportă deșeuri, al caror nu este originar, si in acelasi timp nu transporta aceste deseuri la propria unitate de gestionare a deseurilor;

24) *uleiuri uzate* – toate uleiurile minerale sau lubrifianţii sintetici, sau uleiurile industriale care au devenit improprii folosinţei pentru care au fost destinate iniţial;

25)*valorificare* – orice operaţiune care are drept rezultat principal faptul că deşeurile servesc unui scop util prin înlocuirea altor materiale care ar fi fost utilizate într-un anumit scop sau faptul că deşeurile sînt pregătite pentru a putea servi scopului respectiv în întreprinderi sau în economie în general. Anexa nr. 2 stabileşte o listă a operaţiunilor de valorificare a deșeurilor.

26) *valorificarea energetică* *a deșeurilor* - utilizarea deșeurilor într-un mod similar cu combustibilul pentru a-și recupera conținutul energetic, sau într-un mod diferit, pentru a produce energie;

27) *valorificare materială a deșeurilor* - orice metodă de valorificare a deșeurilor, inclusiv pregătirea acestora pentru reutilizare, reciclare și rambleire, cu excepția recuperării de energie și a reprocesării în materii prime pentru a fi utilizate ca combustibil sau alte mijloace de producere a energiei;

## **Articolul 3.** Ierarhia gestionării deşeurilor şi modalitatea aplicării acesteia

(1) Ierarhia gestionării deşeurilor, astfel cum este prezentată mai jos, se aplică în calitate de ordine a priorităţilor în cadrul legislaţiei şi al politicii în materie de prevenire a generării şi de gestionare a deşeurilor:

a) prevenirea;

b) pregătirea pentru reutilizare;

c) reciclarea;

d) alte operațiuni de valorificare, inclusiv valorificarea energetică;

e) eliminarea.

(1)1 Gestionarea deșeurilor se bazează pe ierarhia gestionării deșeurilor, conform căreia prioritară este prevenirea generării deșeurilor și, în cazul în care producerea deșeurilor nu poate fi prevenită, să respecte următoarea ordine de priorități: pregătirea pentru reutilizarea, reciclarea, valorificarea, inclusiv valorificarea energetică și, în ultima instanță - eliminarea.

(2) Aplicarea ierarhiei gestionării deșeurilor, astfel cum este prevăzută la alin. (1), şi respectarea acesteia sînt obligatorii pentru toţi subiecţii implicaţi în gestionarea deşeurilor, asigurînd prevenirea generării deşeurilor şi gestionarea eficientă a deşeurilor inclusiv controlul acestor activități, astfel încît să se reducă efectele negative ale acestora asupra mediului.

(3) În sensul prevederilor alin. (2), pentru anumite fluxuri de deşeuri specifice, aplicarea ierarhiei gestionării deşeurilor poate suferi modificări în baza evaluării de tip analiza ciclului de viaţă privind efectele globale ale generării şi gestionării acestor deşeuri.

(4) Ministerul Mediului asigură un proces transparent de elaborare a legislaţiei şi a politicilor în domeniul gestionării deşeurilor, cu respectarea prevederilor Legii nr. 239-XVI / 2008 privind transparenţa în procesul decizional.

(5) În aplicarea ierarhiei gestionării deșeurilor se ia în considerare principiile generale ale protecţiei mediului, precauţiei şi durabilităţii, fezabilităţii tehnice şi viabilităţii economice, protecţiei resurselor, precum şi impactul global asupra mediului, sănătăţii populaţiei, economiei şi societăţii, potrivit prevederilor art. 1 şi 4.

(6) Producătorii de deșeuri, indiferent de forma juridică de organizare (întreprindere, organizaţie, instituție publică și de menire socioculturală), care dețin mai mult de 10 angajați, pe lîngă obligațiile menționate în prezenta lege, elaborează și implementează acțiuni de prevenire a generării deșeurilor și aplică ierarhia de gestionare a acestora, inclusiv acțiuni de colectare separată a deşeurilor generate de propria activitate. În cazul instituţiilor de asistenţă medicală, prevederile prezentului alineat se aplică indiferent de numărul de angajaţi.

## **Articolul 31.**Prevenirea generării deşeurilor

(1) Persoanele fizice și juridice asigură prevenirea generării deșeurilor în procesul desfășurării activității sale, reducerea volumului și a proprietăților periculoase ale acestora.

(2) Persoanele fizice și juridice care desfășoară activități economice, care fabrică produse, sunt obligate să asigure că dezvoltarea și fabricarea acestor produse limitează generarea deșeurilor, în special a deșeurilor periculoase, în cadrul proceselor legate de producția industrială, extracția mineralelor, fabricarea produselor, construcții și demolări, luând în considerare cele mai bune tehnici disponibile, și, dacă nu este posibil, pentru a preveni producerea deșeurilor din aceste produse, acesta este obligat să asigure cel mai înalt nivel posibil de valorificare a acestor deșeuri, în conformitate cu ierarhia de gestionare a deșeurilor.

(3) Producătorii de produse produc și introduc pe piață produse și componente ale produsului care conțin materiale reciclate (acolo unde este fezabil din punct de vedere tehnologic) sau recuperabile în alt mod la sfârșitul duratei de viață utilă și atunci când au devenit deșeuri, astfel încât să se reducă cantitatea de deșeuri, în special deșeurile care nu pot fi refolosite sau reciclate, precum și riscurile pentru sănătatea publică și pentru mediu.

(4) Producătorii de produse alimentare, previn și reduc generarea de deșeuri alimentare în cadrul producției primare, al prelucrării și fabricării produselor; să reducă pierderile alimentare în lanțurile de producție, contribuind astfel la reducerea cu 50 % a deșeurilor alimentare pe cap de locuitor la nivel mondial, pînă în anul 2030.

(5) Persoanele fizice și juridice care desfășoară activități de comerț cu amănuntul și al alte tipuri de distribuție a produselor alimentare în restaurante și servicii de alimentație, gospodării, rețeaua de comerț cu amănuntul și către consumator asigură reducerea pierderilor alimentare în lanțurile de producție și distribuție, până în anul 2030. În acest context sunt încurajate donațiile de produse alimentare și alte forme de redistribuire pentru consumul uman, acordând prioritate uzului uman față de hrana pentru animale și față de prelucrarea ulterioară în produse nealimentare;

(6) Persoanele fizice sau juridice pot composta materialul biodegradabil produs prin activitățile sale pentru a preveni producerea de deșeuri, în cazul în care compostul produs este utilizat în activitățile sale, iar procesul de compostare nu pune în pericol sănătatea publică sau mediul.

(7) Persoanele fizice și juridice care desfășoară activități economice gestionează procesul de compostare în așa fel încât să asigure descompunerea microbiană aerobă a materiei organice fără formarea de mirosuri sau emisii de metan. Compostarea materialului biologic de origine animală poate fi efectuată numai într-o instalație autorizată confrom art.25 și care îndeplinește cerințele pentru prelucrarea subproduselor de origine animală, conform Legii nr.129/2019 privind subprodusele de origine animală și produsele derivate care nu sunt destinate consumului uman. Compostul care nu este utilizat în activitățile sale se consideră deșeu de rînd cu alte rezultate din compostare.

(8) Producătorii, importatorii, deținătorii de deșeuri și operatorii de instalații și/sau activități de gestionare a deșeurilor asigură respectarea măsurilor de prevenire și gestionare a deșeurilor prevăzute în Programul național pentru gestionarea deșeurilor atunci când își desfășoară activitățile și aplică prioritățile de prevenire și management al deșeurilor în activitățile lor.

(9) Operatorii de instalații și/sau activități de gestionare a deșeurilor asigură că activitățile lor de gestionare a deșeurilor și orice informații pe care le oferă publicului despre aceste activități sunt în conformitate cu ordinea de prioritate pentru prevenirea și gestionarea deșeurilor.

(10) Persoanele fizice și juridice care desfășoară activități economice dezvoltă și sprijină campanii de informare în scopul sensibilizării opiniei publice cu privire la prevenirea generării de deșeuri și la aeliminarea acestora.

## **Articolul 4.**Protecţia mediului şi a sănătăţii populaţiei

Gestionarea deşeurilor se realizează prin metode şi procedee ce nu poluează mediul şi nu pun în pericol sănătatea populaţiei, iar autorităţile competente, conform prezentei legi, controlează activităţile de valorificare şi eliminare a deşeurilor, urmărind ca acestea:

a) să nu prezinte riscuri pentru apă, aer, sol, floră şi faună;

b) să nu producă poluare fonică sau miros neplăcut;

c) să nu afecteze peisajele sau zonele protejate.

## **Articolul 5.** Subproduse

(1) Pentru ca o substanţă sau un obiect, care rezultă în urma unui proces de producţie al cărui obiectiv principal nu este producerea acestuia, să nu fie considerat deşeu în sensul art. 2 pct. 9), dar să fie considerat subprodus, trebuie să fie îndeplinite următoarele condiţii:

a) utilizarea ulterioară a substanţei sau obiectului respectiv este sigură;

b) substanţa sau obiectul poate fi utilizat direct, fără a fi supus unei alte prelucrări suplimentare decît cea prevăzută de practica industrială obişnuită;

c) substanţa sau obiectul este produs ca parte integrantă a unui proces de producţie; şi

d) utilizarea ulterioară este legală, în sensul că substanţa sau obiectul îndeplineşte toate cerinţele pertinente privind producţia, protecţia mediului şi a sănătăţii populației pentru utilizarea specifică şi nu va produce efecte globale nocive asupra mediului sau a sănătăţii populaţiei.

(2) Deținătorul subprodusului, întocmește documentația de însoțire, care să ateste conformitatea cu condițiile prevăzute la alin. (1) și este obligat să predea subprodusul altei persoane cu documentația de însoțire.

(3) Ministerul Mediului stabilește, criteriile, conținutul documentației de însoțire și procedura de verificare a conformității substanţei sau obiectului drep subprodus, conform condițiilor prevăzute la alin. (1).

(4) O substanță sau un obiect este considerat deșeu dacă, în conformitate cu procedura menționată la alin. (3) din prezentul articol, nu este clasificat ca subprodus și dacă corespunde definiției de deșeu, prevăzută la art. 2 pct. 9).

## **Articolul 6.**Încetarea statutului de deşeu

(1) Anumite categorii de deşeuri încetează să mai fie considerate deşeuri în sensul art. 2 pct. 9) în momentul în care au trecut printr-o operaţiune de valorificare prevăzută în anexa nr. 2 şi îndeplinesc următoarele criterii specifice:

a) substanţa sau obiectul rezultat se utilizează în mod curent pentru îndeplinirea unor scopuri specifice;

b) există o piaţă sau cerere pentru substanţa sau obiectul în cauză;

c) substanţa sau obiectul îndeplineşte cerinţele tehnice pentru îndeplinirea scopurilor specifice şi respectă normele aplicabile produselor; şi

d) utilizarea substanţei sau a obiectului nu va produce efecte nocive asupra mediului sau a sănătăţii populației.

(2) Criteriile specifice pentru încetarea statutului de deşeu se stabilesc în scopul atingerii obiectivelor de valorificare şi reciclare a anumitor categorii de deşeuri, precum agregatele, hîrtia, sticla, metalele, anvelopele şi textilele, luîndu-se în considerare eventualele efecte negative asupra mediului ale substanţei sau produsului în cauză, inclusiv valoarea-limită pentru poluanţi.

(3) Deşeurile care încetează să mai fie considerate deşeuri în conformitate cu alin. (1) şi (2) din prezentul articol încetează de asemenea să mai fie considerate deşeuri, în scopul atingerii obiectivelor de valorificare şi reciclare prevăzute de actele normative aprobate de Guvern, în cazul în care îndeplinesc cerinţele privind valorificarea sau reciclarea anumitor categorii de deşeuri menţionate la art. 49–51, 54, 60 şi 61.

(3)1 La stabilirea criteriilor specifice pentru încetarea statutului de deșeu pentru anumite fluxuri de deșeuri se ține cont de acțiunile de protecție a mediului și siguranța sănătății publice, inclusiv promovarea utilizării durabile și raționale a resurselor naturale. Aceste criterii trebuie să includă:

1. modaliatea de utilizarea deșeurilor și cantitatea acestora în activitățile de valorificare a deșeurilor;
2. procese și metode permise de valorificare a deșeurilor;
3. criteriile de calitate pentru substanţa sau obiectul rezultat care nu mai sunt considerate deșeuri după operațiunea de valorificare în conformitate cu standardele de produs aplicabile, cerințele de calitate pentru substanţa sau obiectul rezultat, inclusiv, după caz, valorile limită ale poluanților și nivelul impurităților;
4. criteriile de calitate pentru substanţa sau obiectul rezultat care nu mai sunt considerate deșeuri după operațiunea de valorificare în conformitate cu standardele de produs aplicabile, cerințele de calitate pentru substanţa sau obiectul rezultat, inclusiv, după caz, valorile limită ale poluanților și nivelul impurităților;
5. cerințele pentru eliberarea, păstrarea și deținerea documentelor care atestă conformitatea substanţei sau obiectului rezultat.

(3)2 Criteriile specifice pentru încetarea statutului de deșeu pentru anumite fluxuri de deșeuri se stabilesc în actele normative aprobate de Guvern. În cazul în care pentru anumite fluxuri de deșeuri nu au fost stabilite criterii și există solicitare din partea deținătorului de deşeuri, Agenţia de Mediu analizează şi verifică împreună cu reprezentanţii Inspectoratului pentru Protecția Mediului îndeplinirea condiţiilor prevăzute la alin. (1) în baza metodologiei stabilite actele normative aprobate de Guvern, şi propune criterii pentru fluxurile respective.

(4) Deţinătorul de deşeuri prezintă autorităţii administrative cu funcţii de reglementare în domeniul gestionării deşeurilor, menţionată la art. 10 alin. (1), solicitarea privind încetarea statutului de deşeu în conformitate cu prevederile alin. (1)–(3) din prezentul articol, în modul stabilit de Guvern.

(5) Solicitarea privind încetarea statutului de deşeu se depune odată cu cererea de autorizare de mediu pentru gestionare a deșeurilor, eliberată conform art.25. Operatorul instalației de valorificare a deșeurilor prezintă suplimentar documentele care atestă conformitatea proceselor prin care deșeurile date încetează să mai fie deșeuri, cu condiția ca acestea îndeplinesc criteriile specifice din alin. (1).

(6) Agenția de mediu revocă sau modifică autorizația menționată la alin. (5) dacă există o modificare a condițiilor care sunt decisive pentru eliberarea autorizației, sau substanţa sau obiectul rezultat încetează să mai îndeplinească criterii specifice prevăzute la alin. (1).

(7) Atunci când substanța sau obiectul nu mai este considerat deșeu, acesta respectă cerințele de înregistrare conform Legii privind substanțele chimice, nr.277/2018, după caz. Persoanele fizice sau juridice care utilizează pentru prima dată o substanță sau un articol care nu mai este considerat deșeu și care nu a fost introdus pe piață sau care produce o substanță sau un articol care nu mai este considerat deșeu disponibil pe piață pentru prima dată, se asigură că substanța sau articolul în cauză respectă cerințele de înregistrare din Legea privind substanțele chimice, nr.277/2018.

## **Articolul 7.** Lista deşeurilor

(1) Lista deşeurilor, inclusiv a deşeurilor periculoase, se elaborează şi se actualizează periodic de către Ministerul Mediului și se aprobă de Guvern.

(1)1 Deșeurile sunt clasificate după categorii, subcagorii și tipuri de deșeuri, fie ca deșeuri periculoase sau nepericuloase, fie ca alte deșeuri, așa cum este definit în Lista deșeurilor, aprobată prin HG nr.99/2018.

(1)2 În contextul alin (1)1 alte deșeuri sunt deșeurile care nu îndeplinesc condițiile definiției prevăzute la art. 2 pct. 11). Deșeurile municipale mixte sunt considerate alte deșeuri, chiar dacă îndeplinesc condițiile condițiile definiției prevăzute la art. 2 pct. 11).

(2) Lista deşeurilor este obligatorie pentru a determina dacă un deşeu trebuie considerat deşeu periculos.

(2)1 Deșeurile care se încadrează în categoria deșeurilor periculoase sau sunt amestecate sau contaminate cu deșeuri periculoase sau deșeuri periculoase tratate pot fi clasificate ca alte deșeuri numai dacă proprietățile lor periculoase, evaluate ca proprietăți periculoase ale deșeurilor în conformitate cu anexa nr.3, au fost eliminate din acestea.

(3) Includerea unei substanţe sau a unui obiect în Lista deșeurilor nu înseamnă că acestea se consideră ca fiind deşeu în orice împrejurare. O substanţă sau un obiect se consideră ca fiind deşeu numai în cazul în care corespunde noțiunii prevăzute la art. 2 pct. 9).

(4) Producătorii şi deţinătorii de deşeuri persoane juridice, indiferent de genul de activitate, tipul de proprietate şi forma juridică de organizare, de sursa de finanţare, inclusiv autorităţile publice de apărare, ordine publică şi siguranţă naţională, sînt obligaţi să încadreze fiecare tip de deşeu generat din propria activitate în codurile din Lista deşeurilor conform actelor normative aprobate de Guvern.

(5) În cazul unui tip de deşeu care se încadrează, potrivit Listei deşeurilor, sub două coduri diferite, în funcţie de posibila prezenţă a unor caracteristici periculoase (codurile marcate cu asterisc), încadrarea ca deșeu nepericulos se realizează de către producătorii şi deţinătorii de astfel de deşeuri numai în baza unei analize a originii, a testelor efectuate cu utilizarea metodelor de testare aplicabile descrise în Regulamentul privind stabilirea metodelor de testare, aprobat de Guvern, sau în alte metode de testare și orientări recunoscute la nivel internațional, a buletinelor de analiză şi a altor documente relevante.

(6) Laboratorul de referinţă, stabilit de către Ministerul Agriculturii, Dezvoltării Regionale și Mediului, analizează cazurile de incertitudine referitoare la caracterizarea şi încadrarea deşeurilor.

(7) Producătorii şi deţinătorii de deşeuri persoane juridice sînt obligaţi să efectueze şi să deţină o caracterizare a deşeurilor periculoase generate din propria activitate şi a deşeurilor care pot fi considerate periculoase din cauza originii sau compoziţiei în scopul determinării posibilităţilor de amestecare, a metodelor de tratare şi de eliminare a acestora.

(8) În baza unei analize a originii, testelor, buletinelor de analiză şi a altor documente relevante puse la dispoziţie de producătorii şi deţinătorii de deşeuri menţionaţi la alin. (4) şi (7) din prezentul articol, autoritatea administrativă menționată la art. 10 alin. (1) consideră că un deşeu este periculos, chiar dacă acesta nu figurează în Lista deşeurilor, atunci cînd acesta prezintă una sau mai multe din proprietăţile specificate în anexa nr. 3.

(9) În cazul în care Ministerul Agriculturii, Dezvoltării Regionale și Mediului constată, în baza analizelor de laborator sau a studiilor de fezabilitate, că un deşeu care se clasifică în lista deşeurilor ca fiind periculos nu prezintă niciuna dintre proprietăţile specificate în anexa nr. 3, acesta se consideră ca fiind nepericulos.

(10) Se interzice reclasificarea deşeurilor periculoase ca deşeuri nepericuloase prin diluarea sau amestecarea acestora în scopul de a diminua concentraţiile iniţiale de substanţe periculoase la un nivel mai mic decît nivelul prevăzut pentru ca un deşeu să fie definit ca fiind periculos.

# Capitolul II

# COMPETENŢA AUTORITĂŢILOR ADMINISTRAŢIEI

# PUBLICE CENTRALE ŞI LOCALE

## **Articolul 8.**Competenţa Guvernului Guvernul:

a) realizează obiectivele şi stabileşte direcţiile prioritare în domeniul gestionării deşeurilor;

b) aprobă Strategia națională de gestionare a deşeurilor şi Programul naţional pentru gestionarea deşeurilor;

c) aprobă actele normative în domeniul gestionării deşeurilor pentru asigurarea implementării prezentei legi, inclusiv metodologia de calculare a tarifelor în acest domeniu;

d) determină modalitatea de gestionare a unor categorii de deşeuri, inclusiv a celor periculoase, în conformitate cu prevederile prezentei legi şi ale legislaţiei internaţionale;

e) în cazul în care autorităţile administraţiei publice locale nu-şi dau acordul în termen de 3 luni din momentul sesizării acestora, ia deciziile definitive pentru amplasarea obiectelor regionale de importanţă naţională privind valorificarea, tratarea, reciclarea, eliminarea, depozitarea sau înhumarea deşeurilor, cu condiţia respectării cerinţelor de mediu, conform Legii exproprierii pentru cauză de utilitate publică nr. 488-XIV din 8 iulie 1999, şi a altor cerinţe de ordin social.

## **Articolul 9.** Atribuțiile Ministerului Mediului

(1) Autoritatea competentă căreia îi revin atribuţii şi responsabilităţi în ceea ce priveşte regimul gestionării deşeurilor este Ministerul și Mediului.

(2) Ministerul și Mediului:

a) elaborează, pregătește spre aprobare şi coordonează realizarea documentelor de politici prevăzute la art. 8 lit. b) şi implementarea tratatelor internaţionale la care Republica Moldova este parte;

b) iniţiază şi asigură elaborarea, promovarea spre aprobare şi coordonarea realizării actelor legislative şi actelor normative ale Guvernului în domeniul gestionării deşeurilor;

c) dirijează metodologic organizarea evaluării impactului asupra mediului evaluării strategice de mediu și a expertizei ecologice de stat;

d) asigură monitorizarea, prin intermediul autorităţilor administrative subordonate, a impactului asupra factorilor de mediu cauzat de deşeuri şi deduce indicatorii de gestionare a deşeurilor;

e) constituie, prin intermediul autorităţii administrative din subordine, punctul de legătură pentru comunicarea şi cooperarea cu Agenţia Europeană de Mediu în ceea ce priveşte legislaţia privind deşeurile şi indicatorii de gestionare a acestora;

f) constituie autoritate competentă, punct oficial de contact şi punct focal pentru tratatele internaţionale de mediu cu privire la gestionarea deșeurilor la care Republica Moldova este parte;

g) asigură coordonarea procesului de stabilire a instrumentelor economice pentru reducerea efectelor negative cauzate de deşeuri pentru mediu, inclusiv a procesului de elaborare, operare şi emitere a deciziei de eliberare a garanţiei financiare stabilite pentru acoperirea costurilor de finanţare a operaţiunilor de colectare, tratare, valorificare şi eliminare a deşeurilor de produse supuse unui regim de responsabilitate extinsă a producătorului;

h) examinează şi aprobă planurile anuale de acţiuni ale autorităţilor administrative subordonate în ceea ce priveşte supravegherea şi controlul gestionării deşeurilor, de asemenea monitorizează implementarea acestora;

i) prezintă şi asigură Guvernul cu informaţii privind implementarea documentelor de politici menţionate la lit. a) și cu informaţii privind gestionarea deşeurilor şi starea mediului în raport cu gestionarea deşeurilor;

j) contribuie la colectarea şi diseminarea informaţiei privind generarea deşeurilor şi măsurile de gestionare a acestora, inclusiv în context transfrontalier, şi asigură accesul publicului la informaţie conform prevederilor art. 38;

k) organizează, împreună cu alte autorităţi publice şi cu organizaţiile neguvernamentale, programe de instruire şi educare a populaţiei în domeniul gestionării deşeurilor;

l) asigură colaborarea administrativă şi schimbul de informaţii cu alte state și organizaţii internaţionale în domeniul gestionării deşeurilor, precum şi raportarea în cadrul tratatelor internaţionale de mediu cu privire la gestionarea deşeurilor la care Republica Moldova este parte conform procedurilor de raportare şi comunicaţii stabilite în cadrul acestora;

m) constituie posesorul Sistemului informațional automatizat „Managementul deșeurilor” (denumit în continuare – SIA MD), menţionat la art. 33 şi asigură condiţiile juridice, organizatorice şi financiare pentru crearea acestuia.

## **Articolul 10.** Atribuțiile autorităților administrative din subordinea Ministerului Agriculturii, Dezvoltării Regionale și Mediului în domeniul gestionării deșeurilor

(1) Agenția de Mediu exercită următoarele atribuții:

a) participă la promovarea politicii de stat în domeniul gestionării deşeurilor;

a1) implimenteaza politica de stat a gestionării deșeurilor

b) asigură implementarea sistemului integrat de gestionare a deşeurilor;

c) participă la elaborarea şi implementarea strategiilor de gestionare a deşeurilor şi a programelor speciale de prevenire şi pronosticare a formării deşeurilor, precum şi de combatere şi lichidare a focarelor de stocuri de deşeuri periculoase;

d) participă la elaborarea şi avizarea proiectelor de acte normative privind gestionarea deşeurilor;

e) participă la implementarea tratatelor şi acordurilor internaţionale ce ţin de gestionarea deşeurilor şi transportarea peste frontieră a acestora;

f) colaborează, în limitele competenţei, pe probleme de gestionare a deşeurilor, cu autorităţile administraţiei publice centrale şi locale, cu Academia de Ştiinţe a Moldovei cu instituţii de cercetări ştiinţifice, cu instituţiile de învăţămînt şi asociaţiile obşteşti de profil, cu alte persoane juridice de drept public sau privat, precum şi cu persoane fizice;

g) organizează, în limitele competenței, seminare, conferinţe la nivel național şi regional, instruirea cadrelor, agenţilor economici şi informarea publicului pe probleme ce ţin de gestionarea deşeurilor;

h) examinează documentaţia privind evaluarea impactului asupra mediului şi emite acordul de mediu pentru proiecte publice şi private, inclusiv pentru activitățile planificate ce ţin de gestionarea deşeurilor;

i) efectuează expertiza ecologică de stat a proiectelor de documente de politici, a actelor normative în domeniul gestionării deşeurilor şi documentaţiei de proiect şi planificare pentru construcţia sau reconstrucţia întreprinderilor şi altor obiecte generatoare de deşeuri, precum şi pentru obiectele ce ţin de infrastructura de gestionare a deşeurilor;

j) asigură eliberarea, suspendarea, prelungirea sau retragerea, conform art. 25, a autorizaţiei de mediu pentru gestionarea deşeurilor, inclusiv pentru dotarea şi disponibilitatea permanentă a instalaţiilor portuare;

k) eliberează documentele de notificare la transportarea peste frontieră a deşeurilor, conform actelor normative aprobate de Guvern;

l) asigură stabilirea ţintelor de colectare separată şi reciclare pentru deşeurile de produse supuse reglementărilor de responsabilitate extinsă a producătorului, conform prezentei legi şi actelor normative aprobate de Guvern;

m) este deținătorul SIA MD şi asigură ţinerea acestuia.

(2) Inspectoratul pentru Protecția Mediului exercită următoarele atribuții:

a) exercită controlul și supravegherea de stat a gestionării deșeurilor, inclusiv a deșeurilor de produse supuse reglementărilor de responsabilitate extinsă a producătorului, exercită controlul în domeniile de activitate economică asupra respectării prevederilor prezentei legi și ale actelor normative de către instituţii, organizaţii, agenţii economici, indiferent de tipul de proprietate şi forma juridică de organizare, şi de către persoanele fizice, inclusiv străine;

b) exercită controlul de stat privind respectarea de către instituţii, organizaţii şi agenţii economici a ţintelor de colectare separată şi reciclare a diferitor fluxuri de deşeuri şi a deşeurilor de produse supuse reglementărilor de responsabilitate extinsă a producătorului;

c) ţine evidenţa şi efectuează inventarieri la agenți economici, instituţii şi organizaţii privind formarea, valorificarea şi eliminarea deşeurilor, precum şi stocurile de deşeuri păstrate;

d) suspendă, total sau parțial, potrivit procedurii prevăzute de Legea nr. 131/2012 privind controlul de stat asupra activității de întreprinzător, activitatea agenților economici în caz de depistare a încălcărilor foarte grave ale reglementărilor privind gestionarea deșeurilor, dacă acestea pot conduce la poluarea mediului;

e) constată şi examinează contravenţii şi aplică sancţiuni conform Codului contravenţional al Republicii Moldova nr. 218-XVI din 24 octombrie 2008 şi înaintează acţiuni pentru recuperarea prejudiciului cauzat mediului ca urmare a încălcării prevederilor actelor legislative şi normative în cadrul desfășurării activității.

## **Articolul 11.**Atribuțiile autorităților administrației publice locale

(1) În vederea implementării legislației în domeniul gestionării deşeurilor, autoritățile administrației publice locale, în limita resurselor financiare aprobate în acest scop de către consiliul local pe anul bugetar respectiv, realizează următoarele activităţi:

a) crearea unui sistem eficient de colectare, de asigurare etapizată a condițiilor pentru colectare separată și de transportare a deșeurilor pentru valorificare şi eliminare finală și stabilirea modului de funcționare a acestuia, în conformitate cu prevederile prezentei legi și ale altor acte normative;

b) alocarea terenurilor necesare pentru colectarea separată a deşeurilor municipale, acoperind, cel puțin, deșeuri periculoase, hârtie, materiale plastice, sticlă, metale, biodeșeuri, uleiuri și grăsimi comestibile și, de la 1 ianuarie 2025, și textile, inclusiv dotarea acestora cu containere specifice tipurilor de deşeuri, precum şi funcţionalitatea acestora;

b)1 sau c) desemnarea locațiilor, în bază de contract cu sistemele colective, pentru dezvotarea sistemului complementar de colectare a deșeurilor, generate de utilizarea produselor supuse reglementărilor de responsabilitate extinsă a producătorului, precum echipamentele electrice și electronice, bateriile și acumulatori și a ambalate;d) amenajarea unor spaţii speciale pentru depozitarea deşeurilor colectate separat, dimensionate corespunzător, pentru a asigura protecţia mediului și a sănătăţii populaţiei;

e) depozitarea deșeurilor municipale doar în locurile special amenajate în corespundere cu documentația de urbanism;

g) evidenţa datelor şi informaţiilor privind deşeurile şi gestionarea deşeurilor municipale colectate de la populaţie, de la unităţile comerciale şi instituţii, în bază de contract, raportînd anual aceste date, prin intermediul operatorilor de gestionare a deșeurilor municipale, Ministerul Agriculturii, Dezvoltării Regionale și Mediului în conformitate cu metodologia de ţinere a evidenţei şi de transmitere a informaţiei, aprobată de Guvern.

(2) Autorităţile administraţiei publice locale contribuie, în limitele competențelor stabilite de prezenta lege, la stabilirea unui sistem de management integrat al deşeurilor la nivel regional şi asigură cooperarea regională în vederea constituirii asociațiilor regionale de management al deşeurilor.

(3) Autorităţile administraţiei publice locale adoptă reglementări privind organizarea sistemului de management integrat al deşeurilor municipale, furnizarea de servicii de gestionare a deșeurilor municipale și asigură că aceste servicii respectă cerințele de mediu, tehnico-economice și de igienă, precum și condițiile de gestionare a deșeurilor municipale, care guvernează implementarea planurilor municipale și regionale de prevenire și management al deșeurilor.

(4) Autoritatea administrației publice locale dezvoltă, de comun accord cu sistemele colective stabilite conform Art. 12, alin (8), servicii complementare, serviciilor existente de gestionare a deșeurilor municipale. În acest context, condițiile pentru introducerea unui sistem complementar pentru colectarea deșeurilor de echipamentele electrice și electronice uzate, deșeurilor de baterii și acumulatori, deșeurile de ambalaje trebuie convenite prin încheierea de contracte între sistemele colective și autoritatea administrației publice locale.

(5) În sensul prezentei legi, alin. (4), contract de organizare a gestionării deșeurilor de produse supuse reglementărilor de responsabilitate extinsă a producătorului înseamnă un contract tripartit între autoritatea administrației publice locale (sau între o persoană juridică stabilită de către autoritatea administrației publice locale și desemnată să administreze sistemul de management integrat al deşeurilor municipal, conform art.231) și sistemul colectiv și operatorul serviciului de gestionare al deșeurilor municipale responsabil pentru colectarea separată, transportul, pregătirea pentru reciclare și valorificare deșeurilor de produse și/sau ambalaje generate în fluxul de deșeuri municipale. Acest contract trebuie să cuprindă: procedura de încheiere a contractului, intrarea în vigoare și încetarea acestuia; termenii și condițiile dezvoltării infrastructurii și utilizării sistemului de colectare a deșeurilor de produse și/sau ambalaje generate în fluxul deșeurilor municipale; procedura si conditiile de prestare a serviciilor; aranjamente de preț; modalități de plată; drepturile, obligațiile părților și răspunderea pentru neîndeplinirea obligațiilor; procedura de depunere a cererilor, examinarea acestora și soluționarea litigiilor; termenul de valabilitate a contractului, condițiile și procedura de modificare sau reziliere a acestuia. Formularul tip al contractului se aprobă de Guvern”.

(6) În scopul stabilirii unui sistem de management integrat al deşeurilor municipale autoritățile administrației publice locale asigură, suplimentar la prevederile alin. (1), alocarea terenurilor, dezvoltarea și funcționarea cel puțin a unui centru la 50.000 de locuitori, pentru colectarea și tratarea următoarelor fluxuri de deșeuri:

a) deșeuri de construcții și demolări generate prin activitățile persoanelor fizice care nu desfășoară activități economice;

b) deșeuri voluminoase, inclusiv saltele și mobilier;

c) produse scoase din uz, precum ambalaje, echipamente electrice și electronice, baterii și acumulatori, în cazul în care acestea le colectează ca parte a unui serviciu pentru prestatat producătorilor, în conformitate cu prevedrile alin. (3) și art. 12;

d) reziduuri vegetale provenite din întreținerea spațiilor verzi, grădinilor și gospodăriilor pentru prelucrare în compost în temeiul art.56;

e) deșeurile periculoase vor fi gestionate în conformitate cu cerințele art. 20-23 pentru a preveni contaminarea altor deșeuri municipale de către deșeurile periculoase.

(7) În momentul în care deșeurile sunt depuse în sistemul de management integrat al deşeurilor municpale într-un loc desemnat în acest scop de către autoritatea administrației publice locale, cu excepția deșeurilor de produselor scoase din uz, regelementate confrom art 12, și în temeiul contractului menționat în alin (4), această autoritate devine proprietarul deșeurilor.

(8) Producătorii de produse reglementate confrom art.12 sunt proprietarii deșeurilor colectate în temeiul alin.(4) prin sistemul complimentar pentru colectarea deșeurilor de ambalaje, echipamente electrice și electronice, baterii și acumulatori.

(9) Autoritățile administrației publice locale, în limita competențelor stabilite prin prezenta lege, implementează sarcinile care le sunt stabilite în Programul național de gestionare deșeurilor în termenele stabilite în plan și în conformitate cu cerințele minime prevăzute în acesta, asigurînd următoarele:

1. serviciu de management al deșeurilor municipale universal, de bună calitate, accesibil și care îndeplinește cerințele de mediu, tehno-economice și de siguranță a sănătății publice;
2. opțiuni și mijloacele de sortare a materiilor prime secundare de către toți deținătorii de deșeuri municipale ;
3. colectarea separată a materiilor prime secundare, conținute în deșeurile municipale, generate de către consumătorii casnici, întreprinderi, instituții și organizații în containere speciale și/sau prin alte mijloace de colectare;
4. posibilitatea de sortare și colectare separată a deșeurilor din construcții și demolări (lemn, deșeuri minerale (ex. beton, cărămizi, ceramică etc.), metale, sticlă, materiale plastice,
5. locuri de colectare a deșeurilor voluminoase, deșeurilor de echipamente electrice și electronice, precum și organizarea colectării altor tipuri de deșeurilor voluminoase;
6. colectarea separată a deșeurilor municipale periculoase;
7. aceptarea de către sistemele de management integrat al deșeurilor municipale pe care le organizează a deșeurilor de baterii și acumulatori de la rezidenți;
8. fiecare regiune de gestionare a deșeurilor municipale dispune de instalații pentru tratarea (compostare și/sau digestie anaerobă) a deșeurilor municipale biodegradabile.

(10) Autoritățile administrației publice locale se asigură că numai deșeurile municipale inutilizabile colectate pe teritoriul acestora și rămase după sortare sunt eliminate în depozitele de deșeuri.

# Capitolul III

# CERINȚE GENERALE PRIVIND GESTIONAREA

# DEŞEURILOR

## **Articolul 111.** Colectarea deșeurilor

(1) Operatorul poate desfășura activitatea de colectare a deșeurilor numai dacă instalația:

1. este situată pe un teren atribuit în acest scop printr-o decizie de utilizare a terenului sau într-un imobil destinat pentru acest tip de utilizare, printr-un certificat de urbanism pentru proiectare care stabilește menirea imobilului/terenului, în conformitate cu documentația de urbanism şi de amenajare a teritoriului, în temeiul Legii nr.163/2010 privind autorizarea executării lucrărilor de construcție sau într-o instalație mobilă pentru colectarea deșeurilor,
2. este parte a procesului de tratare într-o instalația autorizată confrom art.25 și
3. respectă condițiile tehnice de funcționare a instalației care asigură protecția mediului și a sănătății umane, confrom documentației de poiect sau pasaportului tehnic al instalației.

(2) Operatorul asigură colectarea separată a deşeurilor, fără amestecarea acestora.

(3) Deșeurile pot fi stocate într-o instalație de colectare a deșeurilor doar pentru o perioadă de 9 luni, cu excepția cazului în care sunt autorizate și ca instalație pentru stocarea deșeurilor.

(4) Deșeurile pot fi stocate într-o instalație mobilă pentru colectarea deșeurilor numai pe perioada necesară transportării lor la o instalație de tratare a deșeurilor, sau până la maximum 48 de ore, iar în cazul deșeurilor rezultate din activități de asistență medicală sau veterinară

sau alte deșeuri biologice, până la maximum 24 de ore.

(5) Deșeurile pot fi acceptate numai într-o instalație mobilă de colectare a deșeurilor de la producătorul lor și nu pot fi transferate dintr-o instalație mobilă de colectare a deșeurilor într-o altă instalație mobilă autorizată pentru gestionarea deșeurilor.

(6) Activitatea de colectare a deșeurilor municipale și a deșeurilor periculoase include și acțiunea de trasnportare a deșeurilor către o instalație autorizată pentru tratarea deșeurilor, în baza de contract.

(7) Operatorul poate desfășura activitatea de colectare a deșeurilor de metale feroase şi neferoase numai dacă deține contract cu o instalație autoriztă pentru tratarea deşeurilor și respectă prevederile art.61.

(8) În cazul transportului transfrontalier de deșeuri, acestea nu pot fi acceptate sau trimise dintr-o instalație mobilă de gestionare a deșeurilor.

## **Articolul 112**. Stocarea deșeurilor

(1) Operatorul poate desfășura activitatea de stocare a deșeurilor dacă instalația:

a) este situată pe un teren atribuit în acest scop printr-o decizie de utilizare a terenului, eliberat de APL, sau într-un imobil destinat pentru acest tip de utilizare, printr-un certificat de urbanism pentru proiectare care stabilește menirea imobilului/terenului, în conformitate cu documentația de urbanism şi de amenajare a teritoriului, în temeiul Legii nr.163/2010 privind autorizarea executării lucrărilor de construcție,

b) este parte a procesului de tratare într-o instalația autorizată confrom art.25 și

c) respectă condițiile tehnice de exploatarea a instalației care asigură protecția mediului și a sănătății umane.

(2) Deșeurile destinate eliminării pot fi stocate pe o perioadă de maximum 1 an, acest tip de stocare fiind definit în Anexa nr.1 sub codul D15. Până la sfârșitul acestei perioade de stocare, deșeurile trebuie să fie eliminate sau transferate într-o instalație autorizată unde vor fi eliminate.

(3) Deșeurile destinate valorificării pot fi stocate pe o perioadă de maximum 3 ani; acest tip de stocare este definit în Anexa nr.2 sub codul R13. Până la sfârșitul acestei perioade de stocare, deșeurile trebuie să fie valorificate sau transferate într-o instalație autorizată unde vor fi valorificate.

(4) După o perioadă mai mare de 1 an, deșeurile stocate în scopul valorificării și care nu pot fi valorificate trebuie să fie eliminate sau transferate într-o instalație autorizată unde vor fi eliminate în termen de 30 de zile de la data la care operatorul instalației de deșeuri a constatat că nu le poate valorifica.

(5) Agenția de Mediu poate autoriza stocarea pe o perioadă mai mare decât cea prevăzută la alin. (2) și (3), cu condiția ca deșeurile în cauză nu pot fi tratate, având în vedere stadiul actual al progreselor științifice și tehnice și numai dacă sunt îndeplinite condițiile de stocare indicate în autorizație.

(6) În cazul în care deșeurile sunt stocate într-o instalație pentru a fi valorificate sau eliminate, în afară procesului tehnologic de tratare a deșeurilor, aceasta nu este considerată stocarea deșeurilor cu condiția ca perioada nu depășește 9 luni.

(7) Operatorul poate desfășura activitatea de stocare a deșeurilor doar în instalații proprii.

(8) Stocarea deșeurilor în instalații închiriate pe bază de contract de arendă este interzisă.

## **Articolul 12.** Responsabilitatea extinsă a producătorilor

(1) Pentru a consolida reutilizarea şi prevenirea, reciclarea şi alte tipuri de valorificare a deşeurilor, persoanele fizice sau juridice (producătorul produsului) care, la nivel profesional, proiectează, produc, prelucrează, tratează, plasează pe piață produsele menţionate la alin. (14) sînt supuse regimului de responsabilitate extinsă a producătorului.

În sensul prezentei legi *plasare pe piață* înseamnă orice tip de furnizare a unui produs pe piață pentru prima dată, cu titlu profesional, spre distribuire, consum sau utilizare în cursul unei activități comerciale, fie contra cost, fie gratuit. Importul pe teritoriul vamal național se consideră plasare pe piață.

(2) Responsabilitatea extinsă a producătorului reprezintă totalitatea de obligații de ordin financiar sau financiar și organizatorică impuse producătorilor, fie individual, fie colectiv, pentru recuperarea și valorificarea sau reciclarea produselor scoase din uz. Activităţile pentru aplicarea responsabilităţii extinse a producătorului vizează măsurile de acceptare a produselor returnate şi a deşeurilor care rămîn după utilizarea respectivelor produse, precum şi gestionarea ulterioară a deşeurilor şi asigurarea financiară pentru aceste activităţi.

(2)1 Contribuțiile financiare plătite de producătorii de produse pentru îndeplinirea obligațiilor responsabilităţii extinse a producătorului acoperă următoarele costuri pentru produsele pe care producătorul le introduce pe piața:

a) costurile aferente colectării separate a deșeurilor și transportării lor ulterioare, precum și operațiunilor de tratare, inclusiv tratarea necesară pentru îndeplinirea obiectivelor privind gestionarea deșeurilor, și costurile necesare pentru a îndeplini alte ținte și obiective astfel cum sunt prevăzute la alin. (5) lit.(g), luându-se în considerare veniturile dobândite din reutilizare, din vânzările de materii prime secundare obținute din produsele lor și din taxe de depozitare nerevendicate;

b) costurile aferente furnizării de informații adecvate deținătorilor de deșeuri în conformitate cu alin. (5) lit. (f);

c) costurile aferente colectării de date și obligațiilor de raportare în conformitate cu alin. (5) lit. (c).

(2)2 În cazul onorării obligațiilor aferente responsabilităţii extinse a producătorului în mod colectiv, contribuțiile financiare sunt modulate, în măsura posibilităților, pe produse individuale sau grupuri de produse similare, luând în considerare durabilitatea acestora și potențialul lor de reparare, de reutilizare și de reciclare, precum și prezența substanțelor periculoase, ținând cont de ciclul de viață a produsului;

(2)3 Contribuțiile financiare, menționate în alin. (2)1 și (2)2 nu depășesc costurile necesare pentru a furniza servicii de gestionare a deșeurilor într-un mod eficient din punctul de vedere al costurilor. Aceste costuri sunt stabilite în mod transparent între actorii implicați în sistemul colectiv.

(2)4 Pentru asigurarea trasparenței în utilizarea contribuțiilor financiare, la solicitarea membrilor sistemului colectiv, cenzorul întocmește anual raportul privind activitatea financiară a sistemului colectiv, concomitent activitatea sistemului este auditată odată la 2 ani de către un auditor extern.

(3) Activităţile pentru aplicarea responsabilităţii extinse a producătorului trebuie să fie însoţite de măsurile necesare pentru a încuraja atît proiectarea ecologică şi producerea de produse, cît şi utilizarea componentelor şi materialelor care au un impact redus asupra mediului şi care generează o cantitate scăzută de deşeuri în timpul producerii şi al utilizării ulterioare, precum şi pentru a se asigura că valorificarea şi eliminarea produselor care au devenit deşeuri se realizează în conformitate cu respectarea prevederilor art. 3 şi 4. Prezenţa substanţelor periculoase în produsele menţionate la alin. (14), supuse în mod prioritar reglementărilor de responsabilitate extinsă a producătorului, precum mercurul, cadmiul, plumbul, cromul hexavalent, bifenilii polibromuraţi, eterii de difenil polibromuraţi și substanțele ce distrug stratul de ozon, inclusiv hidroclorofluorocarburile, este reglementată prin prezenta lege şi prin actele normative privind gestionarea acestor produse, aprobate de Guvern.

(4) Măsurile menţionate la alin. (2) trebuie să încurajeze dezvoltarea, producerea şi comercializarea produselor cu utilizări multiple, care sînt durabile din punct de vedere tehnic şi care pot, după ce au devenit deşeuri, să facă obiectul unei valorificări sigure şi al unei eliminări ce nu poluează mediul.

(5) Producătorii de produse supuse reglementărilor de responsabilitate extinsă a producătorului sînt obligaţi:

a) să asigure, conform cerinţelor aprobate de Guvern, etichetarea şi marcarea produselor şi utilizarea simbolurilor care indică faptul că produsul face obiectul unei colectări separate, fiind interzisă eliminarea acestuia;

b) să asigure organizarea şi funcţionarea sistemelor individuale sau colective de gestionare a respectivelor fluxuri de deșeuri pe tot teritoriul țării, fără a se limita la acele zone în care colectarea și gestionarea deșeurilor sunt cele mai profitabile;

b)1 să asigure mijloacele financiare sau financiare și organizatorice necesare pentru a-și îndeplini obligațiile în materie de răspundere extinsă a producătorilor;

b)2 să instituie un mecanism de autocontrol adecvat, susținut, unde este cazul, de audituri independente periodice, pentru a evalua gestiunea sa financiară, inclusiv conformitatea cu cerințele prevăzute la alin. (2)1 lit. (a) și (b) și calitatea datelor colectate și raportate în conformitate cu alin. (5), lit. d).;

c) să se înregistreze în SIA MD, în Lista producătorilor de produse supuse reglementărilor de responsabilitate extinsă a producătorului, deţinută de Agenția de Mediu, prin transmiterea documentelor indicate în actele normative adoptate conform alin. (15) și să primească numărul de înregistrare;

;

d) să asigure evidenţa, începînd cu data intrării în vigoare a prezentei legi, a punerii la dispoziție pe piaţă a produselor pe o perioadă de 5 ani, raportînd anual autorităţii de reglementare cantitatea de produse puse la dispoziție pe piață în cazul onorării responsabilităţii extinse a producătorului în mod individual. La prezentarea dovezii de membru al unui sistem colectiv, această responsabilitate va fi onorată de către un sistem colectiv;

e) să prezinte, la etapa de înregistreze în Lista producătorilor de produse supuse reglementărilor de responsabilitate extinsă a producătorului, dovada unui sistem individual sau să certifice calitatea de membru al unui sistem colectiv de colectare, tratare, valorificare sau eliminare a produselor ce au devenit deşeuri;

f) să deruleze programe educaționale şi de informare/conştientizare privind colectarea şi tratarea produselor ce au devenit deșeuri;

g) să asigure, în mod individual sau prin intermediul sistemelor colective, realizarea ţintelor de colectare şi reciclare a produselor ce au devenit deşeuri, stabilite de Guvern;

h) să pună la dispoziția publicului informații cu privire la îndeplinirea obiectivelor în materie de gestionare a deșeurilor menționate la alin. (5) lit. g) și, în cazul îndeplinirii colective a obligațiilor aferente răspunderii extinse a producătorului, și informații cu privire la

(i) fondatori și membri;

(ii) contribuțiile financiare plătite de producătorii de produse pe unitate vândută sau pe tonă de produs plasat pe piață; și

(iii) procedura de selecție a operatorilor care se ocupă de gestionarea deșeurilor.

 (6) Distribuitorii de produse supuse reglementărilor de responsabilitate extinsă a producătorului sînt obligaţi:

a) să se înregistreze în Lista producătorilor de produse supuse reglementărilor de responsabilitate extinsă a producătorului, deţinută de Agenția de Mediu;

b) să asigure, începînd cu data intrării în vigoare a prezentei legi, evidenţa plasării pe piaţă a produselor pe o perioadă de 5 ani precedenți și să raporteze anual autorităţii de reglementare cantitatea de produse puse la dispoziție pe piață.

(7) Producătorii de produse supuse reglementărilor de responsabilitate extinsă a producătorului își onorează în mod individual obligațiile stipulate în acest articol și prezintă autorităţii de reglementare dovada existenței sistemelor individuale de preluare gratuită şi colectare separată, valorificare sau eliminare a produselor ce au devenit deșeuri.

(8) În cazul în care producătorii de produse supuse reglementărilor de responsabilitate extinsă a producătorului îşi onorează obligaţiile stipulate în acest articol în mod colectiv, prin aderarea la un sistem colectiv, responsabilitatea individuală va fi subsidiară responsabilităţii sistemului colectiv, aceștia fiind responsabili de colectarea separată a produselor ce au devenit deşeuri, de asigurarea ţintelor de reciclare, valorificare şi eliminare în condiţii sigure pentru mediu a produselor ce au devenit deşeuri, în conformitate cu prevederile prezentei legi şi ale actelor normative privind gestionarea acestor produse, aprobate de Guvern. Sistemele colective care acţionează în numele producătorilor se autorizează de Agenția de Mediu conform art. 25.

(8)1 Producătorii care și-au delegat atribuțiile unui sistem colectiv, conform alin. (8) nu își pot delega atribuțiile unui altui sistem coleciv în cursul anului calendaristic în curs (cu excepția cazului în care autorizația este suspendată sau retrasă).

(8)2 Sistemele colective acceptă cererea de aderarea / excludere a membrilor la finele anului calendaristic, cu actualizarea și transmiterea Agenției de Mediu a documentelor indicate în actele normative adoptate conform alin. (15).(9) Sistemele colective care acţionează în numele producătorilor de echipamente electrice şi electronice şi de vehicule sînt obligate să constituie un comision, în baza garanţiilor financiare prezentate de producători, care să acopere sumele necesare finanțării operațiunilor de colectare, tratare, valorificare şi eliminare nepoluante a deşeurilor de echipamente electrice şi electronice generate în gospodăriile private şi a vehiculelor scoase din uz, provenite de la produsele introduse pe piaţa naţională de către producătorii care au aderat la sistemul colectiv şi care şi-au încetat activitatea. Modalitățile de calcul şi gestionare a garanţiei financiare se stabilesc prin actele normative privind gestionarea acestor produse, aprobate de Guvern.

(10) La elaborarea măsurilor privind aplicarea responsabilităţii extinse a producătorului menţionate la alin. (2), Agenția de Mediu ia în considerare fezabilitatea tehnică şi viabilitatea economică a acestor masuri, efectele globale asupra mediului şi a sănătăţii populației, precum şi impactul social, cu respectarea necesităţii de a asigura buna funcţionare a pieţei interne.

(11) În scopul evaluării performanţelor atinse în colectarea, tratarea, valorificarea sau eliminarea produselor ce au devenit deşeuri, Agenția de Mediu menţine şi actualizează Lista producătorilor de produse supuse reglementărilor de responsabilitate extinsă a producătorului, care este parte componentă a SIA MD.

(12) Informaţia despre activităţile producătorilor de produse supuse reglementărilor de responsabilitate extinsă a producătorului, care vizează acceptarea produselor returnate şi a deşeurilor care rămîn după utilizarea respectivelor produse, caracterul reutilizabil şi reciclabil al produselor, precum şi gestionarea ulterioară a deşeurilor şi răspunderea financiară pentru acestea, este pusă în mod obligatoriu la dispoziţia publicului.

(13) Regimul de responsabilitate extinsă a producătorului este aplicat fără a aduce atingere răspunderii pentru gestionarea deșeurilor, prevăzută la art. 18 alin. (1), şi legislaţiei specifice existente privind fluxul de deșeuri și produse.

(14) În scopul promovării responsabilităţii extinse a producătorului, prioritar vor fi supuse acestor reglementări următoarele produse:

a) baterii şi acumulatori;

b) echipamente electrice şi electronice;

c) vehicule;

d) uleiuri;

e) ambalaje.

f) anvelope .

(15) Mecanismul de implementare a responsabilităţii extinse a producătorului pentru produsele menţionate la alin. (14) se stabilește prin actele normative privind gestionarea acestor produse, aprobate de Guvern.

(16) Este interzisă plasarea pe piață a produselor menţionate la alin. (14) furnizate de către producătorii care nu s-au înregistrat în Lista producătorilor de produse supuse reglementărilor de responsabilitate extinsă a producătorului, conform alin. (5).

(17) În scopul asigurării îndeplinirii țintelor de colectare a deșeurilor producătorii de produse supuse reglementărilor de responsabilitate extinsă a producătorului care își onorează obligațiunea în mod colectiv colaborează, prioritar și în baza de contract, cu autoritatea administrației publice locale confrom art. 11, alin (4), la dezvotarea sistemului complementar de colectare a deșeurilor generate de utilizarea produselor precum echipamentele electrice și electronice, bateriile și acumulatori și a amabalajelor și produselor ambalate.

(18) Este intersisă colectarea deșeurilor de produse supuse reglementărilor de responsabilitate extinsă a producătorului de către alte entități, cu excepția prevederilor alin. (17) și în cazul contractării de către sistemele colective sau a producătorilor individuali a operatorilor autorizați în tratarea acestor fluxuri de deșeuri.

## **Articolul 13.** Valorificarea deşeurilor

(1) Producătorii inițiali de deşeuri şi deţinătorii de deşeuri au obligaţia valorificării acestora cu respectarea prevederilor art. 3 alin. (1)–(3) și art. 4.

(1)1 Operatorul poate desfășura activitatea de valorificare dacă instalația:

a) este amplasată pe un teren atribuit în acest scop printr-o decizie de utilizare a terenului sau într-un imobil destinat pentru acest tip de utilizare, printr-un certificat de urbanism pentru proiectare care stabilește menirea imobilului/terenului, în conformitate cu documentația de urbanism şi de amenajare a teritoriului, în temeiul Legii nr.163/2010 privind autorizarea executării lucrărilor de construcție, sau pe loturi care fac parte din fondul de terenuri agricole în cazul deșeurilor utilizate pentru îmbunătățirea terenurilor agricole sau instalația mobilă de valorificare a deșeurilor;

b) este autorizată pentru valorificarea deșeurilor, confrom art.25 și

c) respectă condițiile tehnice de exploatarea a instalației care asigură protecția mediului și a sănătății umane.

(2) Pentru asigurarea unui grad înalt de valorificare, producătorii iniţiali de deşeuri şi deţinătorii de deşeuri sînt obligaţi să colecteze separat cel puţin următoarele categorii de deșeuri: hârtie, materiale plastice, sticlă, metale, textile și deșeuri biologice

(3) Valorificarea deșeurilor într-o instalație de reciclare/recuperare confrom operațiunilor listate în Anexa nr.2, cu excepția operațiunilor R12 și R13, va avea ca rezultat deșeuri care sunt materie primă secundară, devin parte componentă a solului sau se transformă în energie. În aceste condiții operatorul poate solicita aplicarea prevederile art. 6 privind încetarea statului de deșeu.

(4) Operatorii instalațiilor autorizațe care valorifică deşeurile au următoarele obligaţii:

a)

să se asigure că produsele rezultate în urma valorificării deșeurilor (materie primă secundară), respectă cerințele pentru introducerea pe piață a acestora;

b) să evite formarea de stocuri de deşeuri care urmează să fie valorificate, precum şi de produse rezultate în urma valorificării care ar putea genera poluarea mediului sau care ar prezenta riscuri asupra sănătăţii populaţiei;

c) să folosească cele mai bune tehnici disponibile în domeniul valorificării deşeurilor;

d) să îndeplinească cerinţele minime de tratare a deşeurilor rezultate în urma utilizării produselor menţionate la art. 12 alin. (14) lit. a)–c), stabilite de Guvern.

(5) Programul național pentru gestionarea deşeurilor, avînd la bază prevederile art. 3 şi 4, include operaţiuni de valorificare a tuturor deşeurilor prin metode care nu pun în pericol mediul și sănătatea populației.

(6) Fără a aduce atingere prevederilor alin. (1)–(4), în scopul facilitării sau îmbunătățirii valorificării, deșeurile sînt păstrate separat, în cazul în care acest lucru este posibil din punct de vedere tehnic, economic şi al protecţiei mediului, şi nu se amestecă cu alte deşeuri sau materiale cu proprietăţi diferite.

(7)Deșeurile municipale colectate separat, acceptabile pentru reutilizare sau reciclare, în special hârtie, materiale plastice, sticlă, metale, textile și deșeuri biologice nu pot fi predate spre incinerare într-o instalație de recuperare a energiei din deșeuri, cu excepția deșeurilor generate în timpul prelucrării acestora, care îndeplinește criteriile stabilite, asigurându-se că incinerarea deșeurilor astfel generate într-o instalație de valorificare energetică din deșeuri aduce cel mai bun rezultat din punct de vedere al mediului înconjurător în conformitate cu ierarhia gestionării deșeurilor.

## **Articolul 14.**Reutilizarea şi reciclarea deşeurilor

(1) Pentru respectarea prevederilor prezentei legi şi asigurarea unui înalt nivel de eficienţă a folosirii resurselor se stabilesc următoarele obiective ale politicii de stat:

a) pînă în 2025– introducerea sistemelor de colectare separată a hîrtiei, sticlei, metalelor și maselor plastice cu respectarea art. 13 alin. (6);

b) pînă în 2030 – pregătirea pentru reutilizarea şi reciclarea deşeurilor, cum ar fi, cel puţin, hîrtia, sticla, metalele și masele plastice provenind din produsele casnice şi, eventual, din alte surse, în măsura în care aceste fluxuri de deşeuri sînt similare deşeurilor care provin din consumul casnic, se măreşte la un nivel minim de 30% din masă totală;

c) pînă în 2030 – pregătirea pentru reutilizare şi alte operaţiuni de valorificare materială, inclusiv operaţiuni de rambleiere, care utilizează deşeuri pentru a înlocui alte substanțe, deșeuri nepericuloase provenite din activități de construcţie şi demolări, cu excepţia materialelor geologice naturale, se măreşte la un nivel minim de 55% din masa totală.

(1)1 Deșeurile utilizate pentru rambleiere, conform lit.c) trebuie să înlocuiască materialele care nu sunt deșeuri, să corespundă scopului și să fie limitate la cantitatea strict necesară pentru atingerea acestui scop. Pentru rambliere pot fi utilizate numai deșeurile care corespund din punct de vedere tehnic pentru o astfel de operațiune și care nu vor pune în pericol mediul sau sănătatea umană. Este interzisă diluarea sau amestecarea deșeurilor pentru a respecta limitele de rambliere.

(2) Programul naţional pentru gestionarea deşeurilor aprobat de Guvern conţine măsurile corespunzătoare pentru a promova:

a) reutilizarea produselor şi activităţile de pregătire pentru reutilizare, în special prin măsuri de stimulare a creării unor reţele de reparare şi reutilizare şi prin sprijinirea acestora, prin utilizarea instrumentelor economice şi a criteriilor referitoare la achiziţiile publice, prin obiective cantitative stabilite de acte normative aprobate de Guvern;

b) reciclarea de înaltă calitate şi introducerea, în acest scop, a sistemelor de colectare separată a deşeurilor, în cazul în care acest lucru este posibil din punct de vedere tehnic, economic şi al protecţiei mediului, iar aceste sisteme respectă standardele de calitate stabilite pentru sectoarele de reciclare corespunzătoare.

(3) În scopul atingerii obiectivelor politicii de stat prevăzute la alin. (1), autoritățile/instituțiile publice și alte entități responsabile, producătorii iniţiali de deşeuri şi deţinătorii de deşeuri au obligaţia:

a) începînd cu data intrării în vigoare a prezentei legi, să asigure iniţierea activităţilor de introducere a sistemelor de colectare separată conform alin. (1) lit. a);

b) să realizeze activităţile de reutilizare şi reciclare a deşeurilor în conformitate cu obiectivele specificate la alin. (1) lit. b) şi c).

(4) La fiecare trei ani, Ministerul Agriculturii, Dezvoltării Regionale și Mediului, în colaborare cu celelalte autorităţi implicate în gestionarea deşeurilor, înaintează Guvernului rapoarte privind stadiul îndeplinirii obiectivelor, în conformitate cu art. 36. În cazul neîndeplinirii obiectivelor, acest raport include motivele eşecului respectiv şi măsurile pe care autorităţile implicate le iniţiază în vederea îndeplinirii obiectivelor.

## **Articolul 15.**Eliminarea deşeurilor

(1) În cazul în care valorificarea, astfel cum este prevăzută la art. 13, nu are loc, toate deşeurile sînt supuse operaţiunilor de eliminare în condiţii de siguranţă, care îndeplinesc cerințele de la art. 4 privind protecția mediului și sănătatea populației.

(1)1 Operatorul poate desfășura activitatea de eliminare dacă instalația:

a) este amplasată pe un teren atribuit în acest scop printr-o decizie de utilizare a terenului sau într-un imobil destinat pentru acest tip de utilizare, printr-un certificat de urbanism pentru proiectare care stabilește menirea imobilului/terenului, în conformitate cu documentația de urbanism şi de amenajare a teritoriului, în temeiul Legii nr.163/2010 privind autorizarea executării lucrărilor de construcție,

b) este autorizată pentru eliminarea deșeurilor, confrom art.25 și care

c) respectă condițiile tehnice de exploatarea a instalației care asigură protecția mediului și a sănătății umane.

(2) Operatorii instalațiilor autorizate conform art. 25 pentru activitatea de eliminare a deșeurilor au următoarele obligații:

a) să asigure eliminarea, în totalitate, a deşeurilor care le sînt încredinţate;

b) să folosească cele mai bune tehnologii disponibile şi care nu implică costuri excesive;

c) să amplaseze şi să amenajeze instalaţia de eliminare a deşeurilor într-un spaţiu şi în condiţii corespunzătoare, cu acordul autorităţii competente, conform art. 24;

d) să introducă în instalaţia de eliminare numai deşeurile permise de autorităţile competente prevăzute la art. 24 şi să respecte tehnologia de eliminare aprobată de acestea.

(3) Abandonarea şi aruncarea deşeurilor este interzisă.

(4) Eliminarea deşeurilor în afara spaţiilor autorizate în acest scop este interzisă.

(5) Deșeurile municipale colectate separat, adecvate pentru reutilizare sau reciclare, în special hârtia, materiale plastice, sticla, metalele, textilele și deșeurile biologice nu pot fi predate spre eliminare, cu excepția deșeurilor generate în timpul prelucrării lor, cu condiția ca puterea sa calorică în substanţa uscată este mai mică de 6,5 MJ/kg, asigurându-se că eliminarea deșeurilor astfel generate va aduce cel mai bun rezultat din punct de vedere al mediului în conformitate cu ierarhia de gestionare a deșeurilor.

## **Articolul 151** Tratarea deșeurilor

(1) Operatorul poate desfășura activitatea de tratare a deșeurilor dacă instalația:

a) este situată pe un teren atribuit în acest scop printr-o decizie de utilizare a terenului sau într-un imobil destinat pentru acest tip de utilizare, printr-un certificat de urbanism pentru proiectare care stabilește menirea imobilului/terenului, în conformitate cu documentația de urbanism şi de amenajare a teritoriului, în temeiul Legii nr.163/2010 privind autorizarea executării lucrărilor de construcție, sau instalația mobilă de tratare a deșeurilor;

b) este autorizată pentru tratarea deșeurilor, confrom art.25 și

c) respectă condițiile tehnice de exploatarea a instalației care asigură protecția mediului și a sănătății umane.

(2) Tratarea deșeurilor înainte de valorificare este definită în Anexa nr.2 la prezenta lege, la codurile R12.

(3) Tratarea deșeurilor înainte de eliminare este definită în Anexa nr.1 la prezenta lege, sub codurile D8, D9, D13 și D14.

(4) Sortarea deșeurilor în timpul colectării și modificările volumului deșeurilor la instalația producătorului de deșeuri pentru a facilita transportul acestora nu se consideră ca tratarea deșeurilor.

## **Articolul 152** Tratarea deșeurilor într-o instalație mică

(1) Deșeurile biodegradabile pot fi tratate într-o instalație mică, cu condiția să respecte cerințele tehnice și tehnologice privind calitatea deșeurilor primite.

(2) Operatorul instalații poate opera o instalație mică autorizată în conformitate cu prevedrile art.25 și anexa nr. 31, tabelul 3.

(3) Operatorul unei mici instalații este obligat să evalueze, să preleveze și să clasifice ieșirile dintr-o mică instalație în grupe de produse, în funcție de metoda de tratare biologică și de recuperare a materialului acestora, și să le eticheteze. Produsele dintr-o instalație mică trebuie să îndeplinească valorile limită pentru concentrațiile de substanțe periculoase, admise în compost, conform regelemntărilor Agenției Naționale de Siguranță Alimentară.

## **Articolul 16.** Depozitarea deşeurilor

(1) Cerințele față de depozitarea deșeurilor urmăresc respectarea procedurilor de prevenire sau reducere a efectelor negative asupra mediului pe care le pot avea activităţile de depozitare a deşeurilor pe durata întregului ciclu de viaţă a depozitului de deşeuri, ce include proiectarea, construcţia, exploatarea şi închiderea depozitului.

(1)1 Depozitarea deșeurilor se afectuează la un depozit dacă:

1. este situat pe un teren atribuit în acest scop printr-o decizie de utilizare a terenului printr-un certificat de urbanism pentru proiectare care stabilește menirea terenului, în conformitate cu documentația de urbanism şi de amenajare a teritoriului, în temeiul Legii nr.163/2010 privind autorizarea executării lucrărilor de construcție;
2. este înregistrat în Cadastrul bunurilor imobile cu tipul de teren clasificat drept „alte terenuri” sau ”teren amenajat” și modul de utilizare a terenului ca „depozit de deșeuri”;
3. instalația de eliminare a deșeurilor (depozitul) funcționează în condițiile tehnice care asigură protecția mediului și a sănătății umane.

(1)2 Prevederile alin. (1)1 nu se aplică în cazul cazul gropilor existente de gunoi, exploatate de către autorităţile administraţiei publice locale, menționate în art.25 alin.(8).(2) Activitățile de depozitare a deşeurilor menţionate la alin. (1) se efectuează în conformitate cu prevederile prezentei legi şi ale Regulamentului privind depozitarea deşeurilor, aprobat de Guvern.

(3) Proiectarea şi construcția depozitelor de deșeuri, precum și exploatarea sistemelor inginereşti ale depozitelor se efectuează în conformitate cu normele în construcţii şi actele permisive de mediu.

(4) În funcţie de natura deşeurilor, depozitele de deşeuri se clasifică în următoarele categorii:

a) depozite de deşeuri periculoase;

b) depozite de deşeuri nepericuloase;

c) depozite de deşeuri inerte.

(5) Nu sînt acceptate pentru depozitare următoarele deşeuri:

a) deşeuri lichide;

b) deşeuri explozive, corozive, oxidante, foarte inflamabile sau inflamabile, astfel cum sînt definite în anexa nr. 3;

c) deşeuri periculoase medicale sau alte deşeuri clinice periculoase de la unităţi medicale sau veterinare cu proprietatea HP9, astfel cum sînt definite în anexa nr. 3;

d) toate tipurile de anvelope uzate, întregi sau tăiate, cu excepția anvelopelor folosite ca materiale de construcţii;

e) orice alt tip de deşeu care nu satisface cerințele Regulamentului privind depozitarea deşeurilor.

(6) Depozitarea deşeurilor este permisă doar în cazul deţinerii autorizaţiei de mediu pentru gestionarea deşeurilor, eliberată în conformitate cu prevederile art. 25.

(7) Operatorul depozitului este responsabil de întreţinerea, supravegherea, monitorizarea și controlul postînchidere al depozitului și este obligat:

1) la exploatarea depozitului de deşeuri, să asigure instituirea unui sistem de automonitorizare tehnologică şi de automonitorizare a calităţii factorilor de mediu şi să suporte costurile acestuia;

2) să raporteze în cadrul SIA MD după cum urmează:

a) anual – despre tipurile şi cantităţile de deşeuri eliminate;

b) semestrial – despre datele înregistrate în urma monitorizării depozitului de deşeuri, pentru a demonstra conformitatea cu prevederile din autorizaţia de mediu pentru gestionarea deșeurilor, precum și pentru a demonstra stadiul îndeplinirii măsurilor din programul pentru conformare; și

c) în cel mult 12 ore de la constatare, în cadrul programului de monitorizare, despre orice efecte ecologice negative;

3) să îşi constituie un fond pentru închiderea şi urmărirea postînchidere a depozitului, care va servi dovadă a garanţiei financiare necesare pentru remedierea unor deficienţe de construcţie sau care au apărut în timpul operării ori pentru despăgubirile în caz de accidente determinate de activitatea depozitului.

4) să verifice respectarea puterii calorice și a condițiilor de stabilitate biologică prevăzute la alin.(9) a) și b).

(8) Închiderea unui depozit de deşeuri se efectuează conform procedurilor stabilite în Regulamentul privind depozitarea deşeurilor.

(9) În scopul respectării ierarhiei gestionării deșeurilor şi asigurării unui înalt nivel de eficienţă a folosirii resurselor se stabilesc următoarele obiective ale politicii de stat, în raport cu operatorul depozitului, care nu va accepta:

1. începînd cu 1 ianuarie 2030, deșeuri a căror putere calorică în substanța uscată este mai mare de 6,5 MJ/kg,
2. începînd cu 1 ianuarie 2030, deșeuri care depășesc valoarea limită a parametrului de stabilitate biologică AT4 (consumul de oxigen după 4 zile cu valoarea limită egală cu 10 mg O2/g substanță uscată)
3. începînd cu 1 ianuarie 2025, deșeuri care pot fi reciclate eficient, având în vedere stadiul actual al progresului științific și tehnic.

(10) Interdicția de la alin.(9) nu se aplică dacă deșeurile au fost depozitate pentru a rezolva consecințele unei situații de criză în temeiul Legea nr. 212 din 24-06-2004 privind regimul stării de urgenţă, de asediu şi de război.

## **Articolul 17.** Incinerarea și coincinerarea deșeurilor

(1) Amplasarea pe teritoriul Republicii Moldova a instalațiilor de incinerare și de coincinerare a deșeurilor și efectuarea operațiunilor de incinerare și de coincinerare a deșeurilor se restricționează, se reglementează și se realizează în condiții controlate riguros, conform cerințelor stabilite de prezenta lege și ale actelor normative aprobate în temeiul acesteia.

(2) În sensul prezentului articol:

a) instalație de incinerare a deșeurilor prezintă orice unitate tehnică staționară sau mobilă și echipament destinate tratării termice a deșeurilor, cu sau fără recuperarea căldurii generate în urma combustiei, prin incinerarea prin oxidare, precum și prin orice alt procedeu de tratare termică, cum ar fi piroliza, gazeificarea sau procesele cu plasmă, cu condiția ca substanțele rezultate în procesul tratării să fie incinerate ulterior;

b) instalație de coincinerare a deșeurilor prezintă orice unitate tehnică staționară sau mobilă al cărei scop principal este generarea de energie sau producerea de produse materiale și care utilizează deșeuri drept combustibil uzual sau suplimentar sau în care deșeurile sînt tratate termic în vederea eliminării lor prin incinerarea prin oxidare, precum și prin alte procedee de tratare termică, cum ar fi piroliza, gazeificarea sau procesele cu plasmă, cu condiția ca substanțele care rezultă în urma tratării să fie incinerate ulterior.

„(21) Prezentul articol nu se aplică instalațiilor de gazeificare sau piroliză în cazul în care gazele rezultate în urma acestui tratament termic al deșeurilor sunt purificate în asemenea măsură, încât nu mai constituie deșeuri înainte de incinerare și nu mai pot genera emisii mai ridicate decât cele care rezultă din arderea gazului natural.”

(3) Instalațiile de incinerare și de coincinerare a deșeurilor menționate la alin. (2) includ:

a) toate liniile de incinerare sau de coincinerare;

b) instalațiile de recepție, de stocare și de tratare prealabilă a deșeurilor existente pe amplasament;

c) sistemele de alimentare cu deșeuri, combustibil și aer;

d) cazanele;

e) instalațiile de tratare a gazelor reziduale;

f) instalațiile de tratare sau de stocare pe amplasament a reziduurilor și a apelor uzate;

g) coșurile de fum cu filtru;

h) aparatele și sistemele de control ale operațiunilor de incinerare sau de coincinerare;

i) aparatele și sistemele de înregistrare și monitorizare a condițiilor de incinerare sau de coincinerare.

(4) Pentru asigurarea prevenirii sau minimizării, la etapele inițiale, a impactului negativ asupra mediului și sănătății populației, planificarea activităților de incinerare și de coincinerare a deșeurilor se realizează în conformitate cu Legea nr. 86/2014 privind evaluarea impactului asupra mediului.

(5) Proiectarea și construcția instalațiilor de incinerare și de coincinerare a deșeurilor și exploatarea sistemelor inginerești ale acestora se efectuează în conformitate cu normele în construcții și cu actele permisive de mediu.

(6) Livrarea și recepționarea deșeurilor la instalațiile de incinerare sau de coincinerare a deșeurilor sînt efectuate cu respectarea măsurilor de precauție care asigură prevenirea sau limitarea poluării aerului, solului, apelor de suprafață și a celor subterane și a altor efecte negative asupra mediului și sănătății populației, stabilite prin Regulamentul privind incinerarea și coincinerarea deșeurilor, aprobat de către Guvern.

(7) Condițiile pentru incinerarea și coincinerarea deșeurilor trebuie să corespundă cerințelor prevăzute de legislația de mediu, de prezenta lege și de Regulamentul privind incinerarea și coincinerarea deșeurilor. (8) Incinerarea și coincinerarea deșeurilor sînt permise doar în cadrul unităților autorizate pentru acest scop de către Agenția de Mediu, conform prevederilor art. 25.

(9) Incinerarea deșeurilor trebuie să consiste din recuperarea căldurii generate în urma combustiei, cu producerea concomitentă a energiei numai atunci cînd:

a) deșeurile nu necesită combustibil adițional pentru incinerare după aprinderea acestora;

b) capacitatea minimă de căldură degajată de deșeuri, fără adăugarea altor substanțe în procesul de coincinerare a deșeurilor, cu producerea concomitentă a energiei se egalează în medie cu 11000 kJ/kg. Această condiție nu trebuie să se aplice deșeurilor din surse regenerabile (lemn, paie etc.);

c) eficiența de incinerare este de minimum 75%;

d) căldura degajată se folosește pentru necesități interne sau pentru necesitățile terței părți.

(10) Emisiile în aer și în apă provenite de la instalațiile de incinerare și de coincinerare a deșeurilor nu trebuie să depășească valorile-limită de emisie prevăzute de Regulamentul privind incinerarea și coincinerarea deșeurilor.

(11) Operatorul instalației de incinerare sau de coincinerare a deșeurilor este obligat să asigure monitorizarea continuă a emisiilor substanțelor periculoase în aer și în apă, conform cerințelor stabilite în Regulamentul privind incinerarea și coincinerarea deșeurilor.

## **Articolul 18.** Obligaţiile gestionarilor de deşeuri (Obligații generale de gestionare a deșeurilor) Responsabilitatea pentru gestionarea deşeurilor

(1) Responsabilitatea pentru gestionarea deşeurilor revine după cum urmează:

 a) producătorul inițial sau alt deţinător de deşeuri are obligaţia să asigure efectuarea operațiunii de tratare a deşeurilor prin mijloace proprii sau prin transferarea deșeurilor direct, sau prin intermediul unui transportator, către o instalație autorizată să gestioneze tipul și categoria dată de deșeuri sau unui mijloc de transport aparținând operatorului unei astfel de instalații, în condițiile prevăzute art.182, către un comerciant de deșeuri care deține autorizație pentru tipul și categoria de deșeuri date sau unui transportator de deșeuri desemnat de acel comerciant sau într-o locație desemnată de autoritatea administrației publice locale în conformitate cu art.11.

b) producătorii şi deţinătorii de deşeuri îşi organizează sistemul propriu de tratare/eliminare a deşeurilor dacă deşeurile nu pot fi preluate de operatori autorizați din sistemul organizat în acest scop, cu respectarea art. 4.

Livrarea şi primirea deşeurilor, inclusiv a deşeurilor periculoase, în vederea eliminării lor se fac numai în bază de contract.

(11) În sensul alin. (1) sunt autorizați să accepte deșeurile transferate de către producători:

a) operatorul unei instalații autorizate să gestioneze tipul și categoria dată de deșeuri ;

b) comerciantul de deșeuri cu o autorizație pentru tipul și categoria data de deșeuri;

c) autorității adminstrației publice locale în condițiile prevăzute în art.11.

(2) Atunci cînd deșeurile sînt transferate de la producătorul sau deţinătorul iniţial către o instalație autorizată menţionată la alin. (1) lit. a) în vederea efectuării unor operaţiuni de pretratare , acesta nu este scutit, de regulă, de responsabilitatea pentru realizarea operaţiunilor de valorificare sau de eliminare completă.

(3) Ținînd cont de prevederile, procedurile şi regimurile de control pentru transferul de deşeuri, în funcţie de originea, destinaţia şi itinerarul transferului, de tipul de deşeu transferat şi de tipul de tratament care se aplică deşeului la destinaţie, în contractul menționat la alin. (1) se vor preciza condiţiile cu privire la responsabilitate, îndeosebi în cazurile în care producătorului iniţial îi revine responsabilitatea pentru întregul lanţ al procesului de tratare sau în cazurile în care responsabilitatea producătorului şi a deţinătorului se poate împărţi sau delega între actorii din lanţul procesului de tratare.

(4) Prin actele normative aprobate de Guvern în vederea implementării prezentei legi se va stabili, în conformitate cu art. 14, dacă responsabilitatea cu privire la organizarea activităţilor de gestionare a anumitor deşeuri revine, parţial sau în totalitate, producătorului produsului din care derivă deşeul respectiv şi dacă distribuitorii respectivului produs trebuie să împartă această responsabilitate.

(5) Operatorii autorizați în colectarea sau transportul de deşeuri livrează deşeurile colectate la instalaţiile de tratare, respectînd prevederile art. 4 şi ale cap. VI.

## **Articolul 181.**Obligaţiile producătorului de deşeuri

(1) În scopul asigurării unei gestionări corecte ale deșeurilor generate, producătoriilor de deșeuri le revin următoarele obligații:

a) să clasifice deșeurile după tip și categorie, confrom art. 7 și să le gestioneze în funcție de proprietățile lor reale;

b) să prezinte autorității de control, indicată în art. 31, alin.(1) dovada predării deșeurilor produse în cantitate corespunzătoare, în conformitate cu art.18 alin. (1) lit. b);

c) în cazul deșeurilor municipale, pe care le produce în mod obișnuit, și al deșeurilor de construcții și demolări, pe care nu le prelucrează el însăși, pentru a se asigura că predarea acestora este în conformitate cu art.18 (1) alin. a) să prezinte autorității de control, indicată în art. 31, alin.(1) dovadă unui acord scris ce acoperă volumul corespunzător al deșeurilor înainte de a fi generate;

d) să prezinte date și informații privind deșeurile care sunt necesare pentru a determina dacă deșeurile respective pot fi manipulate în instalație sau dacă operatorul autorizat de deșeuri poate accepta acest tip de deșeuri;

e) în cazul deșeurilor eliminate prin depozitare în depozitele de deșeuri sau în cazul utilizării deșeurilor pentru rambliere, să predea informațiile conform alin. d) sub forma unei descrieri de bază a deșeurilor; în cazul primei livrări de deșeuri dintr-o serie, descrierea deșeurilor va conține o determinare a indicatorilor critici, pentru care producătorul de deșeuri este obligat să predea informații în cazul livrărilor repetate;

f) să mențina respectarea procedurilor de manipulare a materialelor de construcții demolate destinate reutilizării, a subproduselor și a deseurilor de constructii și demolare pentru a asigura rata maximă posibilă de reutilizare și reciclare în cazul demolarii clădirilor, efectuarii lucrarilor de constructii sau intretinerii structurilor.

## **Articolul 182.** Obligaţiile operatorului instalației de gestionare a deșeurilor

(1) Din momentul în care deșeurile sunt acceptate într-o instalație de gestionare a deșeurilor în temeiul art. 18 alin. 1, operatorul instalației dobândește toate obligațiile unui operator de instalație stabilite în prezenta lege cu privire la aceste deșeuri și devine proprietarul acestora.

(2) Operatorul instalației de stocare a deșeurilor înainte de valorificarea acestora, de pre-tratare înainte de valorificare sau de valorificare a deșeurilor și persoana juridică care livrează deșeurile către instalație pot prevedea în contract că deșeurile rămân proprietatea persoanei juridice. Aceste deșeuri trebuie să fie identificabile atunci când sunt manipulate în instalație și trebuie manipulate separat.

(3) În cazul în care operatorul instalației asigură transportul deșeurilor către instalația sa și deșeurile sunt preluate în timpul încărcării, operatorul instalației poate deveni proprietarul deșeurilor în momentul începerii transportului, pe baza de contract. Într-un astfel de caz, operatorul instalației dobândește toate obligațiile prevăzute în prezenta lege cu privire la aceste deșeuri din momentul începerii transportului.

(4) Operatorul instalației de gestionare a deșeurilor este obligat să opereze instalația pentru stocarea, colectarea, valorificarea sau eliminarea deșeurilor în baza autorizației, eliberate în temeiul art.25.

(5) În procesul de recepționare și acceptare a deșeurilor, operatorul instalației este obligat:

1. să înregistreze datele privind deșeurile și persoana juridică și fizică care le predă, astfel încât să permită păstrarea și raportarea unei evidențe provizorii a deșeurilor;
2. să cântărească deșeurile și să efectueze o inspecție vizuală,
3. să verifice clasificarea deșeurilor pe tip și categorie, cu excepția deșeurilor primite de la o persoană fizică care nu desfășoară activități comerciale,
4. să clasifice deșeurile după tip și categorie în cazul în care au fost primite de la o persoană fizică care nu desfășoară activități comerciale și
5. în cazul în care nu este autorizat să accepte tipul sau categoria dată de deșeuri, să refuze acceptarea deșeurilor în instalație.
6. La acceptarea deșeurilor, operatorul instalației este obligat să semneze formularul menționat la Art. 45 prin care confirmă acceptarea deșeurilor, inclusiv cantitatea, tipul și categoria deșeurilor predate și să-l returzeze producătorului sau deținătorulu.
7. La finisarea operațiunii de gestionate a deșeurilor, operatorul instalației este obligat să semneze formularul menționat la Art. 45 prin care confirmă finisarea operațiunii de gestionare a deșeurilor și să-l transmită producătorului sau deținătorului.

(8) Operatorul instalației de gestionare a deșeurilor este obligat să publice lista tipurilor de deșeuri acceptate în instalație.

(9) Operatorul instalației de valorificare sau eliminare a deșeurilor trebuie să aibă o reglementare tehnică de valorificare sau eliminare a deșeurilor, care să detalieze toate operațiunile implicate în recepția, stocarea, valorificarea, eliminarea, monitorizarea și controlul mediului pentru a asigura protecția mediului și a sănătății publice. Reglementarea tehnică pentru valorificarea sau eliminarea deșeurilor face parte integrantă din autorizația prevăzută la art. 25.

## **Articolul 183**. Condițiile de încetare a activităților de gestionare a deșeurilor

(1) Instalația care valorifică sau elimină deșeuri trebuie să-și înceteze activitatea astfel încât să nu apară efecte negative asupra sănătății umane și asupra mediului în timpul și după încetarea acestea.

(2) Opratorul instalației este obligat să predea deșeurile acumulate la o instalație care deține autorizație de mediu pentru gestionarea deșeurilor înainte de a-și înceta activitatea.

(3) În cazul în care, în termen de 60 de zile de la încetarea activității, producătorul de deșeuri nu predă deșeurile acumulate la o instalația autorizată în gestionarea deșeurilor, proprietarul proprietății în care a fost sediul producătorului de deșeuri devine responsabil pentru predarea deșeurilor. Proprietarul imobilului este obligat să respecte această obligație în cel mult 60 de zile de la data la care a fost înștiințat să facă acest lucru de către autoritățile comptente, indicate în capitolul II. Producătorul de deșeuri este obligat să ramburseze proprietarului proprietății costurile suportate în mod expres asociate cu predarea deșeurilor către o instalația autorizată în gestionarea deșeurilor.

(4) Încetarea operațiunilor de valorificare sau eliminare a deșeurilor se efecturează în baza unui plan de încetare a activităților întocmit la etapa de solicitare a autorizație de mediu pentru gestionarea deșeurilor în conformitate cu prevederile art.25

(5) Planul de încetarea a activităților de gestionare a deșeurilor include:

1. cantitatea maximă de deșeuri (inclusiv deșeurile provenite din gestionarea deșeurilor) permisă a fi stocată în instalație, mijloacele și costurile gestionării acesteia;
2. măsuri și costuri pentru închiderea și curățarea instalațiilor de valorificare sau eliminare a deșeurilor;
3. mijloacele, durata și costul întreținerii post-închidere a instalațiilor de valorificare sau eliminare a deșeurilor.

(6) Planul de încetare a activităților de gestionare a deșeurilor nu se aprobă dacă nu respectă prevederile alin. (5) al prezentului articol și/sau dacă nu au fost depuse toate documentele la care se face referire în art. 25.

## **Articolul 184** Comerțul cu deșeuri

(1) În cazul în care operatorul instalației achiziționează deșeuri, pe care le acceptă în instalație, sau vinde deșeuri care părăsesc instalația, această activitate nu este considerată ca comerț cu deșeuri.

(2) Comerciantul de deșeuri devine proprietarul deșeurilor și își asumă toate obligațiile unui comerciant de deșeuri, asociate cu aceste deșeuri, în momentul în care deșeurile încep să fie transportate de la unitatea, instalația sau de la un alt comerciant de la care sunt preluate deșeurile.

(3) Comerciantul de deșeuri poate transfera deșeurile numai către o instalație de tratare a deșeurilor sau către un alt comerciant de deșeuri; transferul dreptului de proprietate trebuie să fie garantat printr-un contract scris în momentul începerii transportului. Comerciantul de deșeuri care acceptă deșeuri de la un alt comerciant le poate transfera doar la o instalație de tratare a deșeurilor. Din contractul dintre comercianți de deșeuri trebuie să rezulte evident care comerciant este proprietarul deșeurilor în timpul transportului acestora și poartă raspunderea pentru deșeurile transportate.

(3) Comerciantul de deșeuri nu poate elimina deșeurile acceptate în alt mod decât prin comercializare și transport. Comerciantul de deșeuri nu poate accepta deșeuri de la o persoană fizică ce nu desfăsoară activitate economică.

(4) Comerciantul de deșeuri trebuie să achite o plată persoanei care îi predă deșeurile. Persoana care predă deșeurile comerciantului de deșeuri nu trebuie să achite o plată comerciantului de deșeuri pentru acceptarea deșeurilor. Dacă comerciantul de deșeuri acceptă deșeuri de la un operator de instalație în conformitate cu art 182, este suficient ca comerciantul de deșeuri să plătească o plată pentru aceste deșeuri proprietarului deșeului acceptat.

(5) Comerciantul de deșeuri este obligat să verifice corectitudinea clasificării deșeurilor pe tip și categorie; în cazul în care nu este autorizat să accepte tipul sau categoria dată de deșeuri, comercinatul nu poate accepta deșeurile. În cazul unei singure livrări sau a primei livrări din mai multe, să predea deșeurile operatorului instalației sau comerciantului de deșeuri împreună cu informațiile despre sine și descriere de bază a deșeurilor necesară pentru a evalua dacă deșeurile pot fi acceptate în instalație sau dacă pot fi acceptate de către comercinat de deșeuri.

## **Articolul 185** Intermedierea gestionării deșeurilor

(1) Intermedierea gestionării deșeurilor poate fi efectuată numai în baza unei notificări a acestei activități către Agenția de Mediu ale brokerului, conform art. 28, alin (4), lit. b).

(2) Prin încheierea unui contract de intermediere a gestionării deșeurilor, producătorul de deșeuri îl împuternicește pe broker să asigure transferul deșeurilor în numele său către o instalație autorizată pentru gestionarea deșeurilor cu care brokerul a încheiat un contract care acoperă acceptarea deșeurilor în instalație.

(3) Producătorul de deșeuri este proprietarul deșeurilor și are toate obligațiile unui producător de deșeuri până la momentul transferului acestora într-o instalație autorizată pentru gestionarea deșeurilor, chiar dacă brokerul își asumă aceste obligații în numele său în timpul transportului acestora.

(4) Brokerul nu va ține evidența deșeurilor în temeiul art. 32, nu a completa formularul de notificare pentru transporturilor de deșeuri periculoase în temeiul art. 64 și nici nu va prezenta raportul privind datele și informațiile despre deșeuri în temeiul art.33.

## **Articolul 19**. Principiile autonomiei şi proximităţii

(1) În scopul eliminării eficiente a deşeurilor în condiţii ce nu pun în pericol sănătatea populaţiei şi calitatea mediului, prin Programul naţional pentru gestionarea deşeurilor se stabileşte o reţea integrată şi corespunzătoare de unităţi de eliminare a deşeurilor şi de instalaţii de valorificare a deşeurilor municipale mixte, colectate din gospodăriile private, inclusiv în cazul în care această colectare vizează şi deşeurile provenite de la alţi producători, luînd în considerare cele mai bune tehnici disponibile.

(2) În vederea protejării rețelei sînt limitate intrările şi ieşirile transporturilor de deșeuri destinate și permise incinerării, clasificate ca valorificare în cazul în care s-a stabilit că asemenea transporturi ar determina eliminarea deşeurilor naţionale sau tratarea respectivelor deşeuri într-un mod care nu corespunde programelor de gestionare a deşeurilor.

(3) Rețeaua trebuie concepută astfel încît să asigure eliminarea prin mijloace proprii a deşeurilor și valorificarea deşeurilor menţionate la alin. (1), ţinînd seama de condiţiile geografice şi de necesitatea unor instalaţii specializate pentru anumite tipuri de deşeuri.

(4) Rețeaua trebuie să permită eliminarea deşeurilor şi valorificarea deşeurilor menţionate la alin. (1) în una dintre cele mai apropiate instalaţii adecvate, prin cele mai potrivite metode şi tehnologii, pentru a asigura un înalt nivel de protecţie a mediului şi sănătății populației.

## **Articolul 20.** Controlul deşeurilor periculoase

Generarea, colectarea, transportarea, stocarea şi tratarea deşeurilor periculoase se realizează în baza autorizaţiei de mediu pentru gestionarea deșeurilor, eliberată conform art.25, cu respectarea condiţiilor stabilite în autorizaţie şi asigurarea evidenţei şi controlului deşeurilor periculoase, asigurînd trasabilitatea, începînd cu producerea acestora şi pînă la destinaţia finală, în conformitate cu prevederile art. 30.

## **Articolul 21.**Interdicţia de amestecare a deşeurilor periculoase

(1) Producătorii şi deţinătorii de deşeuri periculoase, inclusiv comercianţii şi brokerii care pot intra fizic în posesia deşeurilor, au obligaţia să nu amestece deşeurile periculoase cu alte categorii de deşeuri periculoase sau cu alte deşeuri, substanţe sau materiale. Amestecarea include diluarea substanţelor periculoase.

(2) Prin derogare de la alin. (1), amestecarea se autorizează de către autoritățile competente specificate la art. 24, cu condiţia că:

a) operaţiunea de amestecare este efectuată de o unitate sau o întreprindere în baza unei autorizaţii obţinute conform art. 25;

b) sînt respectate prevederile art. 4, iar efectele nocive ale gestionării deşeurilor asupra mediului şi a sănătăţii populaţiei să nu fie agravate; şi

c) operaţiunea de amestecare este realizată în conformitate cu cele mai bune tehnici disponibile.

(3) În cazul în care deşeurile periculoase au fost deja amestecate într-un mod diferit de cel prevăzut la alin. (2) al prezentului articol, separarea se efectuează numai în baza unor studii de fezabilitate pentru a asigura respectarea prevederilor art. 4.

## **Articolul 22.** Etichetarea deşeurilor periculoase

Producătorii de deşeuri periculoase şi întreprinderile care gestionează deşeurile periculoase asigură că, în timpul colectării, transportării şi depozitării temporare, acestea sînt ambalate şi etichetate în corespundere cu cerinţele privind clasificarea, etichetarea şi ambalarea substanţelor şi amestecurilor, aprobate de Guvern, şi cu tratatele internaţionale la care Republica Moldova este parte, indicînd gradul de toxicitate, denumirea completă a deşeurilor, starea lor de agregare, culoarea, mirosul, proprietăţile inflamabile şi explozibile, tipul ambalajului, denumirea procesului tehnologic din care au rezultat, cerinţele speciale de comportament în condiţii normale şi în situaţii excepţionale, adresa întreprinderii sau organizaţiei unde au fost produse.

## **Articolul 23.**Deşeurile periculoase provenite din gospodării private

(1) Prevederile art. 20–22 şi 32 nu se aplică deşeurilor mixte provenite din gospodăriile private.

(2) Prevederile art. 22 şi 32 nu se aplică fracţiunilor separate de deşeuri periculoase provenite din gospodăriile private atît timp cît colectarea, eliminarea sau valorificarea lor nu a fost acceptată de o unitate sau o întreprindere care a obţinut autorizaţia de mediu pentru gestionarea deşeurilor sau a fost înregistrată în conformitate cu art. 25 sau 28.

## **Articolul 231**. Organizarea și asigurarea funcționării sistemului integrat de management al deșeurilor municipale

1. În contextul art. 11, alin. (2) autoritățile administrației publice locale din cadrul unei regiuni de management al deșeurilor municipale cooperează pentru îmbunătățirea eficienței sistemului de management intergrat al deșeurilor prin înființarea unei persoane juridice denumită administratorul sistemului integrat de management al deșeurilor municipale.

(2) Rolul administratorului sistemului integrat de management al deșeurilor municipale constă în îndeplinirea funcțiilor stabilite în actul constitutiv, într-un contract încheiat între autoritatea administrației publice locale și administratorul sistemului integrat de management al deșeurilor municipal.

(3) Administratorului sistemului integrat de management al deșeurilor municipale i se pot atribui următoarele funcții pentru organizarea activității:

1. supravegherea și controlul obligațiilor contractuale dintre administratorul sistemului integrat de management al deșeurilor municipale și operatorul serviciului de gestionare al deșeurilor municipale deșeurilor,
2. efectuarea calculului privind cuantumul tariful pentru gestionarea deșeurilor municipale de la deținătorii de deșeuri și gestionarea deșeurilor municipale și încasarea acestea ,
3. colectarea și analiza informațiilor cu privire la gestionarea deșeurilor municipale pe teritoriul regiunii de management al deșeurilor municipale;
4. implementarea măsurilor de informare, educare și formare publică în domeniul gestionării deșeurilor municipale;
5. încheirea contractelor cu deținătorii de deșeuri municipale;
6. alte funcții încredințate de către autoritățile administrației publice locale referitoare la organizarea sistemului integrat de management al deșeurilor municipale.

(4) Deșeurile municipale generate într-o regiune de management al deșeurilor municipale pot fi eliminate numai într-un depozit de deșeuri nepericuloase stabilit în acea regiune, construit și exploatat conform prevederilor art.16. La depozitul regional de deșeuri nepericuloase sunt acceptare spre eliminare și deșeurile nepericuloase generate din alte activități economice.

(5) Calitatea serviciului de gestionare al deșeurilor municipale este asigurată de către operatorul regional de gesttionare care prestează serviciul, în conformitate cu cerințele prevăzute de legislație și de contractele încheiate pentru serviciile de gestionare al deșeurilor municipale. Responsabilitatea pentru supravegherea și controlul calității serviciului prestat de către operatorul serviciului de gestionare al deșeurilor municipale, precum și pentru asigurarea continuității acestuia, revine autorităţilor administraţiei publice locale în cauză.

## **Articolul 232**. Contract pentru prestarea unui serviciu de gestionare al deșeurilor municipale

(1) Gestionarea deșeurilor municipale se efectuează în bază unui contract de prestare a serviciului de gestionare a deșeurilor municipale, încheiat între deținătorul de deșeuri și operatorul serviului, sau în temeiul unei taxe de gestionare a deșeurilor.

(2) Tariful pentru prestarea serviciului de gestionare al deșeurilor municipale sau taxa de gestionare a deșeurilor sunt aprobate de către autoritățile administrației publice locale.

(3) Contractul de prestare a serviciului de gestionare a deșeurilor municipale se încheie, se modifică și se reziliază în conformitate cu prezenta lege, Codul civil și în condițiile de prestare a serviciului de gestionare a deșeurilor municipale, aprobate de către autoritățile administrației publice locale.

(4) Contractul de prestare a serviciului de gestionare a deșeurilor municipale va specifica, cel puțin, următoarele aspecte:

1. procedurile de intrare în vigoare și încetare a contractului;
2. termeni și condiții de prestare a serviciului;
3. procedura de stabilire a tarifelor pentru serviciul de gestionare a deşeurilor municipale;
4. modalitatea de plată;
5. drepturile și obligațiile părților în caz de neexecutare a clauzelor contractuale;
6. proceduri de depunere, tratare și soluționare a reclamațiilor și a litigiilor;
7. termenul de valabilitate a contractului.

## **Articolul 233**. Tariful pentru prestarea serviciului de gestionare al deșeurilor municipale

(1) Tariful pentru prestarea serviciului de gestionare al deșeurilor municipale pentru colectarea deșeurilor municipale de la deținătorii de deșeuri și pentru gestionarea deșeurilor se stabilesc în conformitate cu principiile solidarității, proporționalității, nediscriminării, recuperării costurilor și principiului poluatorul plătește în gestionarea deșeurilor. Principiile solidarității, proporționalității, nediscriminării și recuperării costurilor sunt definite după cum urmează:

1. principiul solidarității înseamnă că, deținătorii de deșeuri municipale care sunt mai favorizați din punct de vedere economic, rezidențial, a distanței față de instalațiile de gestionare a deșeurilor sau din alte motive contribuie la finanțarea managementul deșeurilor municipale, făcând serviciile de gestionare a deșeurilor municipale accesibile deținătorilor de deșeuri municipale care nu au astfel de condiții și pentru care tariful pentru colectarea și gestionarea deșeurilor municipale reprezintă o povară mai mare;
2. principiul proporționalității trebuie să asigure că valoarea tarifului pentru colectarea deșeurilor municipale de la deținătorii de deșeuri și de gestionare a deșeurilor nu depășește costul de funcționare a sistemului de management al deșeurilor municipale și finanţarea serviciului de management al deşeurilor municipale, fiind proporțională cu cantitatea de deșeuri municipale generată de către deținători;
3. principiul nediscriminării presupune că în sistemul de management intergrat al deșeurilor municipale, metodele, procedurile și costurile ce determină tariful pentru colectarea deșeurilor municipale de la deținătorii de deșeuri și gestionarea deșeurilor este la fel pentru deținătorii de aceeași categorie de deșeuri municipale;
4. principiul recuperării costurilor impune ca veniturile generate de serviciul prestat să acopere costurile necesare suportate pentru furnizarea acestui serviciu de gestionarea deșeurilor municipale.

(2) Tariful pentru prestarea serviciului de gestionare al deșeurilor municipale trebuie să asigure funcționarea și reînnoirea pe termen lung a infrastructurii de gestionare a deșeurilor municipale și să asigure că deținătorii de deșeuri municipale pot participa la gestionarea deșeurilor municipale într-un mod acceptabil pentru aceștia, precum şi reducerea poluării mediului.

(3) Cuantumul tariful pentru prestarea serviciului de gestionare al deșeurilor municipale de la deținătorii de deșeuri și gestionarea deșeurilor se stabilește în conformitate cu normele adoptate de Guvern.

(4) Tariful pentru prestarea serviciului de gestionare al deșeurilor municipale și cuantumul contribuției pentru colectarea deșeurilor municipale de la deținătorii de deșeuri și gestionarea deșeurilor se stabilesc de către autoritățile administrației publice locale în conformitate cu principiile menționate la alineatele (1) și (2).

(5) Tariful pentru prestarea serviciului de gestionare al deșeurilor municipal sau taxa de gestionare a deșeurilor aprobate de către autoritățile administrației publice locale pentru colectarea deșeurilor municipale de la deținătorii de deșeuri și gestionarea deșeurilor sunt publicate pe pe pagina oficială a autorităților respective.

# Capitolul IV

# AUTORIZAREA, CONTROLUL, EVIDENŢA

# ŞI SISTEMUL INFORMAŢIONAL ÎN DOMENIUL

# ACTIVITĂŢILOR DE GESTIONARE A DEŞEURILOR

# Secțiunea 1

# Autorizarea

## **Articolul 24.**Autorizarea instalaţiei şi/sau activităţii pentru gestionarea deşeurilor

(1) Instalațiile pentru colectare, stocare, valorificare sau eliminare a deșeurilor pot fi exploatate numai în baza autorizaţiei de mediu pentru gestionarea deşeurilor, eliberată de către Agenția de Mediu, la solicitarea operatorului, depusă confrom art.25, alin. (4)-(8).

(2) Persoanele fizice sau juridice care desfășoară activități comerciale pe teritoriul Republicii Moldova, pot comercializa deșeuri, în baza autorizației de mediu pentru gestionarea deşeurilor la desfăşurarea activităţilor de comercializare a deșeurilor, eliberată de către Agenția de Mediu, la solicitarea comerciantului, depusă confrom art.25, alin. (9).

(3) Sistemele individuale și colective pot desfășoară activităţi de implementare a responsabilităţii extinse a producătorului pentru produsele menţionate la art. 12 alin. (14) în baza autorizaţiei de mediu pentru gestionarea deşeurilor la desfăşurarea activităţilor de implementarea responsabilităţii extinse a producătorului, eliberată de către Agenția de Mediu, la solicitarea depusă confrom art.25, alin. (10).

(4) Solicitarea și eliberarea autorizaţiei de mediu pentru gestionarea deşeurilor se efectuează în conformitate cu art. 25 din prezenta lege și cu respectarea cerințelor Legii nr. 160 din 22 iulie 2011 privind reglementarea prin autorizare a activităţii de întreprinzător.

## **Articolul 25.**Procedura de solicitarea și eliberare a autorizaţiei de mediu pentru gestionarea deşeurilor

(1) Operatorul instalaţiei şi/sau activităţii de gestionare a deşeurilor depune, personal sau prin reprezentantul său legal, electronic prin intermediul  portalului guvernamental al serviciilor publice sau la ghișeul Agenției de Mediu cererea pentru solicitarea eliberării autorizaţiei de mediu pentru gestionarea deşeurilor pentru:

1. instalaţii şi/sau activităţi de gestionare a deşeurilor, definite în anexa nr.31, tabelul 1;
2. tratarea deşeurilor în instalații mici listate în Anexa nr.31, tabelul 3;
3. comercializarea deșeurilor;
4. desfăşurarea activităţilor de implementarea responsabilităţii extinse a producătorului;

(2) Condițiile tehnice de funcționare a instalației pentru colectare, stocare, valorificare sau eliminare fac parte integrantă din autorizația de mediu pentru gestionarea deşeurilor și sunt întocmite conform Regulamentul privind organizarea procedurii de autorizare a activităților de gestionare a deșeurilor, aprobat de Guvern.

(3) Setul de documente pentru obținerea autorizației de mediu pentru gestionarea deșeurilor pentru instalații pentru instalaţii şi/sau activităţi de gestionare a deşeurilor, definite în anexa nr.31, tabelul 1 conține:

1. Cererea pentru obținerea autorizaţiei de mediu pentru gestionarea deşeurilor din numele solicitantului sau a reprezentantului împuternicit în modul stabilit de actele normative;
2. denumirea comercială sau denumirea, forma juridică, cod IDNO
3. numărul de identificare al solicitantului (cod IDNP),
4. denumirea și adresa instalației de gestionare a deșeurilor la care se referă cererea, inclusiv dovada relației juridice a solicitantului cu instalația în cauză, coordonatele geografice ale instalației; în cazul unei instalații mobile se indică și adresa sediului solicitantului;
5. definirea instalaţii şi/sau activităţi de gestionare a deşeurilor conform anexei nr. 31, tabelul 1;
6. descrierea tehnică a instalației, inclusiv descrierea instalațiilor aferente și a procesului tehnologic de gestionare a deșeurilor în instalație;
7. lista tipurilor și categoriilor de deșeuri conform Listei deșeurilor, aprobată îrin Hotărirea Guvernului nr. 99/2018 care intră și ies din instalație; în cazul în care din instalație rezultă produse, se prezintă descrierea acestor produse cu indicarea certificatelor de conformitate;
8. o descriere a căilor de acces la instalație în raport cu fiecare mod de transport al deșeurilor la instalație, cu excepția cazului echipamentelor mobile;
9. capacitățile instalației, aferente modalității de funcționare a acesteia conform anexei nr. 31, tabelul 2;
10. metoda de tratare a deseurilor rezultate din instalatie;
11. program de monitorizare a impactului asupra mediului înconjurător și asupra sănătății umane cauzat la funcționarea instalației, asociat tipului și categoriei deșeurilor;
12. planul de formare profesională pentru personalul instalației;
13. informații referitor la deținerea unui Acord de mediu pentru activitatea planificată sau a unui Aviz al expertizei ecologice pentru documenația de proiect, ce justifică exploatarea instalației existente, cu anexarea copiilor de pe acestea; în cazul în care funcționarea instalației s-a desfășurat în lipsa acestor acte permisive, operatorul instalației va prezenta un Raport de confromitate a activității de gestionare a deșeurlor, întocmit confrom alin. (18);
14. condițiile și jurnalul de funcționare a instalației;
15. măsuri de închidere și metoda de securizare a instalației pentru a se asigura că instalația nu pune în pericol sănătatea umană și mediul după închidere.

(4) În cazul solicitării autorizaţiei de mediu pentru activitățile de colectare a deșeurilor de metale feroase şi neferoase, deșeurilor municipale și a deșeurilor periculoase, solicitantul va prezenta în mod obligatoriu contractul de predare către o instalație autorizată pentru tratarea deșeurilor;

(5) Setul de documente pentru obținerea autorizației de mediu pentru gestionarea deșeurilor în instalații mici, listate în Anexa nr.31, tabelul 3, conține informațiile menționate la alin. (3), cu excepția lit. (h), (k) și (l).

(6) În cazul în care oricare dintre cerințele cererii de autorizare de mediu pentru gestionarea deșeurilor în una din instalațiile menționate la alin. (3), (4) și (5) sunt cuprinse în condișiile de funcționare ale instalației, acestea pot fi incluse în cerere prin referire la dispozițiile relevante din condiții. În cazuri justificate, în special din motive tehnice și economice, este suficient să se furnizeze hărți, imagini și date grafice care fac parte din condițiile de funcționare ale instalației conform alin. 4, lit. n), numai pe hârtie.

(7) La cererea pentru obținerea autorizaţiei de mediu pentru gestionarea deşeurilor la depozitul de deșeuri, supplimnetar la informațiile menționate la alin. (3), se anexează următoarele:

a) studiul hidrogeologic, ingineria geologică și condițiile geotehnice ale depozitului de deșeuri,

b) documentația de proiect, și

c) proiectul planului pentru închiderea și întreținerea ulterioară a depozitului de deșeuri pentru durata perioadei de postînchidere;

d) securitatea financiară preconizată pentru aceste acvități (dovada unei garanţii financiare pentru a asigura că obligaţiile ce decurg din autorizație sînt îndeplinite și că procedurile de închidere a depozitului sînt respectate);

e) amplasarea deșeurilor în sectoarele subsolului în scopul depozitării acestora se efectuează confrom pevederilor Codului Subsolului nr. 3/2009.

(8) În cazul gropilor existente de gunoi, exploatate de către autorităţile administraţiei publice locale, cererea pentru obținerea autorizaţiei de mediu pentru gestionarea deşeurilor conține, informațiile menționate la alin. (3), lit. (a)-(j), planul pentru închiderea gropii de gunoi și confirmarea aderării la sistemul de management integrat al deşeurilor la nivel regional. Condițiile și termenii de sistare a activității gropii de gunoi, vor fi indicate în autorizație de mediu pentru gestionarea deşeurilor.

(9) Pentru obținerea autorizaţiei de mediu pentru gestionarea deșeurilor pentru activități de comercializare a deșeurilor, solicitantul va prezenta trebuie să conțină:

1. cererea pentru obținerea autorizaţiei de mediu pentru gestionarea deşeurilor din numele solicitantului sau a reprezentantului împuternicit în modul stabilit de actele normative
2. denumirea comercială sau denumirea, forma juridică; numele și prenumele, dacă solicitantul este persoană fizică,
3. numărul de identificare al solicitantului,
4. lista cu tipurile și categoriile de deșeuri care urmează să fie acoperite de autorizație.

(10) În caz de solicitare a autorizaţiei de mediu pentru gestionarea deşeurilor la desfăşurarea activităţilor de implementarea responsabilităţii extinse a producătorului prin sisteme individuale sau colective pentru produsele menţionate la art. 12 alin. (14), la cerere solicitantul va anexa:

a) actul constitutiv al persoanei juridice căreia i s-a încredințat gestionarea deșeurilor de către producătorii care furnizează cel puțin 25 % din toate produsele plasate pe piața internă și lista membrilor sistemului colectiv;

b) planul de operare pentru perioada preconizată de valabilitate a autorizaţiei, care va conţine cel puţin următoarele:

1. cantităţile de produse ce urmează a fi gestionate, pe tipuri şi surse de provenienţă;
2. descrierea modalităţii de implementare a obligaţiilor în vederea atingerii ţintelor stabilite;
3. prezentarea modului de acoperire a întregului teritoriu al Republicii Moldova;
4. planul financiar de implementare a regimului de responsabilitate extinsă a producătorului;
5. iar în cazul de prelungire a valabilităţii autorizației, sumplimentar se prezintă raportul de audit pe activtatea sistemului colectiv pentru perioada de valabilitatrea autorizației precedente.

(11) Agenția de Mediu verifică dacă setul de documente, anexat la cerere, și informația este completă și dacă acestea sunt conforme. În cazul în care, se constată că documentele sunt incomplete sau neconforme, Agenția de Mediu suspendă curgerea termenului stabilit pentru eliberarea autorizației și notifică solicitantul despre suspendare, informîndu-l despre cerințele care nu sînt îndeplinite și ce trebuie să prezinte și/sau să efectueze solicitantul pentru ca cererea să poată fi examinată. Suspendarea termenului încetează din ziua în care solicitantul a prezentat documentele sau informația necesară.

(12) În procesul de examinare a cererii, Agenția de Mediu transmite setul de documente prin intermediul ghişeului unic, Inspectoratului pentru Protecția Mediului și solicită organizarea unei examinări la fața locului pentru verificarea aspectelor care stabilesc respectarea normelor de protecție a mediului și întrunirea condițiilor necesare pentru eliberarea autorizației solicitate.

(13) Autorizaţia de mediu pentru gestionarea deşeurilor se eliberează contra plată, conform taxelor stabilite în anexei nr. 31, tabelul 5, în termen de 20 zile lucrătoare de la data depunerii solicitării, inclusiv a tuturor documentelor menționate, şi este valabilă pentru o perioadă de pînă la 5 ani, cu posibilitatea de prelungire pentru o perioadă similară, la solicitarea operatorului. Agenția de Mediu va

(14) Autorizaţia de mediu pentru gestionarea deşeurilor a unei instalații şi/sau activităţii de gestionare a deşeurilor se eliberează conform Regulamentul privind organizarea procedurii de autorizare a activităților de gestionare a deșeurilor, aprobat de Guvern și conține printre altele:

a) datele din informațiile anexate la cerere, prevăzute, după caz, la alin. (3)-(10),

b) condițiile tehnice de funcționare a instalației şi/sau activităţii de gestionare a deșeurilor.

c) cerințele de evidență și raportare

(15) Toate autorizațiile de mediu pentru gestionarea deșeurilor, eliberate pentru operațiuni de valorificare prin incinerare sau coincinerare cu valorificarea energiei, trebuie să respecte condițiile stipulate la art. 17 alin. (9) și anexa nr. 2.

(16) Autorizaţia de mediu pentru gestionarea deşeurilor nu poate fi emisă în cazul în care:

a) solicitantului i s-a anulat autorizația în conformitate cu alin. (21) sau a autorizație de mediu pentru comercializarea deșeurilor a fost revocată în temeiul alin. (22) pe parcursul celor 5 ani anteriori cererii;

b) un membru al organului conducere al solicitantului a fost membru al organului statutar al unei persoane juridice într-o perioadă de 5 ani anterior depunerii cererii, timp în care a avut loc un eveniment care a condus la retratragerea autorizației în temeiul alin. (21) sau (22);

c) metodele şi operațiunile de gestionare a deşeurilor nu sînt conforme cu art. 4.

17) Cu 60 zile pînă la expirarea termenului de valabilitate a autorizaţiei, în cazul în care nu au intervenit schimbări în funcționarea instalației sau în activitatea desfășurată, titularul autorizației poate solicita prelungirea valabilităţii acesteia în conformitate cu prevederile prezentei legi și art. 6 din Legea nr. 160 din 22 iulie 2011 privind reglementarea prin autorizare a activităţii de întreprinzător, cu anexarea Raportului de evaluare a activității de gestionare a deșeurlor, elaborat de solicitant sau exterți în domeniul la cererea de solicitare a prelungirii. În procesul de examinare a cererii, Agenția de Mediu solicită examinarea de către Inspectoratului pentru Protecția Mediului a situației expuse în Raportul de evaluare la fața locului și prezentarea actului de control corespunzător.

(18). În cazul în care cererea de prelungire nu este înaintată Agenției de Mediu în termenul stabilit la alin. (17), la expirarea termenului de valabilitate al autorizației de mediu pentru gestionarea deşeurilor, aceasta se consideră expirată.

(19) Raportul de confromitate a activității de gestionare a deșeurlor, elaborat confrom alin. (3) lit.m) și prezentat la depunerea cererii pentru eliberarea autorizaţiei de mediu pentru gestionarea deşeurilor conține:

a) evaluarea situației curente privind funcționare a instalației destinate gestionării deșeurilor, cu indicarea actelor permisive deținute, inclusiv nivelurile de emisie asociate pentru poluanţii care pot fi emişi în aer, managementul apei, managementul deşeurilor,

b) evaluarea prevederilor individuale ale condițiilor tehnice de funcționare a instalației şi/sau activităţii de gestionare a deșeurilor;

c) concluzia privind confromarea instalației la prezenta lege, inclusiv legislația din domeniul protecției mediului în vigoare privind respectarea normelor impuse prin legislaţia specială din domeniul calităţii aerului, managementul apei, managementul deşeurilor, etc. aferente instalației.

(20) Raportul de evaluare a activității de gestionare a deșeurlor, elaborat confrom alin. (17) pînă la expirarea termenului de valabilitate a autorizaţiei de mediu pentru gestionarea deşeurilor, conține:

a) evaluarea punctelor individuale ale autorizației de funcționare a instalației destinate gestionării deșeurilor în ordinea cerințelor autorizației menționate la alin. (14), inclusiv o evaluare separată a condițiilor de funcționare ale instalației;

b) lista propunerilor de modificare a condițiilor tehnice tehnice de funcționare a instalației necesare de a fi introduse în autorizaţia de mediu pentru gestionarea deşeurilor, în cazul ajustării la legislația din domeniul protecției mediului în vigoare, iar în lipsa acestora să prezinte concluzia că nu sunt necesare modificări, inclusiv justificarea acestei concluzii.

c) activitățile de control realizate de către Inspectoratului pentru Protecția Mediului pe perioada valabilității autorizației, prescripțiile înaintate, măsurile întreprinse.

(21) Retragerea autorizaţiei de mediu pentru gestionarea deşeurilor pentru instalaţiei şi/sau activitățile listate în alin. (1), litera a), b) și d) se efectuează prin decizia Agenției de Mediu, în una din următoarele situații:

1. în cazul apariţiei pericolului poluării mediului în proporţii ce depăşesc limitele admisibile,
2. nerespectării condițiilor tehnice de funcționare a instalației şi/sau a activităților de gestionare a deșeurilor;
3. defectării mecanismelor sau a construcţiilor ce împiedică exploatarea normală a instalaței,
4. în lipsa evidenței persoanelor și deșeurilor în conformitate cu art. 18 alin. (1);
5. titularul autorizației încalcă în mod repetat obligațiile prevăzute în prezenta lege sau nu îndeplinește în mod repetat condițiile stipulate în autorizație, inclusiv nu atinge ținele anuale de colectare și sau tratare care trebuie atinse de către producători confrom art. 12;
6. titularul autorizației încalcă interdicția de acceptare a deșeurilor de la persoane fizice care nu desfășoară activități comerciale în temeiul art. 184, alin (3) sau
7. titularul autorizației asigură plata pentru deșeurile achiziționate într-un mod decât cel prevăzut la art. 184, alin.(4).

(22) Retragerea autorizaţiei de mediu pentru comercializarea deşeurilor se efectuează prin decizia Agenției de Mediu, în una din următoarele situații:

a) există o modificare a condițiilor care sunt esențiale pentru eliberarea autorizației;

b) comerciantul de deșeuri nu a asigurat condițiile de protecție a mediului și a sănătății umane prevăzute în alte reglementări legale;

c) comerciantul de deșeuri încalcă în mod repetat obligațiile prevăzute în prezenta lege sau nu îndeplinește în mod repetat condițiile prevăzute în autorizație sau

d) în timpul controalelor privind respectarea obligațiilor prevăzute de prezenta lege, comerciantul de deșeuri încalcă în mod repetat obligația unei persoane inspectate sau a unei persoane răspunzătoare, în conformitate cu art. 30 și 31.

(23) Retragerea autorizaţiei de mediu pentru gestionarea deşeurilor în situațiile listate în alin. (21) și alin. (22) se efectuează conform procedurilor prevăzute în Legea nr. 235-XVI din 20 iulie 2006 cu privire la principiile de bază de reglementare a activităţii de întreprinzător şi în Legea nr. 160 din 22 iulie 2011 privind reglementarea prin autorizare a activităţii de întreprinzător.

(24) Revizuirea și reperfectarea autorizaţiei de mediu pentru gestionarea deşeurilor se efectuează în următoarele situaţii:

a) schimbarea substanţială şi extinderea instalațiilor, precum şi modificarea tehnologiei de valorificare sau de eliminare a deşeurilor;

b) constatarea, în cadrul acţiunilor de inspecție și control, a unor aspecte noi, neprecizate de documentaţia depusă pentru obținerea autorizației sau a unor modificări operate ulterior emiterii actului de autorizare;

c) emiterea unor noi reglementări legale.

## **Articolul 26.** Obligaţiile de bază ale titularului de autorizaţie de mediu pentru gestionarea deşeurilor

Obligaţiile de bază ale titularului de autorizaţie de mediu pentru gestionarea deşeurilor sînt următoarele:

a) luarea tuturor măsurilor de prevenire eficientă a poluării, în special prin recurgerea la cele mai bune tehnici disponibile;

b) evitarea producerii de deșeuri şi, în cazul în care aceasta nu poate fi evitată, valorificarea lor, iar în caz de imposibilitate tehnică şi economică, luarea măsurilor pentru neutralizarea şi eliminarea acestora, evitîndu-se sau reducîndu-se impactul asupra mediului;

c) ţinerea evidenţei privind cantitatea de deşeuri colectate, recuperate sau eliminate şi raportarea anuală autorităţii de reglementare, în format electronic, a informației privind gestionarea deșeurilor, în conformitate cu cerinţele aprobate de Guvern.

## **Articolul 27.**Derogările de la obligaţia de autorizare

(1) Se acordă derogare de la îndeplinirea cerinţelor de autorizare prevăzute în art. 25, unităţilor și întreprinderilor care:

a) elimină propriile deşeuri nepericuloase la locurile de producere fără să afecteze sănătatea populaţiei sau calitatea mediului;

b) valorifică deșeurile în instalațiile indicate în anexa nr. 31 , tabelul 4.

(2) Derogarea menţionată la alin. (1) se aplică numai în cazul în care:

 a) unităţile și întreprinderile au obţinut deja, pentru alt profil de activitate decît valorificarea sau eliminarea deşeurilor, autorizaţia de mediu în conformitate cu prevederile legislației în domeniul protecției mediului și dacă în aceasta se specifică tipurile şi cantităţile de deşeuri, precum şi condiţiile impuse în vederea desfăşurării activităţilor legate de aceste deşeuri;

b) tipurile, cantităţile de deşeuri şi metodele de valorificare sau eliminare a acestora respectă prevederile art. 4, iar în cazul valorificării deșeurilor aceasta are loc în instalațiile indicate anexa nr. 31, tabelul 4;

c) operaţiunile de eliminare menţionate la alin. (1) lit. a) iau în considerare cele mai bune tehnici disponibile.

(3) Operatorul instalației solicită de la Agenția de Mediu acordul pentru exploatarea instalațiilor indicate în anexa nr. 31, tabelul 4, indicînd corespunderea activității cu criteriile de aplicare a derogărilor specificate în alin (2).

## **Articolul 28.** Înregistrarea

(1) Unitățile și întreprinderile care nu sînt supuse procedurii de autorizare specifice activităţilor de valorificare şi eliminare a deşeurilor, conform art. 27, transmit, în format electronic, Agenției de Mediu informaţii privind operaţiunile efectuate, respectînd prevederile alin. (5).(2) Informaţia transmisă conform alin. (1) se înregistrează în SIA MD şi serveşte ca bază pentru formarea Listei unităţilor şi întreprinderilor, care fac obiectul derogării de la îndeplinirea cerinţelor de autorizare a activităţilor de valorificare şi eliminare a deşeurilor conform art. 27.

(3), sunt obligate de a se înregistra în Lista unităților și întreprinderilor ce nu fac obiectul cerințelor de autorizare a activităţilor de valorificare şi eliminare a deşeurilor.

(4) Lista unităţilor şi întreprinderilor menționate în alin. (2) și (3) este compusă din:

a) unitățile și întreprinderile care colectează și transportă deșeuri în sistem professional, acesta fiind genul principal de activitate, cu excepția deşeurilor municipale, precum şi a celor periculoase;

b) brokerii care intermediază valorificarea sau eliminarea deşeurilor pentru terţi;

c) unitățile sau întreprinderile care fac obiectul derogărilor de la cerințele de autorizare conform articolului 27, alin (1);

d) importatori și exportatorii de deșeuri;

e) producătorii de deșeuri care stochează deșeuri periculoase mai mult de 9 luni și deșeuri nepericuloase mai mult de un an.

(5) Unitățile și întreprinderile menționate alin. (4), țin o evidență cronologică privind:

a) cantitatea, natura și originea deșeurilor respective, precum și cantitatea produselor și materialelor care rezultă din pregătirea pentru reutilizare, din reciclare sau din alte operațiuni de valorificare;

b) destinația, frecvența colectării, modului de transport și a metodei de tratare a deșeurilor.

## **Articolul 29.**Aspectele pecuniare

(1) Costurile operaționale de gestionare a deşeurilor se acoperă:

a) în conformitate cu principiul „poluatorul plăteşte” – de către producătorul iniţial de deşeuri sau, după caz, de deţinătorul actual ori anterior al deşeurilor, care încredinţează deşeurile unei unităţi specializate în colectare, transportare, depozitare, valorificare sau eliminare a acestora;

b) în conformitate cu cerințele de responsabilitatea extinsă a producătorului – de către producătorul de produse menţionate la art. 12 alin. (14), care sînt preluate de sistemele individuale sau colective de colectare separată, tratare, valorificare sau eliminare a produselor care au devenit deşeuri.

(2) Costurile prevăzute la alin. (1) sînt acoperite în baza unui contract încheiat cu unităţile specializate în gestionarea deșeurilor sau cu sistemele individuale sau colective de colectare separată, tratare, valorificare sau eliminare a produselor ce au devenit deşeuri.

(3) Cheltuielile asociate cu analiza deșeurilor, monitorizarea tehnologică proprie și a factorilor de mediu, precum şi cu verificarea datelor declarate, sînt suportate de către deţinătorii actuali ai deşeurilor.

(4) În cazul deşeurilor abandonate şi în cazul în care producătorul iniţial de deşeuri nu este identificat, cheltuielile asociate cu curăţarea şi refacerea mediului vor fi asumate de actualii deţinători.

(4)1 În cazul ne respectării mecanismelor de implementare a responsabilității extinse a producătorului, stabilite prin Hotărârea Guvernului nr.212/2018, Hotărârea Guvernului nr.561/2020, Hotărârea Guvernului nr.586/2020, Hotărârea Guvernului nr.586/2020, Hotărârea Guvernului nr. 610/2022, producătorii identificați, suplimentar la penalitățile contravenționale sau penale, suportă costurile operaționale de gestionare a deșeurilor, după cum urmează:

a) plata, datorată de producătorii care introduc pe piaţa produsele menţionate la art. 12 alin. (14),

pentru diferenţa dintre cantităţile de deșeuri corespunzătoare obligaţiilor anuale de realizare a țintelor de gestionare a produselor ce au devenit deşeuri, prevăzute în legislaţia în vigoare, şi cantităţile efectiv gestionate;

b) plata datorată de către către producătorii individual și sistemele collective pentru diferenţa dintre cantităţile de deșeuri de ambalaje, deșeuri de echipamente electrice și electronice, baterii și acumulatori, anvelope uzate, uleiuri și vehicule, declarate ca fiind gestionate, şi cantităţile de deşeuri constatate efectiv de către Agenția de Mediu și  Inspectoratul pentru Protectia Mediului;

c) producătorii care nu se conformă procedurii de înregiatare, suportă costurile operaționale de gestionare a deșeurilor asociate cu responsabilitate extinsă a producătorului, pentru produsele plasate pe piață de la intrarea în vigoare a actelor normative menționate la alin (4)1 corespunzătoare obligaţiilor anuale de realizare a țintelor minime de colectare și valorificare, prevăzute în legislaţia în vigoare.

(5) Cheltuielile de valorificare a deşeurilor ai căror producători nu pot fi identificați sînt suportate din contul bugetelor unităților administrativ-teritoriale în a căror rază au fost depistate, precum şi din alte surse legale.

 (6) Dacă producătorul/deţinătorul de deşeuri este identificat, acesta este obligat să suporte cheltuielile de eliminare, inclusiv cele prevăzute la alin. (4), efectuate de către actualii deţinători, şi cele asociate cu acţiunile întreprinse pentru identificarea acestuia.

# Secţiunea a 2-a

# Controlul

## **Articolul 30**. Controalele

(1) Unităţile și întreprinderile care efectuează operaţiuni de tratare a deşeurilor, unităţile şi întreprinderile profesionale de colectare sau transport de deşeuri, brokerii şi producătorii de deşeuri periculoase fac obiectul controlului de stat efectuat de autorităţile competente conform prezentei legi şi în condiţiile Legii nr. 235-XVI din 20 iulie 2006 cu privire la principiile de bază de reglementare a activităţii de întreprinzător şi ale Legii nr. 131 din 8 iunie 2012 privind controlul de stat asupra activităţii de întreprinzător.

(2) Inspectarea operaţiunilor de colectare, preluare (în cazul deșeurilor generate de nave și al reziduurilor de marfă) și transport al deşeurilor se va referi la originea, natura, cantitatea şi destinaţia deşeurilor colectate sau transportate.

(3) Unităţile și întreprinderile menţionate la alin. (1) sînt obligate să asigure accesul organelor de supraveghere şi control la obiectivele aflate în administrare, să prezinte, la solicitarea organelor respective, documentaţia tehnică şi de exploatare, alte documente necesare pentru efectuarea inspectării privind respectarea cerinţelor prevăzute de lege.

## **Articolul 31.** Competenţele privind activităţile de control în domeniul gestionării deşeurilor

(1) Autorităţile teritoriale de mediu inspectează şi i-au măsuri pentru respectarea de către cei implicaţi în gestionarea deşeurilor a legislației de mediu și a condițiilor de autorizare stabilite conform legii.

(2) Autorităţile teritoriale pentru sănătate publică exercită monitorizarea departamentală a cerinţelor de gestionare a deşeurilor rezultate din activităţile medicale.

 (4) Autorităţile vamale şi reprezentanții Inspectoratului pentru Protecția Mediului și ai subdiviziunilor teritoriale ale acestuia controlează încărcăturile şi iau măsuri pentru asigurarea conformităţii cu documentele însoţitoare şi pentru respectarea prevederilor legale referitoare la îndeplinirea condițiilor de export, import și tranzit ale deşeurilor.

# Secţiunea a 3-a

# Evidenţa deşeurilor

## **Articolul 32.** Evidenţa deșeurilor

(1) Unităţile şi întreprinderile ce sînt antrenate în activităţile de gestionare a deşeurilor, operatorii de gestionare a deşeurilor municipale, producătorii de deşeuri, inclusiv cele periculoase, precum şi unităţile şi întreprinderile specializate în colectarea şi transportul de deşeuri periculoase sau care acţionează în calitate de brokeri de deşeuri periculoase ţin o evidenţă cronologică a cantităţii, naturii şi originii deşeurilor, a destinaţiei, a frecvenţei colectării, a mijlocului de transport şi a metodei de tratare.

(2) Sistemele individuale şi colective de colectare şi staţiile de tratare a deşeurilor de produse supuse reglementărilor responsabilităţii extinse a producătorului conform art. 12 ţin evidenţa deșeurilor primite și tratate conform categoriilor de produse stabilite prin actele normative pentru gestionarea acestor produse aprobate de Guvern.

(3) Ținerea evidenței și transmiterea informației menționate la alin. (1) şi (2) se efectuează conform cerinţelor stabilite de Guvern.

(4) Informația privind deșeurile periculoase se păstrează cel puțin 3 ani, cu excepţia unităţilor şi întreprinderilor de transport de deşeuri periculoase, care trebuie să o păstreze timp de cel puțin 12 luni.

(5) La cererea Ministerul Mediului sînt furnizate documentele justificative, în baza cărora au fost efectuate operaţiunile de gestionare a deșeurilor.

**(**6) Agenția de Mediu asigură că datele privind trasferul deșeurilor periculoase menționate la alin. (1) sunt raportate de operatori în cadrul Registrului European al Poluanților Emiși și Transferați.

## **Articolul 33.**Sistemul informaţional automatizat „Managementul deşeurilor”

(1) Unităţile şi întreprinderile ce sînt antrenate în activităţile de gestionare a deşeurilor, inclusiv producătorii de deşeuri, participă la procesul de raportare a datelor şi informaţiilor despre deşeuri şi gestionarea acestora conform cerinţelor stipulate în prezenta lege şi prevederilor conceptului Sistemului Informațional Automatizat „Managementul Deșeurilor” (SIA MD), aprobat de Guvern.

(2) SIA MD reprezintă totalitatea produselor de program şi a echipamentelor tehnice destinate colectării, stocării și procesării informației, formînd resursa informațională Registrul „Managementul deşeurilor”, care va include evenimentele legate de circuitul economic al acestora, documentele care însoțesc acest circuit, inclusiv exportul și importul de deșeuri, producătorii de deșeuri și agenții economici autorizați pentru a activa în acest domeniu, precum și automatizarea business-proceselor subiecților circuitului deșeurilor și furnizarea informațiilor privind circuitul deșeurilor către autoritățile publice, persoanele fizice și juridice prin intermediul portalului departamental.

(3) Informaţia privind realizarea măsurilor ce ţin de aplicarea responsabilităţii extinse a producătorului pentru produsele menţionate la art. 12 și datele privind cantitatea de produse puse la dispoziție pe piață, specificată în tone şi număr de unități, precum și informația privind cantitatea, numărul și categoriile deşeurilor colectate şi tratate fac parte din SIA MD.

(4) În cadrul SIA MD se regăsesc cel puţin următoarele:

a) evidenta deșeurilor, care conţine date privind generarea, colectarea, transportarea şi tratarea deşeurilor, inclusiv a celor periculoase, raportate în conformitate cu prevederile art. 32;

b) evidenta actelor permisive, emise în corespundere cu prevederile art. 25;

c) evidenta notificărilor pentru transferul deșeurilor, eliberate în corespundere cu art. 64;

d) Lista producătorilor de produse supuse reglementărilor de responsabilitate extinsă a producătorului, conform prevederilor art. 12;

e) lista unităților și întreprinderilor scutite de îndeplinirea cerinţelor de autorizare a activităţilor de valorificare şi eliminare a deşeurilor, conform art. 27.

(5) Posesorul Registrului „Managementul deşeurilor” este Ministerul Agriculturii, Dezvoltării Regionale și Mediului.

(6) Crearea, funcţionarea și exploatarea SIA MD se efectuează în conformitate cu prevederile legislației în domeniul comunicațiilor electronice și tehnologiei informației, precum și cu standardele și reglementările tehnice specifice.

(7) Aspectele legate de spaţiul funcţional al SIA MD, de conținutul resursei informaționale, precum și de procedura colectării, păstrării, procesării, actualizării și recepționării informației din SIA MD, se stabilesc în conceptul tehnic și în Regulamentul cu privire la modalitatea de ţinere a Registrului „Managementul deşeurilor”, aprobate de Guvern.

# Capitolul V

# PROGRAME

## **Articolul 34.** Programul naţional pentru gestionarea deşeurilor

(1) În conformitate cu prevederile art. 1, 3, 4 şi 19, Ministerul Agriculturii, Dezvoltării Regionale și Mediului elaborează Programul naţional pentru gestionarea deşeurilor, care acoperă întregul teritoriu al Republicii Moldova.

(2) Programul naţional pentru gestionarea deşeurilor cuprinde o analiză a situaţiei actuale a gestionării deşeurilor pe teritoriul ţării, măsurile care trebuie luate pentru îmbunătăţirea condiţiilor de mediu în cazul pregătirii pentru reutilizare, al reciclării, valorificării şi eliminării deşeurilor, precum şi o evaluare a modului în care programul va ajuta la punerea în aplicare a obiectivelor şi dispoziţiilor prezentei legi.

(3) Programul naţional pentru gestionarea deşeurilor va conţine, luînd în considerare nivelul geografic şi acoperirea zonei de planificare, următoarele:

a) tipul, cantitatea şi sursa deşeurilor generate în limitele teritoriului, deşeurile care pot fi transportate pe sau de pe teritoriul naţional, precum şi o evaluare a evoluției fluxurilor de deşeuri;

b) schemele existente de colectare a deşeurilor şi principalele instalații de valorificare și eliminare, inclusiv orice aranjamente speciale pentru uleiurile utilizate, deşeurile periculoase sau alte fluxuri de deşeuri formate;

c) evaluarea necesarului de noi scheme de colectare, închiderea instalaţiilor de deşeuri existente, infrastructura suplimentară pentru instalaţiile de deşeuri, în conformitate cu art. 19, și, după caz, investițiile legate de acestea;

d) informaţiile despre criteriile de identificare a amplasamentelor şi informațiile despre capacitatea viitoare de eliminare sau de operare a instalaţiilor majore de valorificare, după caz;

e) politicile generale de gestionare a deşeurilor, inclusiv tehnologiile şi metodele planificate de gestionare a deşeurilor, sau politicile privind deşeurile care ridică probleme specifice de gestionare a acestora;

f) aspectele organizatorice legate de gestionarea deșeurilor, inclusiv distribuirea responsabilităților între actorii publici şi privaţi care se ocupă cu gestionarea deşeurilor;

g) o analiză a utilităţii şi a adecvării utilizării instrumentelor economice şi de altă natură pentru rezolvarea diverselor probleme legate de deşeuri, luînd în considerare necesitatea menţinerii unei bune funcţionări a pieţei interne;

h) desfășurarea unor campanii de sensibilizare şi de informare adresate publicului larg sau unor grupuri-țintă de public;

i) amplasamentele contaminate istoric prin operaţiuni de eliminare a deşeurilor şi măsurile de reabilitare a acestora;

j) capitolul specific privind gestionarea ambalajelor şi a deșeurilor de ambalaje.

## **Articolul 35.**Implicarea autorităţilor administrației publice centrale și locale în elaborarea programelor de gestionare a deşeurilor

(1) Autorităţile administraţiei publice centrale şi locale vor furniza, la solicitarea Ministerul Agriculturii, Dezvoltării Regionale și Mediului, informaţia necesară la elaborarea Programului naţional pentru gestionarea deşeurilor.

(2) În baza Programului naţional pentru gestionarea deşeurilor, autorităţile administraţiei publice locale elaborează programele locale de gestionare a deşeurilor în conformitate cu prezenta lege.

 (3) Conţinutul programelor locale menţionate la alin. (2) este în corespundere cu obiectivele şi măsurile prevăzute de Programul naţional pentru gestionarea deşeurilor.

## **Articolul 36.**Programele de prevenire a generării deşeurilor

(1) Programele de prevenire a generării deşeurilor se elaborează cu respectarea prevederilor art. 1 şi 3 şi se integrează în Programul naţional pentru gestionarea deşeurilor prevăzut la art. 34 sau în alte programe de politici de mediu.

(2) Programele menționate la alin. (1) stabilesc obiectivele de prevenire a generării deşeurilor, cu descrierea măsurilor de prevenire existente, şi evaluează utilitatea măsurilor indicate în anexa nr. 4 sau a altor măsuri corespunzătoare. Scopul acestor obiective şi măsuri este eliminarea legăturii dintre creşterea economică şi impactul asupra mediului asociat cu generarea de deşeuri.

(3) Ministerul Agriculturii, Dezvoltării Regionale și Mediului stabileşte valorile specifice de referință calitative și cantitative pentru măsurile de prevenire a generării deşeurilor, pentru a monitoriza şi pentru a evalua progresul realizării măsurilor. Aceste valori de referință, precum și alți indicatori pentru măsurile de prevenire se vor actualiza periodic, astfel încît să reflecte indicatorii adoptați la nivel european, dar pot include și masurile specifice la nivel național.

**Articolul** 37. Evaluarea, revizuirea și aprobarea programelor

(1) Programul naţional pentru gestionarea deşeurilor şi programele de prevenire a generării deşeurilor se evaluează de către Ministerul Agriculturii, Dezvoltării Regionale și Mediului o dată la 2 ani și se revizuiesc o dată la 5 ani sau la necesitate, în conformitate cu art. 34.

(2) Programul național de gestionare a deșeurilor va include Programul de prevenire a generării deşeurilor la nivel naţional, aprobat de Guvern.

(3) Programele locale de gestionare a deşeurilor, inclusiv programele de prevenire a generării deşeurilor, se elaborează, se evaluează, se revizuiesc și se aprobă de către autoritățile administrației publice locale în termen de un an de la data aprobării Programului naţional pentru gestionarea deşeurilor.

(4) În procesul de elaborare, proiectele Programului național şi programelor locale de gestionare a deșeurilor, precum și proiectele programelor de prevenire a generării deşeurilor se supun procedurii de evaluare strategică de mediu în conformitate cu Legea nr. 11/2017 privind evaluarea strategică de mediu

## **Articolul 38.** Participarea publicului

(1) Ministerul Agriculturii, Dezvoltării Regionale și Mediului şi autorităţile administraţiei publice locale iau măsurile necesare pentru ca părţile interesate, inclusiv autorităţile relevante și cetățenii, să poată participa la elaborarea programelor locale de gestionare a deșeurilor și a programelor de prevenire a generării deșeurilor și să aibă acces la ele în conformitate cu legislaţia privind accesul publicului la informația de mediu și, dacă este relevant, cu legislația privind evaluarea efectelor anumitor programe asupra mediului. Acestea plasează proiectele programelor, conform legislaţiei privind transparenţa în procesul decizional, pe o pagină de internet accesibilă publicului.

(2) În procesul de elaborare a legislaţiei şi a documentelor de politici privind gestionarea deşeurilor, care se va desfăşura în deplină transparenţă şi va respecta reglementările naţionale în vigoare referitoare la consultarea şi participarea părţilor interesate, se va asigura accesul publicului la informaţia de mediu, participarea la luarea deciziilor şi accesul la justiţie în problemele de mediu, conform Convenţiei de la Aarhus privind accesul la informaţie, justiţie şi participarea publicului la adoptarea deciziilor în domeniul mediului, ratificată prin Hotărîrea Parlamentului nr. 346-XIV din 7 aprilie 1999, cu luarea în considerare a principiilor generale ale protecţiei mediului, precauţiei şi durabilităţii, fezabilităţii tehnice şi viabilităţii economice, protecţiei resurselor naturale, precum şi a impactului global asupra mediului, sănătăţii umane, economiei şi societăţii.

## **Articolul 39.**Cooperarea internaţională la elaborarea programelor

Republica Moldova cooperează cu alte state interesate şi organisme internaţionale la elaborarea, în conformitate cu art. 34 și 36, a Programului național pentru gestionarea deşeurilor şi a programelor de prevenire a generării deșeurilor.

## **Articolul 40.** Implementarea programelor

(1) Programul naţional pentru gestionarea deșeurilor și Programul de prevenire a generării deșeurilor la nivel național vor prevedea măsuri pentru următoarele obiective:

a) diminuarea sau limitarea generării de deşeuri şi a gradului de periculozitate a acestora;

b) reciclarea, regenerarea sau alte forme de utilizare a deşeurilor;

c) neutralizarea deşeurilor prin metode sigure pentru protecția mediului;

d) remedierea suprafeţelor poluate.

(2) Implementarea Programului naţional pentru gestionarea deşeurilor și a Programului de prevenire a generării deșeurilor la nivel național se realizează prin aprobarea programelor locale de gestionare a deșeurilor și a programelor de prevenire a generării deșeurilor. Acestea din urmă includ:

a) analiza situaţiei şi prognozarea tipului, proprietăţilor şi cantităţilor de deşeuri generate şi ale celor supuse valorificării sau eliminării;

b) obiectivele, etapele şi termenele pentru implementarea programelor;

c) metodele, tehnologiile şi instalaţiile de tratare, valorificare şi eliminare a deşeurilor;

d) descrierea metodelor, tehnologiilor şi instalaţiilor de tratare, valorificare şi eliminare a deşeurilor, precum şi a amplasamentelor destinate acestora;

e) deciziile privind amenajarea amplasamentelor, aplicarea tehnologiilor şi exploatarea instalaţiilor de tratare, valorificare şi eliminare a deşeurilor;

f) resursele pentru implementarea programelor;

g) măsurile pentru sprijinirea, încurajarea şi raţionalizarea activităţilor de valorificare a deşeurilor;

h) informații despre interacţiunea cu alte programe sectoriale din punctul de vedere al dezvoltării durabile, de rînd cu realizarea obiectivelor Programului național pentru gestionarea deşeurilor;

i) măsuri de implementare a unui sistem de raportare şi control, de intervenţie imediată, de evaluare a rezultatelor și de actualizare a Programului național pentru gestionarea deşeurilor;

j) planificarea dezvoltării amplasamentelor pentru instalaţiile de tratare, valorificare și eliminare a deșeurilor, specificate la lit. c) şi d);

k) date privind implicarea publicului şi a organizaţiilor neguvernamentale.

## **Articolul 41.**Monitorizarea şi raportarea implementării programelor

(1) Autorităţile administraţiei publice centrale şi locale responsabile de realizarea programelor de gestionare a deșeurilor și a celor de prevenire a generării deșeurilor prezintă anual Ministerul Agriculturii, Dezvoltării Regionale și Mediului informaţiile privind implementarea programelor menționate.

(2) Ministerul Agriculturii, Dezvoltării Regionale și Mediului prezintă anual Guvernului raportul privind implementarea Programului naţional pentru gestionarea deşeurilor.

# Capitolul VI

# OBLIGAŢII ÎN DOMENIUL GESTIONĂRII DEŞEURILOR

## **Articolul 42.**Obligaţiile persoanelor juridice

Producătorii de deşeuri, pe lîngă obligațiile menționate la art. 12, au următoarele obligații ce ţin de gestionarea deşeurilor:

a) să ia măsurile necesare pentru a reduce la minimum cantităţile de deşeuri rezultate din propriile activităţi;

b) să nu pună în circulaţie produse, dacă nu există posibilitatea eliminării acestora ca deşeuri, cu respectarea prevederilor art. 4;

c) să asigure importul și fabricarea produselor alimentare și a mărfurilor de larg consum în ambalaje reutilizabile și reciclabile, inofensive pentru mediu, precum și colectarea și recuperarea ambalajelor proprii sau importate, să nu admită ambalarea excesivă, conform prevederilor prezentei legi și cerințelor aprobate de Guvern;

d) să asigure echipamente de protecţie şi de lucru adecvate operaţiunilor aferente gestionării deşeurilor în condiţii de securitate a muncii;

e) să nu admită descărcări necontrolate de deşeuri în mediu,inclusiv în apele uzate evacuate în rețeaua publică de canalizare;

f) să nu abandoneze deşeurile şi să nu le depoziteze în locuri neautorizate;

g) să separe deșeurile înainte de colectare în vederea valorificării sau eliminării acestora;

h) să ia măsurile necesare pentru ca eliminarea deşeurilor să se realizeze în condiţii de respectare a reglementărilor privind protecţia mediului şi a sănătății populaţiei;

i) să adopte, la faza de concepţie şi proiectare a unui produs, soluţiile şi tehnologiile de eliminare sau de diminuare la minimum posibil a generării de deşeuri;

j) să implementeze prevederile Programului național pentru gestionarea deșeurilor, ale programelor locale de gestionare a deşeurilor, precum și ale programelor de prevenire a generării deșeurilor

## **Articolul 43.**Planurile de intervenţie

Producătorii şi deţinătorii de deşeuri periculoase au obligaţia să elaboreze, în condiţiile legii, planurile de intervenţie pentru situaţii de accident şi să asigure condiţiile de aplicare a acestora.

## **Articolul 44.** Transportul deşeurilor

(1) Operatorii de transport specializaţi pentru transportul deşeurilortrebuie să fie autorizaţi în conformitate cu legislația specfică trasportului feroviar, naval sau aerian de mărfuri

(2) Transportul deșeurilor periculoase se realizează în conformitate cu prevederile actelor normative ce reglementează transportul mărfurilor periculoase pe teritoriul Republicii Moldova.

(3) Autoritatea administraţiei publice centrale în domeniul transporturilor monitorizează respectarea de către operatorii de transport a prevederilor şi cerinţelor Acordului european referitor la transportul rutier internaţional al mărfurilor periculoase, încheiat la Geneva, la care Republica Moldova a aderat prin Hotărîrea Parlamentului nr. 44-XIV din 4 iunie 1998.

(4) Pentru transportul feroviar, naval sau aerian al deşeurilor, operatorii de transport trebuie să respecte reglementările emise de către autoritățile administraţiei publice centrale în domeniile transporturilor şi mediului.

(5) Transportul transfrontalier al deşeurilor se efectuează în conformitate cu prevederile legislaţiei, ale art. 64 din prezenta lege şi ale tratatelor internaţionale la care Republica Moldova este parte.

## **Articolul 45.** Obligaţiile transportatorilor de deșeuri

(1) Transportatorii de deşeuri au următoarele obligaţii:

a) să utilizeze pentru transportarea deşeurilor numai mijloace de transport specializate, astfel încît să fie respectate reglementările privind protecția mediului și a sănătății populaţiei;

b) să asigure instruirea personalului pentru încărcarea, transportul şi descărcarea deşeurilor în condiţii de siguranţă şi pentru intervenţia în cazul unor defecţiuni sau accidente;

c) să deţină formularul de însoţire necesare pentru deşeurile transportate pe teritoriul țării, cu excepția deșeurilor municipale, astfel cum este prevăzut în Regulamentul privind transerurile de deșeuri, aprobat prin Hotărîrea de Guvern 441/2022 din care să rezulte deţinătorul, destinatarul, tipurile de deşeuri, locul de încărcare, locul de destinaţie şi, după caz, cantitatea de deşeuri transportate şi codificarea acestora conform legii;d) să nu abandoneze deşeurile pe traseu;

e) să respecte prevederile prezentei legi și ale Regulamentului transporturilor de mărfuri periculoase pe teritoriul Republicii Moldova, ale altor acte normative aprobate de Guvern;

f) să posede dotarea tehnică pentru intervenţie în cazul unor defecţiuni sau accidente apărute în timpul transportării deşeurilor periculoase sau, în cazul în care nu deţin dotarea tehnică şi personalul corespunzător, să asigure acest lucru prin unităţi specializate;

g) să ţină evidenţă cronologică a cantităţii, naturii şi originii deşeurilor, precum şi evidența mijloacelor de transport;

h) să se asigure că formularul menționat la lit. c) însoțește transportul pe toată durata, fiind respectate procedurile de predare și preluare a formularului în conformitate cu regulamentul privind transerurile de deșeuri pentru tranportul de deșeuri în interiorul țării și să-l prezinte la solcitare Inspectoratului pentru Protecția Mediului.

(2) Autovehiculul rutier care transportă deșeuri pe drumurile accesibile publicului este marcat după cum urmează:

a) se aplică două semne de avertizare dreptunghiulare, reflectorizante, albe, cu lățimea de 40 cm și înălțimea de cel puțin 30 cm, avînd în interior cu litera „D” de culoare neagră cu înălțimea de 20 cm și grosimea 2 cm.

b) dacă se folosește o remorcă, marcajul se aplică pe partea din spate a remorcii.

c) semnele de avertizare se fixează pe vehicul astfel încît să fie evitată căderea spontană în timpul funcționării vehiculului dar, în același timp, să nu fie ascunse alte marcaje obligatorii ale vehiculului, luminile sau plăcuțele de înmatriculare.

d) obligația de a marca un autovehicul nu se aplică autovehiculelor proiectate şi construite pentru transportul pasagerilor, care au cel mult opt locuri pe scaune, în afara scaunului conducătorului auto și autovehiculelor proiectate şi construite pentru transportul mărfurilor, având o masă maximă mai mică sau egală cu 3,5 tone;

e) în cazul în care se transportă deșeuri periculoase, autovehiculul rutier este marcat suplimentar în modul specificat de Regulamentului transporturilor de mărfuri periculoase pe teritoriul Republicii Moldova, ale altor acte normative aprobate de Guvern.

(3) La transportarea deșeurilor în interiorul țării, producătorul de deșeuri sau operatorul autorizat respectă cerințele prevăzute actele normative care reglementează transferurile de deșeuri și transportul mărfurilor pe teritoriul RM, aprobate de Guvern, avînd următoarele obligații:

1. să notifice Agenția de Mediu cu privire la fiecare transport de deșeuri, separat pentru fiecare destinație înainte de a fi transportat în conformitate cu procedura de transport, prevăzută în regulamentul privind transferurile de deșeuri, aprobat prin Hotărîrea de Guvern 441/2022,
2. să se asigure că fiecare transport de deșeuri este însoțit de formularul menționat la alin (1), lit. c) și să respecte procedurile de predare și primire la formularului, prevăzută în Regulamentul privind transferurile de deșeuri, aprobat prin Hotărîrea de Guvern 441/2022.
3. să informeze autorităţile adminstrtației afacerilor interne, în cazul transportului deşeurilor cu pericol de incendiu sau explozie.
4. să păstreze documentele referitoare la transportul deșeurilor pe o perioadă de 5 ani de la data la care începe transportul; și

(4) Cerințele prevăzute la alin. (2) și (3) se aplică transporului de deșeuri pe teritoriul RM, cu excepția transportului transfrontalier de deșeuri.

(5) Producătorul de deșeuri sau operatorul autorizat este supus obligațiilor referitoare la manipularea deșeurilor prevăzute de prezenta lege până în momentul în care deșeurile sunt predate destinatarului la instalație.

(6) Transportul deșeurilor pe teritoriul Republicii Moldova nu trebuie să depășească 48 de ore, iar în cazul deșeurilor rezultate din activitatea medicală sau altor deșeuri biologice, nu trebuie să depășească 24 de ore.

## **Articolul 46.**Obligaţiile privind valorificarea deşeurilor

Unităţile şi întreprinderile care valorifică deşeurile au următoarele obligaţii:

a) să deţină spaţii special amenajate pentru depozitarea temporară separată a deşeurilor, cu respectarea prevederilor art. 4;

b) să evite formarea de stocuri de deşeuri care urmează a fi valorificate, precum şi de produse rezultate din valorificarea care ar putea genera poluarea mediului sau care prezintă riscuri de incendiu pentru vecinătăţi;

c) să utilizeze pentru valorificarea deşeurlor tehnologii care deţin avizul pozitiv al expertizei ecologice de stat, conform legislației;

d) să supună eliminării finale reziduurile provenite din valorificarea deşeurilor.

## **Articolul 47.** Obligaţiile privind eliminarea deşeurilor

Unităţile şi întreprinderile care elimină deşeurile au următoarele obligaţii:

a) să asigure eliminarea, în totalitate şi în timp util, a deşeurilor care le sînt încredinţate;

b) să folosească cele mai bune tehnici disponibile, fezabile din punct de vedere economic, şi să respecte valorile-limită de emisii, stabilite prin autorizaţia de mediu pentru gestionarea deşeurilor;

c) să amplaseze şi să amenajeze depozitul de deşeuri într-un spaţiu şi în condiţii corespunzătoare, respectîndu-se prevederile art. 4, cu acordul organelor de supraveghere şi control, conform legislaţiei;

d) să introducă pentru depozitare finală numai deşeurile permise de Agenția de Mediu şi să respecte tehnologia de depozitare aprobată de aceasta;

e) să supravegheze permanent modul de depozitare finală a deşeurilor sub aspectul stabilităţii şi etanşeităţii şi să efectueze măsurile necesare stabilite prin autorizaţia de mediu pentru gestionarea deşeurilor în vederea exploatării în condiţii de siguranţă a depozitelor respective;

f) să exploateze, în parametrii proiectați, instalaţiile de decontaminare cu care sînt dotate şi să se doteze cu instalaţii pentru decontaminare acolo unde acestea lipsesc;

g) să execute lucrările de reconstrucţie ecologică şi de încadrare în peisajul zonei indicate în autorizaţia de mediu pentru gestionarea deşeurilor şi să organizeze supravegherea continuă a depozitelor după sistarea depunerii deşeurilor;

h) să supravegheze activităţile de eliminare a deşeurilor şi să execute controlul şi monitorizarea emisiilor de poluanţi în cadrul laboratorului propriu acreditat sau în colaborare cu alte laboratoare acreditate în domeniu.

## **Articolul 48.** Obligaţiile persoanelor fizice

Persoanele fizice au următoarele obligaţii:

a) să depună separat deșeurile și ambalajele reciclabile acolo unde există recipiente special destinate acestui scop;

b) să nu abandoneze şi să nu depoziteze deşeurile în afara locurilor destinate acestui scop;

c) să realizeze măsurile de decontaminare şi refacere a mediului poluat de deşeuri, prescrise de autorităţile competente;

d) să suporte costurile aferente gestionării deșeurilor, precum și pagubelor aduse populației, agenților economici și instituțiilor prin gestionarea defectuoasă a deșeurilor.

# Capitolul VII

# CERINŢE DE GESTIONARE A ANUMITOR

# CATEGORII DE DEŞEURI

## **Articolul 49.** Deșeurile de baterii și acumulatori

(1) În sensul prezentei legi, deşeuri de baterii şi acumulatori înseamnă bateriile și acumulatorii care constituie deșeuri conform art. 2 pct. 9).

(2) Prevederile prezentului articol se aplică tuturor tipurilor de baterii şi acumulatori, indiferent de formă, volum, greutate, material component sau de utilizarea acestora, cu excepţia bateriilor şi acumulatorilor utilizaţi în:

a) echipamentele asociate cu protecţia intereselor esenţiale ale ţării în ceea ce priveşte securitatea, armele, muniţiile şi materialul de război, cu excluderea produselor care nu sînt destinate unor scopuri specific militare;

b) echipamentul destinat trimiterii în spaţiu.

(3) Producătorii bateriilor şi acumulatorilor trebuie să asigure:

a) proiectarea aparatelor astfel încît deşeurile de baterii şi acumulatori să poată fi înlăturate cu uşurinţă;

b) însoţirea aparatelor în care sînt încorporate baterii şi acumulatori cu instrucţiuni în care se arată cum pot fi îndepărtate în siguranţă acestea şi care, după caz, informează utilizatorul final cu privire la tipul bateriilor şi acumulatorilor încorporaţi.

(4) Cerinţele menţionate la alin. (3) nu se aplică atunci cînd, din motive de siguranţă, de performanţă, medicale sau de integritate a datelor, continuitatea alimentării cu energie este indispensabilă şi necesită o conectare permanentă între aparat şi baterie sau acumulator.

(5) În scopul protecției mediului și a sănătății populației, al prevenirii formării deşeurilor periculoase se interzice punerea la dispoziție pe piață:

a) a bateriilor şi acumulatorilor, indiferent dacă sînt sau nu încorporați în aparate, care conţin mercur într-o proporţie mai mare de 0,0005% din greutate; şi

b) a bateriilor şi acumulatorilor portabili, inclusiv a celor încorporați în aparate, care conţin cadmiu într-o proporţie mai mare de 0,002% din greutate.

(6) Bateriile şi acumulatorii specificați la alin. (5), care au fost puși la dispoziție pe piaţă, în mod legal, înainte de intrarea în vigoare a prezentei legi, pot fi comercializaţi în continuare pînă la epuizarea stocurilor.

(7) Interdicția prevăzută la alin. (5) lit. a) nu se aplică bateriilor de tip „nasture” cu un conţinut de mercur de cel mult 2% din greutate.

(8) Interdicția prevăzută la alin. (5) lit. b) nu se aplică bateriilor şi acumulatorilor portabili destinaţi utilizării în:

a) sistemele de urgenţă şi de alarmă, inclusiv iluminatul de urgenţă;

b) echipamentul medical;

 c) uneltele electrice fără fir.

(9) Pentru executarea cerinţelor de responsabilitate extinsă a producătorului, în conformitate cu prevederile art. 12, şi a obiectivelor politicii de stat în domeniul gestionării deşeurilor, producătorii de baterii şi acumulatori asigură crearea unei reţele de colectare separată a bateriilor şi acumulatorilor uzați de la consumatori, precum şi dezvoltarea sistemelor de valorificare materială a deşeurilor de baterii şi acumulatori în cazul în care acest lucru este fezabil din punct de vedere tehnic și economic.

(10) Operatorul staţiei de tratare/schemei de valorificare materială a deşeurilor de baterii şi acumulatori, autorizat de către autoritățile competente specificate la art. 24, este obligat:

a) să asigure că toate deşeurile supuse tratării, care pot fi recuperate sau reciclate, nu vor fi eliminate;

b) să asigure atingerea ţintelor minime de recuperare şi reciclare a deşeurilor de baterii şi acumulatori;

c) să raporteze, trimestrial, producătorilor de baterii şi acumulatori rezultatele de performanţă în atingerea ţintelor de colectare şi tratare a deşeurilor de baterii şi acumulatori, stabilite de Guvern;

d) să asigure că materialele finale obţinute după dezasamblarea bateriilor şi acumulatorilor uzați nu vor conţine componenţi cu caracteristici periculoase;

e) să respecte obligaţiile deţinătorului de deşeuri şi ale producătorului de deşeuri, asociate cu activitatea sa, stabilite de prezenta lege.

(11) Transportarea pe teritoriul Republicii Moldova și în afara ei a deşeurilor de baterii şi acumulatori se va efectua cu respectarea prevederilor art. 4, 44 și 64, a condițiilor detaliate ale transportării deşeurilor de baterii şi acumulatori, stabilite de Guvern.

(12) În procesul de gestionare a deșeurilor de baterii și acumulatori se interzice:

a) abandonarea bateriilor și acumulatorilor uzați sau a componentelor solide ale acestora;

b) deversarea electrolitului din acumulatorii uzaţi pentru autovehicule pe sol, în apele de suprafaţă, apele subterane şi în sistemele de canalizare;

c) deteriorarea carcaselor bateriilor și acumulatorilor uzați.

(13) Gestionarea bateriilor și acumulatorilor, precum și a deșeurilor acestora, se efectuează conform prevederilor actelor normative aprobate de Guvern.

## **Articolul 50.** Deşeurile de echipamente electrice şi electronice

(1) În sensul prezentei legi, se consideră deșeuri de echipamente electrice și electronice echipamentele electrice şi electronice care constituie deşeuri conform art. 2 pct. 9), inclusiv toate componentele, subansamblurile şi produsele consumabile care fac parte integrantă din produs în momentul rebutării.

(2) Prevederile prezentului articol se aplică categoriilor de echipamente electrice şi electronice enumerate în anexa nr. 5, cu excepţia:

a) echipamentelor necesare pentru protecţia intereselor esenţiale de securitate națională, inclusiv a armelor, munițiilor și materialului de război destinate scopurilor specific militare;

b) echipamentelor care sînt proiectate şi instalate special ca parte a unui alt tip de echipament ce este exclus sau nu intră în domeniul de aplicare al prezentei legi, care îşi pot îndeplini rolul doar dacă sînt incluse în echipamentul respectiv;

c) becurilor cu filament;

d) echipamentelor proiectate pentru a fi trimise în spaţiu;

e) uneltelor industriale fixe de dimensiuni mari;

f) instalațiilor fixe de dimensiuni mari, cu excepția echipamentelor care sînt în astfel de instalaţii, dar care nu sînt special proiectate şi instalate ca parte a instalaţiilor respective;

g) mijloacelor de transport de persoane sau de mărfuri, cu excepția vehiculelor electrice cu două roţi care nu sînt omologate;

h) echipamentelor mobile fără destinaţie rutieră accesibile exclusiv pentru uz profesional;

i) echipamentelor proiectate doar în scopuri de cercetare şi dezvoltare şi accesibile doar în cadrul unor tranzacţii dintre întreprinderi;

j) dispozitivelor medicale şi dispozitivelor medicale pentru diagnostic *in vitro,* atunci cînd se preconizează că aceste dispozitive vor fi infectate înaintea încheierii ciclului de viaţă, precum şi dispozitivelor medicale implantabile active.

(3) În scopul protecției mediului și a sănătății populației, al prevenirii formării deșeurilor periculoase se interzice punerea la dispoziție pe piață a echipamentelor electrice şi electronice care depăşesc valorile concentraţiilor maxime din greutate de 0,1% pentru mercur, plumb, crom hexavalent, bifenili polibromuraţi şi eteri de difenil polibromuraţi şi de 0,01% pentru cadmiu, cu excepţia echipamentelor pentru care sînt stabilite derogări, conform actelor normative aprobate de Guvern.

(4) Pentru executarea cerințelor de responsabilitate extinsă a producătorului în conformitate cu prevederile art. 12 şi a obiectivelor politicii de stat în domeniul gestionării deşeurilor, producătorii de echipamente electrice şi electronice asigură crearea unor sisteme de returnare şi colectare a echipamentelor electrice şi electronice uzate de la consumatori, precum și dezvoltarea schemelor de valorificare materială a deşeurilor de echipamente electrice şi electronice.

(5) Operatorul staţiei de tratare/schemei de valorificare materială a deşeurilor de echipamente electrice şi electronice, autorizat de cătreAgenția de Mediu, este obligat:

a) să asigure că deşeurile de echipamente electrice şi electronice supuse tratării care pot fi recuperate sau reciclate nu vor fi eliminate;

b) să asigure atingerea ţintelor minime de recuperare şi reciclare a deşeurilor de echipamente electrice şi electronice;

c) să raporteze, trimestrial, producătorilor de echipamente electrice şi electronice rezultatele de performanţă în atingerea ţintelor de colectare şi tratare a deşeurilor de echipamente electrice şi electronice stabilite de Guvern;

d) să asigure că materialele finale obţinute după dezasamblarea echipamentelor electrice şi electronice uzate nu vor conţine componenţi cu caracteristici periculoase;

e) să respecte obligaţiile deţinătorului de deşeuri şi ale producătorului de deşeuri, asociate cu activitatea sa, stabilite de prezenta lege.

(6) Transportarea pe teritoriul Republicii Moldova și în afara ei a deşeurilor de echipamente electrice şi electronice se va efectua cu respectarea prevederilor art. 4, 44 și 64, a condițiilor detaliate ale transportării deşeurilor de echipamente electrice şi electronice, stabilite de Guvern.

(7) Gestionarea echipamentelor electrice și electronice, precum și a deșeurilor acestora, se efectuează conform prevederilor actelor normative aprobate de Guvern.

## **Articolul 51.** Vehiculele scoase din uz

(1) În sensul prezentei legi, se consideră vehicul scos din uz un vehicul care constituie un deşeu conform art. 2 pct. 9).

(2) Prevederile prezentului articol se aplică vehiculelor şi vehiculelor scoase din uz, inclusiv componentelor şi materialelor acestora, indiferent de modul în care vehiculul a fost întreţinut sau reparat pe durata utilizării şi indiferent dacă este echipat cu componentele furnizate de producător sau cu alte componente a căror asamblare ca piese de rezervă sau de schimb este în conformitate cu legislaţia şi cu actele normative aprobate de Guvern.

(3) În scopul protecţiei mediului și a sănătății populației, al prevenirii formării deșeurilor periculoase, producătorii de vehicule, în colaborare cu producătorii de materiale şi echipamente, sînt obligaţi:

a) să limiteze utilizarea substanţelor periculoase la vehicule şi să le reducă, pe cit este posibil, începînd cu faza de proiectare, astfel încît să prevină, în special, eliberarea acestora în mediu, facilitînd reciclarea şi evitînd nevoia de a elimina deşeuri periculoase;

b) să asigure proiectarea şi producerea de noi vehicule într-un mod care facilitează dezasamblarea, reutilizarea, valorificarea şi, în special, reciclarea vehiculelor scoase din uz, a materialelor şi a componentelor acestora;

c) să integreze o cantitate sporită de material reciclat în vehicule şi în alte produse pentru a dezvolta pieţe de desfacere pentru materialele reciclate;

d) să asigure ca materialele şi componentele vehiculelor introduse pe piaţă să nu conţină mercur, plumb, cadmiu sau crom hexavalent.

(4) Toate vehiculele scoase din uz şi, pe cît este posibil din punct de vedere tehnic, toate părţile uzate înlăturate la repararea vehiculelor pentru transport de persoane sînt supuse colectării şi transmiterii la staţiile de colectare.

(5) Pentru executarea cerinţelor de responsabilitate extinsă a producătorului în conformitate cu prevederile art. 12 şi a obiectivelor politicii de stat în domeniul gestionării deşeurilor, producătorii de vehicule asigură crearea unor sisteme individuale și colective de returnare şi colectare a tuturor vehiculelor scoase din uz, precum şi dezvoltarea sistemelor de valorificare materială a deşeurilor de vehicule scoase din uz.

(6) Operatorul staţiei de tratare/schemei de valorificare materială a vehiculelor scoase din uz, autorizat de către autoritățile competente specificate la art. 24, este obligat să respecte obligaţiile deţinătorului de deşeuri şi ale producătorului de deşeuri asociate cu activitatea sa, stabilite de prezenta lege, şi să se asigure că:

a) toate vehiculele scoase din uz se depozitează şi se tratează cu respectarea prevederilor art. 4 şi a cerinţelor tehnice minime pentru tratare aprobate de Guvern;

b) toate vehiculele scoase din uz sînt dezasamblate înainte de continuarea tratării sau de alte operațiuni echivalente pentru a reduce orice impact negativ asupra mediului;   
c) materialele și componentele etichetate sau identificate în orice alt mod, în conformitate cu cerinţele aprobate de Guvern, sînt demontate înainte de continuarea tratării;

d) materialele şi componentele cu grad ridicat de risc sînt înlăturate separat pentru a nu contamina deşeurile provenind de la vehiculele scoase din uz, produse de maşina de tăiat;

e) operațiunile de demontare și depozitare sînt efectuate astfel încît să permită reutilizarea, valorificarea şi reciclarea componentelor vehiculelor;

f) materialele finale obținute după dezasamblarea vehiculelor scoase din uz nu conţin componenţi cu caracteristici periculoase.

(7) Operatorul staţiei de tratare trebuie să asigure atingerea ţintelor minime de recuperare şi reciclare a vehiculelor scoase din uz şi să raporteze, trimestrial, producătorilor rezultatele de performanţă în atingerea ţintelor de colectare şi tratare a deşeurilor de vehicule scoase din uz, stabilite de Guvern.

(8) Gestionarea vehiculelor scoase din uz se efectuează conform prevederilor actelor normative aprobate de Guvern.

## **Articolul 52.**Uleiurile uzate

(1) Gestionarea uleiurilor uzate se realizează fără a aduce atingere restricţiilor prevăzute la alin. (2) din prezentul articol şi obligaţiilor privind gestionarea deşeurilor periculoase prevăzute la art. 21 şi 22, astfel încît să se asigure că:

a) uleiurile uzate sînt colectate separat, dacă acest lucru este posibil din punct de vedere tehnic;

b) uleiurile uzate sînt tratate cu respectarea prevederilor art. 3 şi 4;

c) în cazul în care acest lucru este posibil din punct de vedere tehnic şi viabil din punct de vedere economic, uleiurile uzate cu caracteristici diferite nu se amestecă, iar uleiurile uzate nu se amestecă cu alte tipuri de deşeuri sau substanţe, dacă o astfel de amestecare împiedică tratarea lor.

(2) În procesul de gestionare a uleiurilor uzate se interzice:

a) deversarea uleiurilor uzate în apele de suprafaţă, în apele subterane şi în sistemele de canalizare;

b) evacuarea pe sol sau depozitarea în condiţii necorespunzătoare a uleiurilor uzate, precum şi abandonarea necontrolată a reziduurilor rezultate și incinerarea acestora;

c) valorificarea şi eliminarea uleiurilor uzate prin metode care generează poluare peste valorile-limită de emisie, stabilite prin actele normative aprobate de Guvern;

d) amestecarea diferitor categorii de uleiuri uzate, cu una sau mai multe din proprietăţile specificate în anexa nr. 3, și/sau cu alte tipuri de uleiuri conţinînd bifenili policloruraţi sau alţi compuşi similari, şi/sau cu alte tipuri de compuşi periculoşi;

e) amestecarea cu alte substanţe care impurifică uleiurile;

f) colectarea, stocarea şi transportul în comun cu alte tipuri de deşeuri;

g) gestionarea uleiurilor uzate de către persoane neautorizate;

h) utilizarea uleiurilor uzate ca agent de impregnare a materialelor.

(3) Uleiurile uzate care conţin bifenili policloruraţi sau alţi compuşi similari în concentraţii mai mari de 50 ppm se gestionează în conformitate cu art. 53 şi cu Regulamentul privind bifenilii policloruraţi, aprobat de Guvern.

(4) Pentru executarea cerinţelor de responsabilitate extinsă a producătorului în conformitate cu prevederile art. 12 şi a obiectivelor politicii de stat în domeniul gestionării deşeurilor, producătorii şi importatorii de uleiuri asigură crearea unor sisteme de colectare a uleiurilor uzate de la consumatori, precum şi dezvoltarea sistemelor de regenerare a acestora, corespunzător cantităţilor şi tipurilor de uleiuri puse la dispoziție pe piață.

(5) În cazul în care regenerarea uleiurilor uzate este posibilă din punct de vedere tehnic şi este sigură pentru mediu, transportul acestora de pe teritoriul naţional la instalaţiile de incinerare sau coincinerare de peste hotare se restricţionează prin legislaţie.

(6) Gestionarea uleiurilor uzate se efectuează conform prevederilor actelor normative aprobate de Guvern.

## **Articolul 53.**Stocurile și deșeurile de poluanţi organici persistenţi

(1) În scopul asigurării protecției mediului și a sănătății populației, al prevenirii generării deșeurilor periculoase se interzice producerea, punerea la dispoziție pe piață și utilizarea substanțelor enumerate în secțiunea 1 din anexa nr. 6, fie individual, fie în compoziţia preparatelor, fie sub formă de compuşi ai unor diverse articole.

(2) Interdicția menţionată la alin. (1) nu se aplică în cazul:

a) unei substanţe utilizate pentru cercetări de laborator sau ca standard de referinţă;

b) unei substanţe care apare ca oligoelement contaminant neintenţionat în substanţe, preparate sau articole;

c) substanțelor care apar sub formă de compuşi ai articolelor produse înainte de data intrării în vigoare a prezentei legi sau într-o perioadă de 6 luni de la această dată;

d) unei substanțe care apare sub formă de compus al articolelor aflate deja în uz înainte de sau la data intrării în vigoare a prezentei legi.

(3) Gestionarea stocurilor de poluanţi organici persistenţi prevede următoarele:

a) deţinătorul unui stoc care constă din sau conţine orice substanţă enumerată în secţiunea 1 din anexa nr. 6, care nu este permisă de a fi utilizată, administrează acel stoc ca deşeu în corespundere cu prezenta lege și conform art. 6 din Convenţia de la Stockholm privind poluanţii organici persistenţi, ratificată prin Legea nr. 40-XV din 19 februarie 2004;

b) deţinătorul unui stoc mai mare de 50 kg care constă din sau conține orice substanță enumerată în secțiunea 1 din anexa nr. 6, a cărei utilizare este permisă, va pune la dispoziţia Ministerul Agriculturii, Dezvoltării Regionale și Mediului informații privind natura și mărimea stocului respectiv;

c) deţinătorul va administra stocul într-un mod sigur din punctul de vedere al protecţiei mediului şi sănătăţii populației;

d) Inspectoratul pentru Protecția Mediului monitorizează modul de utilizare şi gestiune a stocurilor notificate.

 (4) Gestionarea deşeurilor de poluanţi organici persistenţi prevede următoarele:

a) producătorii şi deţinătorii de deșeuri vor întreprinde toate măsurile posibile pentru a evita contaminarea acestor deșeuri cu substanţele enumerate în secțiunea a 2-a din anexa nr. 6;

b) deşeurile care constau din, conţin sau sînt contaminate cu oricare dintre substanţele enumerate în secţiunea a 2-a din anexa nr. 6 trebuie să fie valorificate sau eliminate fără întîrziere şi în conformitate cu operaţiunea D9, prevăzută în anexa nr. 1, cu excepţia deşeurilor care conţin bifenili policloruraţi, în aşa mod încît să se asigure că conţinutul de poluanţi organici persistenţi este distrus sau transformat ireversibil și deșeurile rămase, precum și emisiile nu prezintă caracteristicile poluanţilor organici persistenţi;

c) operaţiunile de valorificare sau eliminare care pot conduce la valorificarea, reciclarea, regenerarea sau reutilizarea oricăror dintre substanțele enumerate în secțiunea a 2-a din anexa nr. 6 se interzic.

(5) Transportul stocurilor şi deşeurilor de poluanţi organici persistenţi pînă la locul de tratare sau eliminare se efectuează cu respectarea prevederilor art. 4. Transportul stocurilor şi deşeurilor de poluanţi organici persistenţi pe drumurile publice spre locul de tratare sau eliminare şi transferul acestora pentru eliminare finală peste frontieră se realizează în corespundere cu cerinţele stabilite la art. 44 şi 64.

(6) Etichetarea poluanţilor organici persistenţi, a stocurilor şi deşeurilor se efectuează cu respectarea prevederilor art. 22 din prezenta lege şi ale actelor normative aprobate de Guvern.

(7) Gestionarea poluanţilor organici persistenţi, a stocurilor şi deşeurilor acestora se efectuează conform prevederilor actelor normative aprobate de Guvern.

## **Articolul 54.**Deşeurile de ambalaje

(1) Se supun prevederilor prezentei legi toate ambalajele puse la dispoziție pe piață, indiferent de materialul din care au fost realizate şi de modul lor de utilizare în activităţile economice, comerciale, în gospodăriile private sau în orice alte activităţi, precum şi toate deşeurile de ambalaje care nu mai corespund scopului pentru care au fost fabricate, indiferent de modul de generare, de colectare, de stocare, de reutilizare sau de valorificare.

(2) În sensul prezentei legi:

a) ambalaje înseamnă toate produsele realizate din orice materiale, de orice natură, utilizate pentru a conţine, a proteja, a manevra, a prezenta și a furniza bunurile, de la materii prime la bunuri prelucrate, de la producător la utilizator sau la consumator. Articolele „nereturnabile” utilizate în aceleaşi scopuri trebuie, de asemenea, considerate ambalaje;

a)1 ambalaj de unică folosință – ambalaj destinat să fie utilizat o singură dată în scopul conceput.

a)2 ambalaj nereciclabil - ambalaj care, după ce devine deșeu, poate fi folosite doar pentru valorificarea energetică sau poate fi doar eliminat.

a)3 ambalaj reciclabil - ambalaj fabricat din materialele care pot fi transformate în produse care îndeplinesc standardele aplicabile acelor produse sau în materialele din care este fabricat; ambalajul poate fi biodegradabil și se descumpune în dioxid de carbon, biomasă și apă. După ce devine deșeu ambalajul este reciclat în instalații autorizațe confrom art. 25 sau este exportat pentru reciclare în produse care îndeplinesc cerințele standardelor aplicabile acelor produse în alte ţări, în conformitate cu Regulamentul privind transferurile de deșeuri, aprobat prin Hotărărea de Guvern, nr. 411/2022.

a)4 depozit – o sumă de bani plătită pentru ambalajul unui produs pentru a se asigura că ambalajul sau deșeurile de ambalaje sunt returnate producătorului pentru reutilizare sau gestionare în conformitate prioritățile de gestionare a deşeurilor de ambalaje stabilite în alin. (4).

b) deşeurile de ambalaje înseamnă orice ambalaj sau material de ambalaj care constituie deşeuri conform art. 2 pct. 9);

c) gestionarea deşeurilor de ambalaje înseamnă gestionarea deşeurilor astfel cum este definită la art. 2 pct. 15);

d) plastic înseamnă un polimer la care este posibil să fi fost adăugaţi aditivi sau alte substanţe şi care este capabil să funcţioneze drept principal component structural al pungilor de transport;

e) pungi de transport din plastic înseamnă pungi de transport, cu sau fără mîner, fabricate din plastic, furnizate consumatorilor la punctele de vînzare de bunuri sau produse;

f) pungi de transport din plastic subţire înseamnă pungi de transport din plastic cu grosimea peretelui mai mică de 50 de microni;

g) pungi de transport din plastic foarte subţire înseamnă pungi de transport din plastic cu grosimea peretelui mai mică de 15 microni, care sînt necesare din motive de igienă sau care sînt utilizate ca ambalaje primare pentru produsele alimentare în vrac, atunci cînd acest lucru contribuie la prevenirea pierderilor de alimente.

(3) .

Activitatea de gestionare a ambalajelor şi deşeurilor de ambalaje are la bază principiile generale prevăzute de prezenta lege şi de actele normative în domeniu și se realizează după cum urmează:

1. individual – pentru ambalajele utilizate în scop propriu, prin organizarea sistemelor de preluare sau colectare și valorificare a acestora cu respectarea cerințelor Art. 12 și HG 561/2020 sau prin predarea unui agent economic autorizat ;
2. colectiv – pentru amalajele plasate pe piață, prin organizarea sistemelor de preluare sau colectare și valorificare a acestora cu respectarea cerințelor Art. 12 și HG 561/2020;
3. participare în sistemul deposit în conformitate cu Art. 541 -544”.

(4) Producătorii de ambalaje și produse ambalate, operatorii instalațiilor autorizate în reciclarea deșeurilor de ambalaje sunt obligați să urmeze următoarele priorități pentru gestionarea ambalajelor și a deșeurilor de ambalaje în ordinea importanței:

1) să utilizeze toate măsurile posibile de prevenire a deșeurilor de ambalaje pentru a reduce generarea de deșeuri de ambalaje;

2) reutilizarea ambalajelor;

3) reciclarea deșeurilor de ambalaje generate și obținerea din acestea a produselor utilizabile sau a materiilor prime secundare adecvate pentru producerea acestor produse;

4) utilizarea deșeurilor de ambalaje pentru valorificarea energiei;

5) eliminarea deşeurilor de ambalaje în condiţii de siguranţă şi în modul prevăzut de prezenta lege şi alte acte normative, astfel încât să nu pună în pericol mediul şi sănătatea umană.

(5) În scopul prevenirii generării deşeurilor în conformitate cu prevederile art. 3, precum şi al evitării poluării mediului, se interzice distribuirea gratuită a pungilor din plastic, cu excepţia pungilor din plastic foarte subţire.

 (6) În scopul asigurării protecţiei mediului şi a sănătăţii populaţiei şi prevenirii formării deșeurilor, inclusiv a deșeurilor periculoase, ambalajele trebuie să respecte următoarele cerinţe esenţiale și niveluri ale concentraţiei de metale grele:

1) cerinţele esenţiale specifice privind fabricarea şi compoziţia ambalajului:

a) ambalajul va fi fabricat astfel încît volumul şi greutatea acestuia să fie limitate la minimum necesar pentru a asigura nivelul cerut de siguranţă, igienă şi acceptabilitate, atît pentru produsul ambalat, cît şi pentru consumator;

b) ambalajul va fi conceput, fabricat şi comercializat într-un mod care să permită reutilizarea sau valorificarea sa, inclusiv reciclarea, şi să reducă la minimum impactul negativ asupra mediului;

c) ambalajul va fi fabricat urmărindu-se reducerea la minimum a conţinutului de substanţe nocive sau de alte substanţe şi materiale periculoase în compoziţia materialului de ambalare şi în elementele sale, care se pot regăsi în emisiile, cenuşa sau levigatul care rezultă din procesele de eliminare a deşeurilor de ambalaje;

2) cerinţele esenţiale specifice privind caracterul reutilizabil al unui ambalaj:

a) proprietăţile fizice şi caracteristicile ambalajului trebuie să permită mai multe rotaţii în condiţii normale de utilizare preconizate;

b) ambalajul reutilizat trebuie pregătit, după caz, pentru a satisface exigenţele în materie de sănătate şi de securitate;

c) ambalajul care nu mai poate fi reutilizat trebuie să devină deşeu de ambalaj valorificabil;

3) cerinţele esenţiale specifice privind caracterul valorificabil al unui ambalaj:

a) ambalajul va fi fabricat astfel încît să permită reciclarea unui anumit procent din greutatea materialelor folosite, atunci cînd devine deșeu de ambalaj. Acest procent poate varia în funcţie de tipul materialului folosit la fabricarea ambalajului;

b) ambalajul va fi fabricat astfel încît să permită, atunci cînd devine deşeu de ambalaj, ca deşeurile de ambalaj tratate în vederea valorificării energetice să aibă o valoare calorică minimă, precum și să permită optimizarea valorificării de energie;

c) ambalajul va fi fabricat astfel încît să permită, atunci cînd devine deşeu de ambalaj, ca deşeurile de ambalaje tratate în vederea compostării să fie suficient de biodegradabile;

d) ambalajul biodegradabil va fi fabricat astfel încît să permită, atunci cînd devine deşeu de ambalaj, o descompunere fizică, chimică, termică sau biologică pînă la transformarea în bioxid de carbon, biomasă și apă a celei mai mari părți a materialului;

4) totalul nivelului concentrației de plumb, cadmiu, mercur şi crom hexavalent prezent în ambalaje sau în componentele ambalajelor nu trebuie să depăşească 100 ppm, raportat la masă, cu excepţia ambalajelor realizate în întregime din cristal cu conţinut de plumb.

5) cerinţele esenţiale specifice privind etichetarea ambalajelor:

a) ambalajul va fi etichetat astfel închît să permită identificarea și clasificarea acestuia, indicând tipurile de materiale utilizate la producerea ambalajului și cea mai adecvată modalitatea de gestionare a deșeurilor de ambalaje. Marcajul ambalajelor este stabilit în Regulamentul privind ambalajele și deșeurile de ambalaje, aprobat prin Hotărârea Guvernului nr.561/2020.

b) producătorii de ambalaje și produse ambalalte, sistemele colective care organizează în mod colectiv gestionarea deșeurilor de ambalaje, inclusiv ambalajele supuse unui depozit în conformitate cu art. 541, pe lângă marcajul specificat la lit.a) din prezentul subpunct, marchează, de asemenea, ambalajele propriilor produse cu orice altă etichetă la alegere, care indică participarea lor la un sistem colectiv de gestionare a deșeurilor de ambalaje.

c) producătorii care introduc pe piața produse pentru ambalajele cărora s-a constituit un depozit în conformitate cu art. 541 sunt obligați să marcheze ambalajul cu un cod de bare, identificând producătorul ambalajului și o marcă care indică aplicarea sistemului de depozit. Eticheta trebuie să fie universală pe teritoriul Republicii Moldova. Forma etichetei care urmează să fie aplicată pe ambalaj în cadrul sistemului depozit precum și procedura de aplicare a etichetei pe ambalaj va fi stabilită de Ministerul Mediului conform prevederilor Regulamentului privind ambalajele și deșeurile de ambalaje, aprobat prin Hotărârea Guvernului nr.561/2020.

d) ambalajul produsului trebuie să indice importatorul și/sau producătorul produsului.

(7) Pentru executarea cerinţelor de responsabilitate extinsă a producătorului în conformitate cu prevederile art. 12, producătorii de ambalaje și/sau de produse ambalate sunt obligați:

a) să asigure finanțarea creării unor sisteme de preluare sau colectare a deşeurilor de ambalaj care sunt complementare sistemului de management al deşeurilor municipale, organizate de către autoritățile administrațiee publice locale, conform art.11, alin. (4);

b) să asigure dezvoltarea schemei de valorificare materială sau energetică a deşeurilor de ambalaje care nu pot fi reciclate, fiind inutilizabile pentru valorificare materială;

c) să participe la sistemul de depozit pentru gestionarea ambalajelor, în cazul plasării pe piață a produselor pentru care a fost constituit un depozit în conformitate cu art. 541;

d) să informeze publicul asupra problemelor de gestionarea deșeurilor de ambalaje, daunelor asupra mediului și sănătății umane, cauzate de gestionarea necorespunzătoare a deșeurilor de ambalaje, asupra posibilităților de gestionare a deșeurilor de ambalaje;

e) să achite costurile de colectare, transport, pregătire pentru utilizare și valorificare a deșeurilor de ambalaje și/sau costurile de participare la sistemul de depozit al ambalajelor, precum și costurile de organizare și prezentare a informațiilor publice prevăzute la lit. d);

f) să ia toate măsurile pentru a se asigura că gestionarea ambalajelor de desfacere golite, a ambalajelor secundare (grupate), a ambalajelor terțiare (de transport), precum și gestionarea deșeurilor din aceste ambalaje, se desfășoară în conformitate cu prioritățile prevăzute alin.(4);

g) să informeze consumatorii de ambalaje și alți deținători de deșeuri de ambalaje, prin mass-media și alte mijloace, despre sistemele de returnare, colectare și recuperare de care dispun; rolul consumătorilor și al altor deținători de deșeuri de ambalaje în promovarea utilizării, reutilizarii și reciclării ambalajelor și a deșeurilor de ambalaje; semnificațiile simbolurilor de pe ambalaje.

(8) Operatorul staţiei de tratare/schemei de valorificare materială a deşeurilor de ambalaje, autorizat de către Agenția de Mediu, conform art. 25, este obligat:

a) să respecte obligaţiile deţinătorului de deşeuri şi ale producătorului de deșeuri, asociate cu activitatea sa, stabilite de prezenta lege;

b) să asigure că toate deşeurile supuse tratării care pot fi reciclate sau valorificate nu vor fi eliminate;

c) să raporteze trimestrial producătorilor de ambalaje rezultatele de performanţă în atingerea ţintelor de colectare şi tratare a deşeurilor de ambalaje stabilite de Guvern.

(9) Gestionarea ambalajului şi deşeurilor de ambalaje se efectuează conform prevederilor actelor normative aprobate de Hotărîrea Guvernului nr.561/2020.

## **Articolul 541**Sistemul de depozit pentru ambalaje

(1) Plasarea pe piață a produselor listate în alin.(3), care sunt ambalate în ambalaje reutilizabile și în ambalaje de unică folosință este supusă sistemului de depozit.

(2) Producătorii asigură preluarea unui depozit de la distribuitorii sau vânzătorii de produse ambalate în amabalaje reutilizabile și returnarea depozitului vânzătorilor atunci când se returnează ambalajele. Ministerul Mediului, de comun acord cu producătorii, stabilesc lista produselor ambalate în amabalaj reutilizabil ce cad sub incidența sistemului de depozit, în conformitate cu procedura stabilită de Guvern.

(3) Producătorii asigură preluarea unui depozit de la distribuitorii sau vânzătorii de produse ambalate în ambalaje de unică folosință și să îl returneze vânzătorilor de ambalaje atunci când returnează deșeurile de ambalaje dacă acestea furnizează pe piața bere, cocktailuri de bere, cidru, cidru de pere, vin de fructe, fructe, cocktail-uri cu vin, băuturi cu vin din fructe, alte băuturi fermentate, cocktail-uri alcoolice și băuturi nealcoolice (băuturi răcoritoare, apă de masă), apă minerală naturală, apă de izvor, apă potabilă ambalată, suc, nectar, ambalat în următoarele ambalaje cu o singură porție, cu o capacitate mai mare de o zecime de litru, dar mai mică de trei litri:

* 1. sticlă;
  2. PET (tereftalat de polietilen);
  3. metal.

(4) Producătorii nu preiau un depozit dacă:

* 1. produsele menționate în alin. (3) sunt comerciate operatorilor sau utilizatorilor de vehicule aeriene, pe apă, rutiere, feroviare aflate sub jurisdicția Republicii Moldova care transportă pasageri pe rute internaționale, iar băuturile sunt destinate vânzării și/ sau consumul de către pasagerii acelor vehicule;
  2. produsele al căror ambalaj face obiectul sistemului de depozit în conformitate alin.(2) și (3) sunt exportate de pe teritoriul Republicii Molodova de ei înșiși sau prin intermediul terților;
  3. capacitatea ambalajului de unică folosință este mai mică de o zecime de litru sau egală sau mai mare de trei litri și mai mare de trei litri;
  4. ambalajele de unică folosință care fac obiectul sistemului de depozit în conformitate cu alin.(3) nu pot fi acceptate din motive tehnice.

(5) Distribuitorii de ambalaje preiau un depozit de la vânzătorii de ambalaje atunci când distribuie produse pentru care se aplică sistemul de depozit.

(6) Vânzătorii de ambalaje care vând produse pentru care se solicită un depozit sunt obligați să preia un depozit de la consumătorii ambalajului la vânzarea produsului.

(7) Ambalajele reutilizabile pot să nu fie acceptate, iar depozitul nu va fi rambursat dacă:

* 1. nu este marcat cu o etichetă care să indice aplicarea sistemului de depozit a ambalajelor reutilizabile sau nu este clar vizibil și, prin urmare, nu poate fi identificat și/sau
  2. deteriorat sau contaminat în măsura în care nu mai poate fi reutilizat.

(8) Deșeurile provenite din ambalajele de unică folosință care fac obiectul sistemului de depozit a ambalajelor de unică folosință sunt acceptate, dar depozitul poate fi reținut dacă:

* 1. nu poartă o etichetă care să indice aplicarea sistemului de depozit a ambalajelor de unică folosință, sau eticheta nu este clar vizibilă și, prin urmare, nu este identificabilă; și/sau
  2. nu au coduri de bare sau codul de bare este deteriorat astfel încât producătorul sau importatorul nu poate fi identificat și/sau;
  3. nu sunt golite complet și/sau;
  4. forma lor este astfel modificată încât să fie neidentificabile din punct de vedere tehnic.

(9) Producătorii al căror ambalaj al produselor este supus sistemului de depozit, precum și distribuitorii sau vânzătorii de ambalaje care distribuie sau vând produse în astfel de ambalaje, indică separat în evidența lor prețul produsului și valoarea depozitului de ambalare.

(10) Cuantumul depozitului pentru ambalajele reutilizabile care fac obiectul sistemului de depozit conform alin. (2) se aprobă de către Ministerul Mediului pentru o perioadă de cel puțin un an, ținând cont de propunerile administratorului sistemului de depozit pentru ambalajele reutilizabile. Cuantumul depozitului pentru ambalajele de unică folosință care fac obiectul sistemului de depozit conform alin. (3) se aprobă de către Ministerul Mediului pentru o perioadă de cel puțin un an, ținând cont de propunerile administratorului sistemului de depozit pentru ambalajele de unică folosință.

(11) Suma depozitului trebuie stabilită la un nivel care să încurajeze utilizatorii de ambalaje să returneze ambalajele reutilizabile sau deșeurile de ambalaje de unică folosință.

(12) Producătorii acceptă ambalaje reutilizabile de la vânzătorii de ambalaje și returnarea ambalajelor goale de la consumatori la cel puțin un an de la intrarea în vigoare a deciziei Ministerului Mediului de excludere a ambalajelor reutilizabile lista produselor ambalate în amabalaj reutilizabil, sub rezerva la prevederile alin. (7) al prezentului articol.

(13) Producătorul de produse ambalate în ambalaje supuse sistemului de depozit în conformitate cu alin. (2) sau (3) acceptă de la vânzătorii de ambalaje, precum și vânzătorii de ambalaje acceptă de la consumatorii de ambalaje, cel puțin la un an de la încetarea plasării pe piața, ambalajele reutilizabile sau deșeurile de ambalaje de unică folosință golite și returnează depozitul în conformitate cu prevederile alin. (7) sau (8). Scutirea se aplică producătorului care dovedește că a acceptat de la vânzători cantitatea de astfel de ambalaje scoase din uz pe care a pus-o în circulație și a returnat depozitul vânzătorilor. O scutire se aplică unui producător care demonstrează că a acceptat de la vânzători cantitatea de astfel de ambalaje pe care a pus-o în circulație și a returnat depozitul vânzătorilor.

(14) Contract de organizare a gestionării deșeurilor de produse și/sau ambalaje înseamnă un contract tripartit între o municipalitate (sau între o persoană juridică stabilită de o municipalitate/municipii și desemnată să administreze schema de gestionare a deșeurilor municipale) și producător și/sau importator și /sau o organizație de producători și importatori și administratorul deșeurilor pentru colectarea separată, transportul, pregătirea pentru reciclare și valorificare și reciclare și valorificare a deșeurilor de produse și/sau ambalaje generate în fluxul de deșeuri municipale. Acest contract trebuie să cuprindă: procedura de încheiere a contractului, intrarea în vigoare și încetarea acestuia; termenii și condițiile dezvoltării infrastructurii și utilizării sistemului de colectare a deșeurilor de produse și/sau ambalaje generate în fluxul deșeurilor municipale; procedura si conditiile de prestare a serviciilor; aranjamente de preț; modalități de plată; drepturile, obligațiile părților și răspunderea pentru neîndeplinirea obligațiilor; procedura de depunere a cererilor, examinarea acestora și soluționarea litigiilor; termenul de valabilitate a contractului, condițiile și procedura de modificare sau reziliere a acestuia. Formularul tip al contractului se aprobă de Guvern sau de o instituție abilitată de acesta”.

## **Articolul 542**. Obligațiile vânzătorilor de ambalaje în sistemul depozit

(1) Vânzătorii de ambalaje reutilizabile sunt obligați să accepte ambalaje reutilizabile pentru care s-a stabilit un depozit și să returneze depozitul. Sunt scutiți de la această obligație vânzătorii de ambalaje în magazinele din orașe și sate cu o suprafață de vânzare care nu depășește 60 de metri pătrați, din alte magazine cu o suprafață de vânzare care nu depășește 90 de metri pătrați din tarabele din piață, chioșcuri, benzinării și alimentația publică. Vânzătorii de ambalaje reutilizabile care fac obiectul scutirilor prevăzute în prezentul alineat pot participa la schema de depozit pentru ambalajele reutilizabile.

(2) Vânzătorii de ambalaje de unică folosință sunt obligați să accepte deșeuri de ambalaje de unică folosință pentru care s-a constituit un depozit în conformitate cu art. 54 și să restituie depozitul. Sunt scutiți de la această obligație vânzătorii de ambalaje în magazinele din orașe și sate cu o suprafață de vânzare care nu depășește 60 de metri pătrați, din alte magazine cu o suprafață de vânzare care nu depășește 150 de metri pătrați din tarabele din piață, chioșcuri, benzinării și alimentația publică. Vânzătorii de ambalaje de unică folosință care fac obiectul scutirilor prevăzute în prezentul alineat pot participa la schema de depozit pentru ambalajele de unică folosință.

(3) Vânzătorii de ambalaje reutilizabile menționați în alin. (1) sunt obligați să accepte toate ambalajele pentru care s-a stabilit un depozit în conformitate cu art. 54 și să returneze depozitul, indiferent dacă vând sau nu produse ambalate în ambalaje identice. Vânzătorii de ambalaje de unică folosință menționați la alin. (2) sunt obligați să accepte toate deșeurile de ambalaje pentru care s-a constituit un depozit în conformitate cu art. 54 și să restituie depozitul, indiferent dacă vînd sau nu produse ambalate în ambalaje identice.

(4) Vânzătorii de ambalaje menționați la alin. (1) și (2) organizează colectarea și returnarea depozitelor pentru ambalajele reutilizabile și/sau deșeurile de ambalaje de unică folosință la sau în apropierea punctelor de vânzare sau a zonelor de vânzare, dar nu mai mult de 150 de metri de punctele de vânzare, asigurând aceleași ore de deschidere ca și punctele de vânzare.

(5) Vânzătorii de ambalaje rambursează depozitul în numerar consumatorilor de ambalaje pentru toate ambalajele de produse care participă la sistemul de depozit sau, la cererea consumatorilor de ambalaje, să le acorde dreptul de a achiziționa bunuri sau servicii vândute de vânzătorul de ambalaje pentru o sumă egală cu suma depozitului.

(6) Vânzătorii de ambalaje care vând produse pentru care se solicită un depozit la punctul de vânzare trebuie să indice pe eticheta de preț suma depozitului.

(7). Vânzătorii de ambalaje care vând produse pentru care se solicită un depozit la punctul de vânzare trebuie să furnizeze informații scrise (pe un poster - format de cel puțin A3 (420 x 297 mm)) despre modul în care consumatorii de ambalaje pot returna deșeurile de ambalajele reutilizabile și de ambalaje de unică folosință.

## **Articolul 543.**Administratorul sistemului de depozit a ambalajelor reutilizabile

Producătorii și vânzătorii de produse pentru care s-a constituit un depozit pentru ambalaje reutilizabile desemnează un administrator al schemei de depozit pentru ambalaje reutilizabile pentru a îndeplini următoarele funcții:

a) să gestioneze aplicarea sistemului de depozit la toate nivelurile, inclusiv administative, tehnică și financiară;

b) să organizeze rambursarea costurilor de gestionare a ambalajelor reutilizabile către vânzătorii de astfel de ambalaje;

c) să pregătească și să furnizeze informații vânzătorilor de ambalaje reutilizabile cu privire la tipurile de ambalaje reutilizabile pentru care se solicită un depozit, sumele depozitului, procedura de acceptare și returnare a depozitului și procedura de contabilizare a ambalajului.

## **Articolul 544.** Administratorul sistemului de depozit pentru ambalaje de unică folosință

(1) Administratorul sistemului de depozit pentru ambalajele de unică folosință este o entitate juridică publică fără scop lucrativ, înființată în conformitate cu legislația organizațiilor necomerciale.

(2) Administratorul sistemului de depozit pentru ambalaje de unică folosință îndeplinește următoarele funcții:

1. administrează sistemul de depozit pentru ambalaje de unică folosință și organizează colectarea deșeurilor de ambalaje;
2. organizează gestionarea deșeurilor de ambalaje de unică folosință colectate în cadrul sistemului de depozit, prin selectarea, prin licitație publică, a gestionarilor de deșeuri care vor recicla deșeurile de ambalaje de unică folosință, colectate în cadrul schemei de depozit, asigurând îndeplinirea obiectivelor stabilite pentru colectarea și reciclarea deșeurilor de ambalaje pentru care se aplică sistemul depozit;
3. să educe și să informeze publicul cu privire la aplicarea unui depozit pentru ambalajele de unică folosință;
4. să pună la dispoziția vânzătorilor de ambalaje, menționați la art. 541, facilități pentru recepția deșeurilor de ambalaje (inclusiv facilități pentru recepția automată (non-umană) a deșeurilor de ambalaje și pentru returnarea depozitului), ținând cont de zona de vânzare a magazinului și de cantitatea de deșeuri de ambalaje colectate la magazin. Administratorul sistemului de depozit pentru ambalaje de unică folosință asigură, pe cheltuiala proprie, reparația și întreținerea instalațiilor automate de recepție a deșeurilor de ambalaje (neumane) sau rambursează vânzătorii de ambalaje prevăzuți la art. 542 costurile de reparație și întreținere a instalațiilor automate (non-umane) de recepție a deșeurilor de ambalaje pe care le-au achiziționat și/sau închiriat care respectă specificațiile tehnice stabilite de administratorul sistemului de depozit pentru ambalaje de unică folosință;
5. rambursează vânzătorilor de ambalaje, menționați la art. 542, a costurilor suportate de aceștia pentru îndeplinirea obligațiilor care le revin prin aplicarea sistemului de depozit la ambalajele de unică folosință, asociat cu recepția deșeurilor de ambalaje de unică folosință pentru care se face un depozit (inclusiv a costurilor suportate de acești vânzători la achiziționarea și/sau închirierea de mijloace automate (neumane) de recepție a deșeurilor de ambalaje care respectă specificațiile tehnice stabilite de administratorul sistemului de depozitare a ambalajelor de unică folosință), rambursarea depozitelor și furnizarea de informații publice;
6. îndeplinește alte funcții prevăzute de prezenta lege pentru administratorul sistemului de depozit pentru ambalaje de unică folosință și care îi sunt încredințate prin contracte cu producătorii ce furnizează produse ambalate în ambalaje de unică folosință pentru care s-a constituit un depozit și cu vânzătorii de ambalaje menționați la art.541.

(3) Administratorul unui sistem de depozit pentru ambalaje de unică folosință trebuie să aibă:

* 1. capacitatea financiară de a îndeplini funcțiile administratorului schemei de depozit pentru ambalajele de unică folosință pe întreg teritoriul țării;
  2. posibilitatea, în baza acordurilor cu vânzătorii de ambalaje, de a îndeplini funcțiile de administrator al sistemului de depozit pentru ambalajele de unică folosință pe întreg teritoriul țării.

(4) Administratorul sistemului de depozit pentru ambalaje de unică folosință prezintă Ministerului Mediului pentru aprobare documentele întocmite în conformitate cu cerințele prevăzute în prezenta lege, ținând cont de particularitățile organizării sistemului de depozit a ambalajelor de unică folosință, și anume:

* 1. planul de organizare a unui sistem de depozit pentru ambalajele de unică folosință, care include măsuri și acțiuni pentru a se asigura obligația impusă producătorilor de a constitui un depozit pentru ambalajele de unică folosință și de a-l returna vânzătorilor de ambalaje, la returnarea deșeurilor de ambalaje; iar obligația impusă vânzătorilor de ambalaje este îndeplinită fiind acceptate deșeurile pentru ambalaje de unică folosință și returna depozitul;
  2. schemă de finanțare a sistemului de depozit pentru ambalajele de unică folosință care asigură că sistemul de depozit pentru ambalajele de unică folosință, inclusiv implementarea planului de organizare al sistemului de depozit și a programului de educație și informare publică privind sistemul de depozit pentru ambalajele de unică folosință, va fi finanţat. Cuantumul taxei care urmează să fie plătită de producători și importatori pentru administrarea schemei de depozit pentru ambalajele de unică folosință se precizează în schema de finanțare;
  3. programul de educare și informare a publicului cu privire la sistemul de depozit a ambalajelor de unică folosință, care va include priorități și măsuri pentru educarea și informarea publicului.

(5) Ministerul Mediului refuză coordonarea documentelor menționate la alin. (4) dacă planul de organizare a sistemului de depozit pentru ambalaje de unică folosință și/sau schema de finanțare a sistemului de depozit pentru ambalaje de unică folosință și/sau programul de educare a publicului larg cu privire la aspectele acosiate cu sistemul de depozit pentru ambalajele de unică folosință nu respectă cerințele stabilite de lege și/sau calculele și datele prezentate în schema de finanțare a sistemului de depozit pentru ambalaje de unică folosință nu sunt justificate.

(6) Administratorul sistemului de depozit pentru ambalaje de unică folosință prestează servicii în aceleași condiții tuturor producătorilor care furnizează produse ambalate în ambalaje de unică folosință pentru care s-a constituit un depozit în conformitate cu art. 541 pentru plasarea pe piața și către vânzătorii de ambalaje care comercializează astfel de produse.

(7) Administratorul sistemului de depozit pentru ambalaje de unică folosință nu are dreptul să divulge unei terțe părți sau altui producător care participă la sistemul de depozit pentru ambalaje de unică folosință sau vânzătorului de ambalaje informații despre produsele furnizate pe piața și cantitatea de ambalaje de unică folosință vândute de către vânzătorii de ambalaje, cu excepția cazurilor prevăzute de lege.

(8) Fondatorii și participanții la administrarea sistemului de depozit pentru ambalaje de unică folosință nu pot acționa în beneficiul sau în interesul gestionarilor de deșeuri sau producătorilor sau distribuitorilor de mijloace automate (non-umane) de primire a deșeurilor de ambalaje.

(9) Administratorul sistemului de depozit pentru ambalaje de unică folosință implementează măsurile prevăzute în planul de organizare a sistemului de depozit pentru ambalaje de unică folosință, schema de finanțare a sistemului de depozit pentru ambalaje de unică folosință, programul de educație și informare publicului privind depozitul pentru ambalaje de unică folosință și prezintă rapoarte privind implementarea acestor măsuri.

(10) Administratorul sistemului de depozit pentru ambalaje de unică folosință trebuie să aloce cel puțin 1 % din cifra de afaceri anuală pentru educația și informarea publicului privind gestionarea deșeurilor de ambalaje.

## **Articolul 55.**Deşeurile rezultate din activitatea medicală

(1) În sensul prezentei legi, deşeurile rezultate din activitatea medicală se consideră deşeurile rezultate din activităţile de asistenţă medicală pentru om şi animale şi/sau din cercetările conexe, clasificate în deșeuri periculoase și nepericuloase în conformitate cu poziţia 18 din Lista deşeurilor.

(2) Gestionarea deşeurilor menţionate la alin. (1), inclusiv a celor periculoase, se efectuează în condiții de siguranță pentru mediu și sănătatea populației, ţinînd cont de prevederile prezentei legi, de cerinţele aprobate de Guvern, de prevederile Convenţiei de la Basel privind controlul transportului peste frontiere al deşeurilor periculoase şi al eliminării acestora, la care Republica Moldova a aderat prin Hotărîrea Parlamentului nr. 1599-XIII din 10 martie 1998, precum și de cele ale documentelor directoare adoptate în cadrul acesteia.

(3) Ambalarea deşeurilor rezultate din activitatea medicală, inclusiv a celor periculoase, se efectuează doar în ambalaj confecţionat din materiale care permit eliminarea acestuia cu riscuri minime pentru mediu şi sănătatea populației. Ambalajul în care se face colectarea şi care vine în contact direct cu deşeurile periculoase rezultate din activitatea medicală este de unică folosinţă şi se elimină о dată cu conţinutul.

(4) Etichetarea deşeurilor periculoase rezultate din activitatea medicală se efectuează cu respectarea prevederilor art. 22 din prezenta lege şi a actelor normative aprobate de Guvern.

(5) În procesul de gestionare a deşeurilor rezultate din activitatea medicală se interzice:

a) depunerea deşeurilor periculoase neambalate (în vrac);

b) utilizarea pentru ambalarea deşeurilor periculoase a materialelor care nu corespund prevederilor alin. (3) din prezentul articol şi actelor normative aprobate de Guvern;

c) amestecarea diferitor categorii de deşeuri periculoase rezultate din activitatea medicală, precum și amestecarea acestora cu alte categorii de deşeuri periculoase sau cu alte deşeuri, substanţe ori materiale.

(6) Transportul deşeurilor rezultate din activitatea medicală, inclusiv al celor periculoase, pînă la locul de tratare sau eliminare se efectuează cu respectarea prevederilor art. 4. Transportul deşeurilor periculoase pe drumurile publice pînă la locul de tratare sau eliminare şi transferul acestora pentru eliminare finală peste frontieră se realizează în corespundere cu cerinţele stabilite la art. 44 şi 64.

 (7) Producătorii deşeurilor rezultate din activitatea medicală sînt obligaţi:

a) să colecteze separat deşeurile la sursă, asigurînd trierea acestora pe categorii de deşeuri, în scopul facilitării tratării și eliminării specifice fiecărei categorii de deșeuri;

b) să asigure tratarea şi/sau eliminarea deşeurilor, inclusiv a celor periculoase, produse la întreprinderile sau instalaţiile autorizate conform art. 25, precum şi eliminarea rapidă şi completă a factorilor cu potențial nociv pentru mediu şi sănătatea populaţiei;

c) să asigure ţinerea evidenţei deşeurilor şi transmiterea informaţiei despre deşeurile generate şi gestionarea acestora în conformitate cu art. 32 şi 33 din prezenta lege şi cu actele normative aprobate de Guvern.

(8) Conducătorii instituţiilor de asistenţă medicală pentru om şi animale şi instituţiilor de cercetări în acest domeniu, indiferent de tipul de proprietate, sînt obligaţi:

a) să prevadă anual cheltuielile necesare pentru punerea în aplicare a prevederilor prezentei legi;

b) să aprobe planuri proprii de gestionare a deşeurilor rezultate din activitatea medicală şi să asigure implementarea acestora în conformitate cu regulamentul intern şi actele normative aprobate de Guvern;

c) să nominalizeze о persoană responsabilă pentru activităţile de gestionare a deşeurilor rezultate din activitatea medicală;

d) să asigure formarea profesională continuă a angajaților în domeniul gestionării deşeurilor rezultate din activitatea medical

## **Articolul 56**. Biodeşeurile

(1) Gestionarea biodeşeurilor definite la art. 2 pct. 2) se efectuează cu respectarea prevederilor art. 3 şi 4, astfel încît să se asigure:

a) colectarea separată a biodeşeurilor în vederea compostării şi fermentării acestora;

b) tratarea biodeşeurilor într-un mod care asigură un înalt nivel de protecţie a mediului;

c) producerea din biodeşeuri a unor materiale fără riscuri pentru mediu.

(2) Deşeurile biodegradabile provenite din parcuri şi grădini vor fi colectate separat şi transportate la staţiile de compostare sau pe platforme individuale de compostare.

(3) În cazul în care biodeşeurile colectate separat conţin substanţe periculoase, se interzice tratarea acestora în staţii de compostare.

## **Articolul 57.** Deşeurile generate de nave şi reziduurile de marfă

(1) În scopul protecţiei eficiente a mediului acvatic şi al prevenirii deversării deşeurilor provenite din exploatarea navelor şi a reziduurilor de marfă se interzice deversarea ilicită a deşeurilor şi a reziduurilor în mediul marin sau în cursuri de apă de către navele care utilizează porturile naţionale, asigurînd predarea acestora către instalaţiile portuare de preluare.

(2) În sensul alin. (1) al prezentului articol:

a) deşeuri generate de nave înseamnă toate deşeurile, inclusiv apele uzate şi alte reziduuri decît cele de marfă, care provin din exploatarea navelor și care intră sub incidenţa prevederilor anexelor I, IV şi V la Convenţia internaţională privind prevenirea poluării de către nave, adoptată la Londra la 2 noiembrie 1973 (MARPOL 73/78), la care Republica Moldova a aderat prin Legea nr. 189-XVI din 28 iulie 2005, precum şi deşeurile asociate mărfurilor, astfel cum sînt definite în liniile directoare ale Organizației Maritime Internaționale (OMI) pentru implementarea anexei V la Convenţie;

b) reziduuri de marfă înseamnă resturile mărfurilor din magaziile sau tancurile de marfă care rămîn la finalul operaţiunilor de descărcare şi curăţare, inclusiv surplusurile sau scurgerile de marfă ce pot apărea în timpul operaţiunilor de încărcare şi/sau descărcare;

c) instalaţii portuare de preluare înseamnă orice instalaţie fixă, flotantă sau mobilă care serveşte la preluarea deşeurilor generate de nave şi/sau a reziduurilor de marfă.

(3) Fără a aduce atingere definiţiilor de la alin. (2) lit. a) şi b) din prezentul articol, deşeurile generate de nave și reziduurile de marfă sînt considerate deșeuri în înţelesul art. 2 pct. 9).

 (4) Predarea deşeurilor generate de nave se va realiza după cum urmează:

a) comandantul unei nave care face escală într-un port pe teritoriul Republicii Moldova va preda toate deșeurile generate de navă unei instalaţii portuare de preluare, autorizată din punctul de vedere al protecţiei mediului în conformitate cu prevederile MARPOL 73/78, înaintea părăsirii portului. Operatorii instalaţiilor portuare de preluare vor elibera un document de confirmare a cantității și a tipurilor de deșeuri preluate, pe care îl vor înmîna comandantului navei;

b) o navă poate fi autorizată de autoritatea competentă în domeniul transportului naval să îşi continue voiajul spre următorul port de escală fără să predea toate deşeurile dacă nava dispune de spaţiu suficient de stocare a deşeurilor care au fost acumulate şi care vor fi generate în timpul voiajului prognozat, cu garanţia asigurării ca nu există niciun risc ca deşeurile să fie aruncate în cursurile de apă.

(5) Avînd în vedere aspectele pecuniare prevăzute la art. 29 pentru acoperirea costurilor aferente instalaţiilor portuare de preluare a deşeurilor generate de nave, inclusiv pentru preluarea şi gestionarea deșeurilor și/sau reziduurilor de marfă, administrațiile portuare trebuie să instituie un sistem de tarifare aplicabil navelor.

(6) Sistemul de tarifare prevăzut la alin. (5) trebuie să încurajeze armatorul navei să predea deşeurile generate şi/sau reziduurile de marfă la instalaţiile portuare de preluare şi să nu le descarce în mare sau cursuri de apă. În acest sens, următoarele principii vor fi aplicate tuturor navelor, cu excepţia navelor de pescuit şi a ambarcaţiunilor de agrement autorizate să transporte pînă la 12 pasageri:

a) toate navele care fac escală într-un port de pe teritoriul Republicii Moldova vor contribui la acoperirea costurilor prevăzute la alin. (5), chiar dacă instalaţiile portuare de preluare sînt sau nu sînt utilizate. Astfel, costul va fi inclus, de regulă, în tarifele portuare sau, prin excepţie, va putea fi aplicat un tarif separat pentru deşeuri. Tarifele pot fi aplicate diferenţiat, în funcţie de categoria, tipul şi dimensiunea navei;

b) partea din costuri care nu este acoperită de tarifele prevăzute la lit. a), dacă este cazul, va fi acoperită prin valorificarea deşeurilor efectiv predate de către nave, în funcţie de tipurile şi cantităţile acestora;

c) tarifele vor fi reduse atunci cînd comandantul poate demonstra că nava sa generează cantităţi reduse de deşeuri ca urmare a managementului de mediu aplicat, construcţiei navei, echipamentului şi operării efectuate.

(7) Sistemul de tarifare va fi echitabil, transparent şi nediscriminatoriu, va reflecta costurile instalaţiilor şi ale serviciilor puse la dispoziţie, chiar dacă acestea sînt sau nu sînt utilizate. Cuantumul tarifelor, modul de aplicare şi baza de calcul al acestora se stabilesc de Guvern.

## **Articolul 58.**Deşeurile de mercur

(1) În sensul prezentei legi, deşeuri de mercur înseamnă substanţe sau obiecte care constau din, conţin sau sînt contaminate cu mercur sau compuşi de mercur care constituie deşeuri conform art. 2 pct. 9).

(2) Deșeurile de mercur vor fi gestionate în condiții de siguranță pentru mediu și sănătatea populației, ţinîndu-se cont de prevederile prezentei legi, de cerinţele aprobate de Guvern, precum și de prevederile Convenţiei de la Basel privind controlul transportului peste frontiere al deşeurilor periculoase şi al eliminării acestora, la care Republica Moldova a aderat prin Hotărîrea Parlamentului nr. 1599-XIII din 10 martie 1998, şi ale documentelor directoare adoptate în cadrul acesteia.

(3) Colectarea, transportul, stocarea, tratarea sau eliminarea deşeurilor de mercur se realizează în baza autorizaţiei de mediu pentru gestionarea deşeurilor, eliberată conform prevederilor art. 25, cu respectarea condiţiilor stabilite în aceasta.

(4) Deşeurile de mercur, inclusiv lămpile fluorescente uzate, se colectează separat şi nu sînt amestecate cu alte categorii de deşeuri periculoase sau cu alte deşeuri, substanţe sau materiale.

(5) Producătorii deşeurilor de mercur şi întreprinderile care administrează deşeuri de mercur asigură împachetarea şi etichetarea acestora conform prevederilor art. 22 şi cerinţelor privind clasificarea, etichetarea şi ambalarea substanţelor şi amestecurilor, aprobate de Guvern.

(6) Transportarea deşeurilor de mercur pe teritoriul Republicii Moldova se efectuează cu respectarea prevederilor art. 4 şi 44 şi ale Regulamentului transporturilor de mărfuri periculoase pe teritoriul Republicii Moldova, aprobat de Guvern. Transferul deşeurilor de mercur pentru eliminare finală peste frontieră se realizează în corespundere cu cerinţele stabilite la art. 64.

(7) Depozitarea deşeurilor de mercur, inclusiv a deşeurilor de mercur metalic, se realizează în conformitate cu cerinţele de gestionare şi criteriile specifice de depozitare a acestora aprobate de Guvern

## **Articolul 59.** Deşeurile de azbest

(1) În sensul prezentei legi, deşeuri de azbest înseamnă substanţele sau produsele şi materialele care constau din sau conţin azbest și constituie deşeuri conform art. 2 pct. 9).

(2) Deşeurile de azbest vor fi gestionate în condiții de siguranță pentru mediu și sănătatea populației, ţinîndu-se cont de prevederile prezentei legi, de cerinţele aprobate de Guvern, precum și de prevederile Convenției de la Basel privind controlul transportului peste frontiere al deșeurilor periculoase și al eliminării acestora, la care Republica Moldova a aderat prin Hotărîrea Parlamentului nr. 1599-XIII din 10 martie 1998, şi ale documentelor directoare adoptate în cadrul acesteia.

(3) Deșeurile de azbest vor fi colectate separat, ambalate, etichetate, depozitate şi eliminate într-un depozit de deşeuri amplasat într-un loc destinat special pentru eliminarea deşeurilor de azbest.

(4) Colectarea, transportul, stocarea, tratarea sau eliminarea deşeurilor de azbest se realizează în baza autorizaţiei de mediu pentru gestionarea deşeurilor, eliberată conform prevederilor art. 25, cu respectarea condițiilor stabilite în aceasta.

(5) Producătorii de deşeuri de azbest şi întreprinderile care administrează deşeuri de azbest asigură împachetarea şi etichetarea acestora conform prevederilor art. 22 şi cerinţelor privind clasificarea, etichetarea şi ambalarea substanţelor şi amestecurilor, aprobate de Guvern.

(6) Transportarea deşeurilor de azbest pe teritoriul Republicii Moldova se efectuează cu respectarea prevederilor art. 4 şi 44 şi ale Regulamentului transporturilor de mărfuri periculoase pe teritoriul Republicii Moldova, aprobat de Guvern. Transferul deşeurilor de azbest pentru eliminare finală peste frontiere se realizează în corespundere cu cerinţele stabilite la art. 64.

## **Articolul 60.**Anvelopele uzate

(1) În sensul prezentei legi, anvelope uzate înseamnă anvelopele care constituie deşeuri conform art. 2 pct. 9).

(2) Anvelopele uzate vor fi gestionate în mod sigur pentru mediu, ţinîndu-se cont de prevederile prezentei legi, de cerinţele aprobate de Guvern, precum și de prevederile Convenţiei de la Basel privind controlul transportului peste frontiere al deşeurilor periculoase şi al eliminării acestora, la care Republica Moldova a aderat prin Hotărîrea Parlamentului nr. 1599-XIII din 10 martie 1998, şi ale documentelor directoare adoptate în cadrul acesteia.

(3) Activitățile de gestionare a anvelopelor uzate se realizează în baza autorizaţiei de mediu pentru gestionarea deşeurilor, eliberată conform prevederilor art. 25, cu respectarea condiţiilor stabilite în aceasta.

(4) Colectarea, transportul şi păstrarea anvelopelor uzate se realizează separate prin intermediul unei reţele de colectare a cauciucurilor uzate, formată din centre de deservire tehnică a automobilelor, centre comerciale auto, parcări şi alte obiecte autorizate conform prezentei legi.

(5) În corespundere cu prevederile art. 13, anvelopele uzate şi alte deşeuri de cauciuc sînt supuse valorificării materiale sau energetice în conformitate cu cerinţele aprobate de Guvern.

(6) În cazul valorificării energetice a anvelopelor uzate, operatorul va asigura instalarea și buna funcționare a sistemelor de purificare a emisiilor în componentele mediului, a echipamentului de măsurare pentru controlul emisiilor, inclusiv cel computerizat, precum şi raportarea volumelor de emisii şi a rezultatelor de control conform legislației de mediu.

(7) Transportarea anvelopelor şi cauciucurilor uzate pe teritoriul Republicii Moldova se efectuează cu respectarea prevederilor art. 4 şi 44. Transportul anvelopelor uzate de pe teritoriul naţional la întreprinderile de valorificare sau eliminare de peste frontiere se restricționează prin legislaţie.

## **Articolul 61.** Deşeurile de metale feroase şi neferoase

(1) În senul prezentei legi, deşeuri de metale feroase şi neferoase înseamnă metalele feroase şi neferoase care constituie deşeuri conform art. 2 pct. 9). Resturile de metale generate de procesele tehnologice se consideră deşeuri.

(2) Deşeurile de metale feroase și neferoase vor fi gestionate în condiții de siguranță pentru mediu și sănătatea populației, ţinîndu-se cont de prevederile prezentei legi, de cerinţele aprobate de Guvern, precum și de prevederile Convenţiei de la Basel privind controlul transportului peste frontiere al deşeurilor periculoase şi al eliminării acestora, la care Republica Moldova a aderat prin Hotărîrea Parlamentului nr. 1599-XIII din 10 martie 1998, şi ale documentelor directoare adoptate în cadrul acesteia.

(3) Activităţile de gestionare a deşeurilor de metale feroase şi neferoase se realizează în baza autorizaţiei de mediu pentru gestionarea deşeurilor, eliberată conform prevederilor art. 25, cu respectarea condiţiilor stabilite în aceasta.(4) Transportarea metalelor feroase şi neferoase, inclusiv în formă de praf sau pulbere, şi al deşeurilor acestora pe teritoriul Republicii Moldova se efectuează cu respectarea prevederilor art. 4 şi 44 şi ale Regulamentului transporturilor de mărfuri periculoase pe teritoriul Republicii Moldova, aprobat de Guvern.

(5) Operatorul instalației este obligat:

a) la acceptarea deșeurilor de metale feroase şi neferoase, menționate în Anexa nr.62, în conformitate cu prevederile art. 111 să înregistreze, pe lângă datele prevăzute de 182, alin (5) informații cu privire la persoana fizică care a livrat deșeurile la instalație, indicînd numele și prenumele acesteia, adresa permanentă sau locul de reședință și numărul cărții de identitate, să țină evidența continuă a acestor informații și să păstreze aceste evidențe pe o perioadă de 5 ani de la acceptarea deșeurilor.

b) în cazul în care acceptă deșeuri, care prezintă caracteristicile de mașini sau obiecte de utilitate publică, o operă de artă sau obiecte sacre sau religioase, sau o parte a acestora, acesta este obligat să înregistreze în plus, ca informații referitoare la deșeuri, conform prevederilor la 182, alin (5), o scurtă descriere a acestor articole pentru a permite identificarea ulterioară și includerea în ea a oricăror litere, numere, orice alte simboluri, dacă există, care apar pe aceste articole; aceste deșeuri nu pot fi dezasamblate, preprocesate sau predade unor terți de timp de 48 de ore de la acceptarea acestora.

c) efectua plata pentru deșeurile de metale feroase şi neferoase numai prin transfer de fonduri prin intermediul unei persoane juridice autorizate să presteze servicii de plată sau printr-un operator de servicii poștale sub formă de mandat poștal;

d) să monitorizeaze amplasamentul unității cu un sistem de supraveghere video, să păstreze o înregistrare din sistemul de supraveghere video pentru o perioadă de 30 de zile și să furnizeze această înregistrare la cerere autorităților care efectuează inspecții în conformitate cu Secșiunea 2;

e) să instruiască anual toți angajații care lucrează în instalație pentru a dobândi cunoștințele, abilitățile necesare pentru a-și îndeplini atribuțiile de acceptare a deșeurilor definite de prezenta lege, întocmește o evidență scrisă a acestei instruiri și le păstrează pe o perioadă de 5 ani după perioada de pregătire.

(5)1 Operatorul instalației nu poate:

a) accepta deșeurile fără a înregistra informațiile prevăzute la alin. (5), lit.a) și b);

b) dezasambla, preprocesa sau preda unor terți deșeuri de metale feroase şi neferoase acceptate, care prezintă caracteristicile unor utilaje sau obiecte de utilitate publică, o operă de artă sau obiecte sacre sau religioase, sau o parte din acestea, pentru o perioadă de timp de 48 de ore de la acceptarea acestuia.

c) acepta deșeuri listate în Anexa nr.62 secțiunea 2 și efectua plăti pentru acceptarea acestor deșeurilor, de la persoanele fizice care nu desfășoară activitate de afaceri;

d) accepta deșeurile de produse supuse reponsabilității extinse a producătorului, confom art.12, alin (14) lit.a), b), c). (6) Deşeurile de metale feroase şi neferoase sînt supuse valorificării conform prevederilor art. 13, precum și reutilizării şi reciclării conform art. 14.

(7) Activităţile de recuperare şi reciclare a deşeurilor de metale sînt supuse controlului ecologic.

(8) Operatorul activităţilor de recuperare și de reciclare a deşeurilor de metale va asigura instalarea și buna funcționare a sistemelor de purificare a emisiilor în componentele mediului, a echipamentului de măsurare pentru controlul emisiilor, precum şi raportarea volumelor de emisii şi a rezultatelor de control conform legislaţiei de mediu.

(9) Transferul deşeurilor de metale feroase şi neferoase de pe teritoriul pe teritoriul Republicii Molodva către o instalație autorizată în valorificarea deșeurilor se efectuează în conformitate cu art. 64. În cazul în care reutilizarea şi reciclarea deşeurilor de metale feroase şi neferoase sînt posibile din punct de vedere tehnic şi sînt sigure pentru mediu, transportarea transfrontalieră a acestora se restricţionează prin legislaţie.

(10) Transferul deșeurilor de metale feroase şi neferoase pe teritoriul Republicii Molodva către o instalație autorizată în valorificarea deșeurilor se efectuează în conformitate cu art. 44.

## **Articolul 62.**Centrul de gestionare a deşeurilor

(1) Centrul de gestionare a deşeurilor (denumit în continuare – Centru) este o întreprindere pentru gestionarea deşeurilor periculoase, cu statut de persoană juridică distinctă şi cu buget separat, subordonată Ministerul Mediului.

(2) Centrul se ocupă de repartizarea tratamentelor pentru deşeurile poluanţilor organici persistenţi sau pentru cele contaminate cu poluanţii organici persistenţi, pentru deşeurile cu conţinut de mercur şi deşeurile periculoase formate în urma dezasamblării bateriilor şi acumulatorilor, a echipamentelor electrice şi electronice, a automobilelor scoase din uz, precum şi de exportul acestora pentru eliminare finală.

(3) Centrul examinează posibilităţile de primire şi de repartizare a tratamentelor altor tipuri de deşeuri.

## **Articolul 621.** Subvenționarea procesului de gestionare a deșeurilor de ambalaje

(1) Subiecți ai mecanismului de subvenționare a procesului de gestionare a deșeurilor de ambalaje sunt:

a) persoanele juridice care dețin autorizație de mediu privind valorificarea deșeurilor;

b)sistemele individuale și/sau colective supuse regimului de responsabilitate extinsă a producătorului.

(2) Modul, condițiile, procedura de acordare și cuantumul subvenției se stabilesc de către Guvern.

(3) Subvenția se acordă din mijloacele bănești acumulate în Fondul Național pentru Mediu.

*[Art.621 al.(3) modificat prin LP54 din 10.03.22, MO80-87/25.03.22 art.136; în vigoare 25.04.22]*

# Capitolul VIII

# IMPORTUL ŞI EXPORTUL DEŞEURILOR

## **Articolul 622.** Cerințe generale privind transferurile de deșeuri

(1) Importul, exportul și tranzitul deșeurilor se realizează în conformitate cu prevederile prezentei legi și procedurilor stabilite prin Regulamentul privind transferurile de deșeuri, aprobat prin Hotărîrea de Guvern 441/2022, în bază:

* 1. notificării prealabile scrise și consimțămîntului prealabil scris, sau
  2. cerințelor generale de informare.

(2) Transferurile de deșeuri pentru care se solicită procedura de notificare realabilă scrisă și consimțămînt prealabil scris fac obiectul depunerii unei garanții financiare sau a unei asigurări echivalente, care să acopere costurile de transport, costurile de valorificare sau de eliminare a acestora, inclusiv orice operațiune intermediară necesară și cheltuielile de depozitare pentru 90 de zile.

(3) Garanția financiară este constituită în beneficiul statului și se aprobă de către Agenția de Mediu.

(4) Garanția financiară se execută în favoarea Agenției de Mediu, în cazul în care transferul nu poate fi finalizat astfel cum s-a prevăzut sau în cazul unui transfer ilegal, astfel cum este prevăzut în Regulamentul privind transferurile de deșeuri, și este utilizată pentru a asigura costurile valorificării sau eliminării alternative a deșeurilor, inclusiv costurile de depozitare și transport.

(5) În aplicarea reglementărilor de trasfer a deșeurilor, Agenția de Mediu asigură:

1. luarea unei decizii scrise privind transferul planificat;
2. realizarea schimbului de informații cu Serviciul Vamal în privința transferurilor de deșeuri planificate și realizate;
3. ținerea evidenței documentelor și informațiilor necesare în vederea obținerii autorizațiilor pentru transferurile de deșeuri, precum și a altor documente și informații referitoare la transporturile transfrontaliere de deșeuri și să asigure transmiterea acestora autorităților competente din țările implicate în transferul de deșeuri;

(6) În cazul tranzitului prin Republica Moldova a deșeurilor destinate eliminării sau valorificării dinspre și către alte țări, Agenția de Mediu aprobă notificarea, cu respectarea Regulamentului privind transferurile de deșeuri, aprobat de Guvern

(7) Inspectoratul pentru Protecția Mediului, în comun cu Serviciul Vamal, realizează controlul transferului de deșeuri, acționând în mod coordonat pentru a controla respectarea Regulamentului privind transferurile de deșeuri, aprobat de Guvern.

## **Articolul 63.** Regimul importului de deşeuri

(1) Este interzis importul în Republica Moldova al deşeurilor şi reziduurilor de orice natură, în stare brută şi prelucrată în scopul acumulării temporare, valorificări sau eliminării prin orice metodă, cu excepţia categoriilor de deşeuri prezentate în anexa nr. 7, care sunt destinate utilizării în calitate de materie primă secundară la întreprinderile autohtone existente, autorizate conform cerințelor art. 25 sau înregistrate conform art. 28.

(2) Plasarea deșeurilor în scop de valorificare și eliminare de pe teritoriul zonelor libere pe restul teritoriului vamal al Republicii Moldova nu se va considera import, ci livrare impozabilă cu eliberarea facturii fiscale fără depunerea declarației vamale.

(3) Deșeurile generate de către rezidenții zonelor economice libere în urma activității sale, scoase de pe teritoriul zonelor libere și plasate pe restul teritoriului vamal al Republicii Moldova în scop de valorificare sau eliminare la operatorii autorizați, se asimilează cu deșeurile obținute pe teritoriul Republicii Moldova, fiindu-le aplicată legislația națională în domeniul mediului.

(4) Mărfurile, mijloacele fixe și obiectele de mică valoare uzate vor fi plasate în libera circulație pe baza valorii reziduale sau celei stabilite în baza expertizei efectuate de Camera de Comerț și Industrie a Republicii Moldova sau de alte entități licențiate.

## **Articolul 64.** Regimul exportului de deşeuri

## (1) Producătorii şi deţinătorii de deşeuri pot exporta aceste deşeuri pentru eliminare și valorificare în ţările care au ratificat Convenţia Basel privind controlul transportului peste frontiere al deşeurilor periculoase şi al eliminării acestora, la care Republica Moldova a aderat prin Hotărîrea Parlamentului nr. 1599-XIII din 10 martie 1998, şi care dispun de tehnologie adecvată şi acceptă să efectueze asemenea operaţiuni.

## (2) Exportul de deşeuri din Republica Moldova în alte ţări se realizează cu respectarea procedurii de notificare prealabilă scrisă și a consimțămîntului prealabil scris și cu respectarea cerințelor generale de informare, în conformitate cu Regulamentul privind transferurile de deșeuri aprobat de Guvern.

## (3) Documentul de notificare și circulație și documentul care însoțește transferul de deșeuri supus cerințelor generale de informare se depun prin intermediul SIA MD.

## 

# Capitolul IX

# RĂSPUNDEREA PENTRU ÎNCĂLCAREA

# LEGISLAŢIEI PRIVIND DEŞEURILE

## **Articolul 65.** Răspunderea pentru încălcarea legislaţiei privind deşeurile

Nerespectarea prevederilor prezentei legi şi ale actelor normative aprobate în temeiul prezentei legi atrage, după caz, răspunderea contravenţională, civilă sau penală, conform legii.

## **Articolul 66.** Răspunderea pentru prejudiciul cauzat mediului și sănătății populației

Prejudiciul cauzat sănătăţii populaţiei ca urmare a poluării mediului cu deşeuri va fi reparat în conformitate cu prevederile Codului civil al Republicii Moldova.

# Capitolul X

# DISPOZIŢII FINALE ŞI TRANZITORII

## **Articolul 67.** Dispoziţii finale

(1) Prezenta lege stabileşte cadrul normativ privind gestionarea deșeurilor în vederea protecției mediului şi a sănătăţii populaţiei. Prezenta lege transpune Directiva 2008/98/CE a Parlamentului European şi a Consiliului din 19 noiembrie 2008 privind deşeurile şi de abrogare a anumitor directive, publicată în Jurnalul Oficial al Uniunii Europene L 312 din 22 noiembrie 2008.

(2) Prezenta lege intră în vigoare după 12 luni de la data publicării în Monitorul Oficial al Republicii Moldova, cu excepția art. 54 alin. (5) care se pune în aplicare începînd cu 1 ianuarie 2017, art. 54 alin. (6) care se pune în aplicare începînd cu 1 ianuarie 2018 și art. 62 care se pune în aplicare începînd cu 1 ianuarie 2020.

(3) Prevederile art. 49 alin. (7) se aplică pînă la 1 ianuarie 2018.

(4) Exceptarea prevăzută la art. 49 alin. (8) lit. c) se aplică pînă la 1 ianuarie 2020.

(5) Timp de 3 ani de la data intrării în vigoare a prezentei legi, prevederile art. 32 alin. (1)–(3) se vor aplica și producătorilor de deşeuri nepericuloase.

## **Articolul 68.** Dispoziții tranzitorii

(1) Guvernul:

a) în termen de 12 luni de la publicarea prezentei legi, va elabora cadrul normativ aferent prezentei legi;

b) în termen de 6 luni de la intrarea în vigoare a prezentei legi

– va elabora şi va prezenta Parlamentului propuneri pentru aducerea actelor legislative în concordanță cu prezenta lege;

 – va aduce actele sale normative în concordanță cu prezenta lege

– va elabora şi va aproba Programul național privind gestionarea deșeurilor;

c) va asigura stabilirea graduală a mecanismului de implementare a responsabilității extinse a producătorului, prevăzut la art. 12.

(2) La data intrării în vigoare a prezentei legi, Legea nr. 1347-XIII din 9 octombrie 1997 privind deşeurile de producţie şi menajere (Monitorul Oficial al Republicii Moldova, 1998, nr. 16–17, art. 101), cu modificările şi completările ulterioare, se abrogă.

**PREŞEDINTELE PARLAMENTULUI                                    Andrian CANDU**

**Nr. 209. Chişinău, 29 iulie 2016.**

[anexa nr.1](https://www.legis.md/UserFiles/Image/RO/2019/mo306-309md/an_1_209.doc)

[anexa nr.2](https://www.legis.md/UserFiles/Image/RO/2019/mo306-309md/an_2_209.doc)

Înainte de sintagma R2 se adaugă următorul text în descrierea formulei eficienței energetice

„Formula eficienței energetice este înmulțită cu un factor de corecție climaterică (FCC), după cum se indică mai jos:

|  |  |
| --- | --- |
| 1. | FCC pentru instalațiile care funcționează și sunt autorizate în conformitate cu legislația Uniunii aplicabilă înainte de 1 septembrie 2015.  FCC = 1 dacă HDD >= 3 350  FCC = 1,25 dacă HDD <= 2 150  FCC = – (0,25/1 200) × HDD + 1,698 dacă 2 150 < HDD < 3 350 |

|  |  |
| --- | --- |
| 2. | FCC pentru instalațiile autorizate după 31 august 2015 și pentru instalațiile de la punctul 1 după 31 decembrie 2029:  FCC = 1 dacă HDD >= 3 350  FCC = 1,12 dacă HDD <= 2 150  FCC = – (0,12/1 200) × HDD + 1,335 dacă 2 150 < HDD < 3 350 |

(Valoarea rezultată a FCC va fi rotunjită la trei zecimale.)

Valoarea HDD (*Heating Degree Days* – grade zile pentru încălzire) ar trebui să fie considerată ca fiind egală cu media valorilor HDD pentru locul unde este situată instalația de incinerare, calculată pentru o perioadă de 20 de ani consecutivi anteriori anului pentru care se calculează FCC. Pentru calcularea valorii HDD ar trebui aplicată următoarea metodă stabilită de Eurostat: Valoarea HDD este egală cu (18 °C – Tm) × d, dacă Tm este mai mic de sau egal cu 15 °C (pragul de încălzire), și egală cu 0 dacă Tm este mai mare de 15 °C; Tm reprezintă media temperaturii exterioare (Tmin + Tmax/2) dintr-o perioadă de d zile. Calculele trebuie efectuate zilnic (d = 1) și adunate pentru un an.”

[anexa nr.3](https://www.legis.md/UserFiles/Image/RO/2019/mo306-309md/an_3_209.doc)

## Anexa nr.31 Instalaţii şi/sau activităţi de gestionare a deşeurilor

## **Tabelul 1 Lista instalațiilor și/sau activităților de gestionare a deşeurilor**

|  |  |  |  |  |
| --- | --- | --- | --- | --- |
| **Domeniu de gestionare a deșeurilor** | **Proces** | **Tipul echipamentului**  **(numele tehnologiei/activitatii de gestionare a deșeurilor)** | | **Operațiuni permise**  **(R, D)** |
| Tratarea deșeurilor înainte de valorificare sau eliminare | procese biologice | biodegradarea | | R12, D8 |
| uscarea biomasei | | R12 |
| tratare biologică | | D8 |
| procese fizico -chimice | neutralizare | | R12, D9, D13 |
| solidificarea si/sau stabilizarea deșeurilor tratate | | R12, D9, D13 |
| tratarea termică a deșeurilor, în special vitrificarea, topirea sau sinterizarea | | R12, D9, D13 |
| demulsionarea deșeurilor lichide, în special a uleiurilor uzate | | R12, D9, D13 |
| decontaminarea deșeurilor infecțioase | | R12, D9 |
| alt echipament pentru tratarea fizico-chimică a proprietăților deșeurilor | | R12, D9 |
| tratarea deşeurilor pentru valorificarea energiei | | R12 |
| procese biologice şi fizico - chimice | tratarea nămolului de la stațiile de epurare a apelor uzate înainte de utilizare pe terenuri agricole | | R12 |
| lucrări mecanice | dezasamblare  /demontarea | deşeuri | R12, D14 |
| vehicule scoase din uz | R12 |
| deșeuri de echipamente electrice | R12 |
| mijloace de transport, cu excepția celor rutiere | R12 |
| ca parte a procesului de reciclare a navelor | R12 |
| sfărâmare | deşeuri | R12, D14 |
| vehicule scoase din uz | R12 |
| deșeuri de echipamente electrice | R12 |
| ambalare, tăiere, presare și colectare mixtă a deșeurilor pe bază de autorizație | | R12, D14 |
| sortare, sortare suplimentară a deșeurilor | | R1, R3, R4, R5, R12, D13, D14, |
| tratare mecanico-biologică | | | R1, R3, R4, R5, R12  D8, D13, D14, |
| Valorificarea deșeurilor | utilizarea energiei | valorificarea energetică a deșeurilor municipale | | R1 |
| valorificarea energetică a altor deșeuri | | R1 |
| producerea de combustibil din alte deșeuri | | R1 |
| valorificarea energetică a deșeurilor periculoase | | R1 |
| producerea de combustibil din deșeuri periculoase | | R1 |
| valorificarea energetică a nămolurilor de epurare | | R1 |
| utilizarea energetică a biogazului din stațiile de epurare a apelor uzate | | R1 |
| coincinerarea altor deșeuri | | R1 |
| coincinerarea deșeurilor periculoase | | R1 |
| coincinerarea deșeurilor într-o fabrică de ciment | | R1 |
| coincinerarea nămolului de la epurarea apelor uzate | | R1 |
| instalație de biogaz cu utilizarea energetică a biogazului și utilizarea limitată a materialului digestat | | R1, R1, R3 |
| piroliza cu valorificarea energetică a produsului sau a unui produs destinat valorificării energetice și cu posibilă valorificare materială a produsului | | R1, R3, R4, R5, R5 |
| plasmă cu valorificarea energetică a produsului sau un produs destinat valorificării energetice și cu posibila valorificare materială a produsului | | R1, R3, R4, R5 |
| valorificarea și reciclarea materialelor | procese biologice | producerea de compost ca îngrășământ | R3 |
| producerea de compost pentru reabilitarea și amenajarea teritoriului | R3, R12 |
| compostare într-o instalație mică | R3 |
| valorificarea /regenerarea solventului | | R2 |
| regenerarea acizilor si bazelor | | R6 |
| valorificarea substanţelor utilizate pentru reducerea poluării | | R7 |
| rafinarea uleiurilor uzate sau alte reutilizări ale uleiurilor uzate | | R9 |
| utilizarea deșeurilor pentru reabilitarea depozitului de deșeuri numai în procesul de funcționare a depozitului de deșeuri | | R5 |
| utilizarea deșeurilor pentru amenajarea teritoriului, cu excepția deșeurilor inerte utilizate în amenajarea depozitului de deșeuri | | R5 |
| producerea amestecurilor pentru fundații și alte amestecuri din deșeuri | | R5 |
| reciclarea/ valorificarea metalelor și compușilor metalici | | R4 |
| prelucrarea metalelor pentru reciclare | | R4 |
| reciclarea/ valorificarea altor materiale anorganice | | R5 |
| prelucrarea sticlei pentru reciclare | | R5 |
| producerea materialelor reciclate din deșeuri de construcții și demolări | | R5 |
| solidificare și/sau stabilizare cu produsul de ieșire | | R5 |
| obţinerea componentelor catalizatorului | | R8 |
| reșaparea anvelopelor | | R3 |
| reciclarea sau valorificarea substanțelor organice, altele decât solvenţii | | R3 |
| prelucrarea hârtiei pentru reciclare | | R3 |
| reciclarea hârtiei | | R3 |
| reciclarea plasticului | | R3 |
| producerea unui produs care încetează să mai fie un deșeu, cu excepția hârtiei, plasticului, compostului | | R3 |
| producerea unui produs care încetează să mai fie un deșeu, cu excepţia sticlei şi a deşeurilor reciclate din deşeuri din construcţii şi demolări | | R5 |
| utilizarea nămolului de la stațiile de epurare a apelor uzate pe terenuri agricole | | R10 |
| echipamente pentru pregătirea pentru reutilizare | | R3, R4, R5 |
| instalație de biogaz cu valorificare energetică a biogazului și utilizarea materialului digestat | | R1, R3 |
| piroliza cu un produs destinat valorificării materialelor | | R3, R4, R5 |
| plasmă cu produsul destinat utilizării materiale | | R3, R4, R5 |
| dizolvarea cu produse utilizate ca materie primă originală | | R3 |
| Eliminarea deșeurilor | biodegradare (eliminare finală) | | | D2 |
| depozite de deșeuri | deșeuri inerte din echipamente | | D1, |
| instalații de deșeuri periculoase | | D1, |
| Incinerarea pe sol | deseuri periculoase | | D10 |
| alte deșeuri | | D10 |
| nămoluri de la stațiile de epurare | | D10 |
| eliminarea deșeurilor specifice | Injectarea în adîncimi | | D3 |
| acumularea în rezervoare de suprafață, în iazuri cu nămol, lagune | | D4 |
| eliminarea în depozite special construite | | D5 |
| stocare permanentă, în special în mine | | D12 |
| eliminarea deșeurilor lichide, în special la stația de tratare a apelor uzate | | | D8, D9, D13 |
| Colectarea deșeurilor | colectare | Deșeuri de metale feroase şi neferoase, cu excepția deșeuri de echipamente electrice și a vehiculelor scoase din uz | |  |
| vehicule scoase din uz | |  |
| deșeuri de echipamente electrice | |  |
| Stocarea deșeurilor | alte deșeuri | | | R13, D15, |
| deșeuri periculoase | | | R13, D15, |
| stocarea nămolului de la stațiile de epurare a apelor uzate înainte de utilizare pe terenuri agricole | | | R13 |
| Gestionarea produselor supuse principiului REP | pregătirea echipamentelor pentru reutilizare | | | R3, R4, R5 |

## **Tabelul 2 Capacitățile instalațiilor care necesită a fi indicate în Cererea pentru obținerea autorizaţiei de mediu pentru gestionarea deşeurilor, conform art.25, alin. (4), (5) și (7)**

|  |  |  |
| --- | --- | --- |
| Capacitățile instalației pentru stocarea deșeurilor | | |
| Capacitatea anuală a instalației | t/an | Cantitatea de deșeuri pe care instalația o poate accepta pe an conform documentației proiectului (în tone pe an). |
| Capacitățile instalației pentru tratarea deșeurilor | | |
| Capacitatea anuală a instalației de tratare a deșeurilor | t/an | Cantitatea de deșeuri pe care instalația o poate tratare, conform documentației de proiect în tone pe an. |
| Capacitate zilnică a instalației de valorificare a deșeurilor | t/zi | Cantitatea de deșeuri care poate fi acceptată în instalația de tratare într-o zi, ținând cont de tehnologia utilizată.  Datele sunt indicate în cazul în care instalația deține permis integrat de mediu conform Legii emisii industriale. |
| Capacitatea maximă instantanee a instalației | t | Cantitatea maximă de deșeuri care poate fi prezentă în instalația de tratare la un moment dat. |
| Capacitățile depozitului pentru eliminarea deșeurilor | | |
| Capacitatea totală proiectată a depozitului de deșeuri | m3 | Capacitatea depozitului de deșeuri pentru eliminarea deșeurilor (în metri cubi), așa cum este menționat în documentația de proiect, cu indicarea capacității depozitului (în m3) amplasate pe teritoriul fiecărei comune. |
| Capacitatea liberă a depozitului de deșeuri | m3,t | Diferența dintre volumul capacității totale proiectate și volumul tuturor deșeurilor depozitate de la începerea operațiunilor, la 31 decembrie a anului de raportare. Conversia deșeurilor primite la depozit din metri cubi în tone se realizează conform standardului tehnic SN 83 8036. |
| Capacitatea planificată a depozitului de deșeuri | m3 | Capacitatea totală planificată, inclusiv etapele de construcție a depozitului de deșeuri, cu indicarea capacității depozitului (în m3) amplasate pe teritoriul fiecărei comune. |

## **Tabelul 3 . Instalație de biogaz mici de prelucrare a biomasei și a subproduselor agricole**

|  |  |
| --- | --- |
| Deșeuri care pot fi tratate în instalație: | |
| 02 01 01 | Nămoluri de la spălare şi curăţare |
| 02 01 03 | Deşeuri de ţesuturi vegetale |
| 02 01 06 | Materii fecale, urină şi gunoi de grajd de la animale (inclusiv resturi de paie), efluente, colectate separat şi tratate în afara incintei |
| 02 01 07 | Deşeuri din exploatarea forestieră |
| 02 03 01 | Nămoluri de la spălare, curăţare, decojire, centrifugare şi separare |
| 02 03 04 | Materii care sînt improprii pentru consum ori procesare |
| 02 03 05 | Nămoluri de la epurarea efluenţilor în incintă |
| 02 04 01 | Pămînt rezultat din curăţarea şi spălarea sfeclei de zahăr |
| 02 04 03 | Nămoluri de la epurarea efluenţilor în incintă |
| 02 06 01 | Materii care sînt improprii pentru consum ori procesare |
| 02 06 03 | nămoluri de la epurarea efluenţilor în incintă |
| 02 07 01 | Deşeuri de la spălarea, curăţarea şi prelucrarea mecanică a materiei prime |
| 02 07 02 | Deşeuri de la distilarea băuturilor alcoolice |
| 02 07 04 | Materii care sînt improprii pentru consum ori procesare |
| 02 07 05 | Nămoluri de la epurarea efluenţilor în incintă |
| 19 12 12 | alte deşeuri (inclusiv amestecuri de materiale) de la tratarea mecanică a deşeurilor, altele decît cele specificate la 19 12 11 (numai deșeuri care au fost generate într-o instalație de gestionare a deșeurilor biodegradabile prin tratarea deșeurilor biodegradabile și care respectă valorile limită pentru concentrațiile de substanțe periculoase și organisme indicator, în conformitate cu articolul 63 alineatul (4)) . |
| 20 01 08 | Deşeuri biodegradabile de la bucătării şi cantine (numai deșeuri vegetale care nu au intrat în contact cu materii prime de origine animală). |
| 20 02 01 | Deșeuri biodegradabile |

**Tabelul 4. Lista** instalațiilor **de valorificare a deșeurilor, ce fac obiectul derogării de la obligaţia de autorizare confrom art. 27**

1. Echipamente pentru producția de hârtie, carton sau celuloză reciclată pentru producția de hârtie, carton sau pentru alte utilizări de materiale în industrie, altele decât valorificare energetică, operate în conformitate cu cele mai bune tehnici disponibile

|  |  |
| --- | --- |
| *Deșeuri care pot fi tratate în instalație:* | |
| 03 03 08 | Deşeuri de la sortarea hîrtiei şi cartonului destinate reciclării |
| 15 01 01 | Ambalaje de hîrtie şi carton |
| 19 12 01 | Hârtie și carton |
| 20 01 01 | Hârtie și carton |
| Cantitatea maximă de deșeuri tratate într-un an calendaristic: 600000 de tone. | |

2. Instalații de producție a sticlei care funcționează în conformitate cu cele mai bune tehnici disponibile

|  |  |
| --- | --- |
| Deșeuri care pot fi tratate în instalație: | |
| 10 11 12 | Deşeuri de sticlă, altele decît cele specificate la 10 11 11 |
| 15 01 07 | Ambalaje de sticlă |
| 16 01 20 | Sticlă |
| 17 02 02 | Sticlă |
| 19 12 05 | Sticlă |
| 20 01 02 | Sticlă |
| Cantitatea maximă de deșeuri tratate într-un an calendaristic: 16000 t. | |

3. Utilizarea nămolului tratat pe terenuri agricole, în calitate de fertilizanți, confrom relementărilor Agenției Naționale de Securitate Alimentără.

4. Rambleeri cu sol sau roci pentru rambleire în cantitate maximă de 10000 t de deșeuri sau sedimente în cantitate maximă de 50000 t de deșeuri, cu excepția cazului în care operatorul operează sau nu a exploatat o altă instalație de rambleu în termen de 2 kilometri în ultimii 5 ani.

**Tabelul 5 Lista actelor permisive emise de către Agenția de Mediu pentru instalațiile**

**/sau activităților de gestionare a deşeurilor**

|  |  |  |  |
| --- | --- | --- | --- |
| Nr. | **Actul permisiv** | **Costul, lei** | **Termenul de valabilitate** |
| 1. | Autorizaţie de mediu privind gestionarea deşeurilor   1. instalaţii şi/sau activităţi de gestionare a deşeurilor, definite în anexa nr.31, tabelul 1; 2. tratarea deşeurilor în instalații mici listate în Anexa nr.31; 3. comercializarea deșeurilor; 4. desfăşurarea activităţilor de implementarea responsabilităţii extinse a producătorului:   1) sistem individual  2) sistem colectiv. | 10 000  5 000  1 000  5 000  20 000 | 5 ani |
| 2. | Consimțământ prealabil scris – autorizarea unui transfer transfrontalier de deșeuri de către autoritatea competentă națională după acceptarea notificării prealabile scrise pentru import și export. | 5 000 | Pînă la efectuarea exportului/ importului |
| 3. | Consimțământ prealabil scris – autorizarea unui transfer transfrontalier de deșeuri de către autoritatea competentă națională după acceptarea notificării prealabile scrise pentru transit. | 10 000 | Pînă la efectuarea tranzitului |

[anexa nr.4](https://www.legis.md/UserFiles/Image/RO/2019/mo306-309md/an_4_209.doc)

## Anexa nr. 5

**Categoriile de echipamente electrice şi electronice care fac obiectul articolului 50**

1.      Echipamente de transfer termic

2.      Ecrane, monitoare și echipamente care conțin ecrane cu o suprafață mai mare de 100 cm2

3.      Lămpi

4.      Echipamente de mari dimensiuni (având oricare dintre dimensiunile externe mai mare de 50 cm), inclusiv, printre altele:

aparate de uz casnic; echipamente informatice și de telecomunicații; echipamente de larg consum; aparate de iluminat, echipamente de reproducere a sunetului sau imaginilor, echipamente muzicale; unelte electrice și electronice; jucării, echipamente sportive și de agrement; dispozitive medicale; instrumente de supraveghere și control; distribuitoare automate; echipamente pentru generarea de curenți electrici. Această categorie nu include echipamente cuprinse în categoriile 1-

5.      Echipamente de mici dimensiuni (nicio dimensiune externă mai mare de 50 cm), inclusiv, printre altele:

aparate de uz casnic; echipamente de larg consum; aparate de iluminat, echipamente de reproducere a sunetului sau imaginilor, echipamente muzicale; unelte electrice și electronice; jucării, echipamente sportive și de agrement; dispozitive medicale; instrumente de supraveghere și control; distribuitoare automate; echipamente pentru generarea de curenți electrici. Această categorie nu include echipamente cuprinse în categoriile 1-3 și 6.

6.      Echipamente informatice și de telecomunicații de dimensiuni mici (nicio dimensiune externă mai mare de 50 cm)

[anexa nr.6](https://www.legis.md/UserFiles/Image/RO/2019/mo306-309md/an_6_209.doc)

## Anexa nr.6 1 Cerințe pentru organizarea gestiunii colective a deșeurilor de ambalaje

1. În scopul onorării responsabilității extinse a producătorului impusă în temeiul art.12 din prezenta lege, sistemele colective trebuie să încheie contracte:

1) cu toate municipalitățile (sau persoane juridice înființate de municipalități și cărora le este încredințată administrarea sistemului de management al deșeurilor municipale) pentru cooperarea în organizarea colectării separate, transportului și pregătirii pentru utilizare a deșeurilor de ambalaje generate în fluxul de deșeuri municipale. Aceste acorduri vor prevedea termenii și condițiile de cooperare în funcționarea sistemului de colectare a deșeurilor de ambalaje generate în fluxul deșeurilor municipale, pentru educarea și informarea populației cu privire la gestionarea deșeurilor de ambalaje, pentru finanțarea dezvoltării infrastructurii. pentru colectarea deșeurilor de ambalaje în fluxul deșeurilor municipale și pentru selectarea colectorilor deșeurilor de ambalaje generate în fluxul deșeurilor municipale;

2) cel târziu până la sfârșitul primului trimestru al anului calendaristic în curs se încheie contracte de organizare a gestionării deșeurilor de ambalaje cu toate primăriile (sau persoane juridice înființate de primării și încredințate cu administrarea sistemului municipal de management al deșeurilor) și colectorii deșeurilor selectați în conformitate cu procedura prevăzută în contractele menționate la pct.1, pentru colectarea separată, transportul, pregătirea pentru utilizare și valorificarea deșeurilor de ambalaje provenite din fluxul de deșeuri municipale. Aceste contracte trebuie să stabilească modalitățile de finanțare (plata costurilor) a colectării separate, transportului, pregătirii pentru utilizare și valorificării deșeurilor de ambalaje generate în fluxul deșeurilor municipale, procedurile de depunere a documentelor care să ateste că deșeurile de ambalaje au fost gestionate, precum și aranjamentele pentru monitorizarea îndeplinirii obligațiilor contractuale. În cazul mai multor organizații, contractele menționate la prezentul punct se semnează în aceleași condiții;

3) cu colectori de deșeuri de ambalaje selectați de organizație în conformitate cu procedura stabilită de ministrul mediului pentru colectarea separată, transportul, pregătirea pentru utilizare, valorificarea și utilizarea deșeurilor de ambalaje generate în fluxul de deșeuri municipale sau cu colectori; a deșeurilor de ambalaje alese de organizație în conformitate cu procedura stabilită de Ministrul Mediului pentru colectarea, transportul, tratarea în vederea utilizării și utilizatorii (reciclatorii) deșeurilor de ambalaje generate în fluxul de deșeuri municipale și/sau exportatorii pentru recuperarea deșeurilor de ambalaje colectate și pregătite pentru utilizare (în așa fel încât să se asigure colectarea separată, transportul și pregătirea pentru utilizare a deșeurilor de ambalaje în toată țara). Aceste contracte trebuie să prevadă modalități de plată pentru colectarea separată, transportul, pregătirea pentru utilizare, valorificarea și folosirea deșeurilor de ambalaje din fluxul de deșeuri non-municipale, pentru depunerea documentelor care atestă tratarea deșeurilor de ambalaje din fluxul de deșeuri non-municipale și pentru monitorizarea îndeplinirii obligațiilor contractuale.

2. Sistemul colectiv finanțează costurile menționate la pct.1. și dezvoltarea infrastructurii pentru sistemul de colectare a deșeurilor de ambalaje generate în fluxul de deșeuri municipale proporțional cu cota de piață deținută de participanții săi și de producătorii care au fost contractați să organizeze gestionarea deșeurilor de ambalaje, care se calculează, pe baza cantității de ambalaje utilizate pentru ambalarea produselor furnizate către piața în perioada de raportare, declarată de participanți și de acești producători și importatori.

3. Pentru a monitoriza îndeplinirea obligațiilor contractuale menționate la pct.1 sistemul colectiv asigură înființarea consiliui de control, care va fi compus dintr-un număr egal de reprezentanți ai sistemului colectiv, ai asociațiilor de colectorii și a asociațiilor de utilizatori (și exportatori) de deșeuri de ambalaje. În plus, Consiliul de Control include un reprezentant al CALM și unui reprezentant al Ministerului Mediului.

4. Consiliul de control se constituie printr-un acord multilateral care va prevedea:

1) proceduri de monitorizare a îndeplinirii obligațiilor contractuale dintre organizație și colectori, utilizatori și exportatori de deșeuri de ambalaje ;

2) proceduri de monitorizare a îndeplinirii obligațiilor contractuale de către producători, importatori care au încredințat contractual organizației îndeplinirea obligațiilor prevăzute de prezenta lege;

3) obligația membrilor Consiliului de Supraveghere de a nu dezvălui unui terț informațiile obținute în cursul activităților Consiliului de Supraveghere, cu excepția cazurilor prevăzute de lege;

4) procedura de numire a membrilor consiliului de supraveghere.

(8) Reprezentanții sunt numiți în Consiliul de Control de acele asociații de colectori de deșeuri de ambalaje și de utilizatori și exportatori de deșeuri de ambalaje ai căror membri au colectat și recuperat sau exportat în vederea valorificării cel puțin 25 la sută din cantitatea totală de deșeuri de ambalaje colectate pe teritoriul tării în ultimul an de raportare.

5. Reprezentanții organizației în Consiliul de control sunt numiți printr-o decizie a organelor de conducere ale organizației. Organul de conducere al organizației numește reprezentanți în consiliul de supraveghere pentru un mandat de cel mult trei ani, asigurându-se că fiecare participant al organizației are posibilitatea de a deveni membru al consiliului de supraveghere. Aceeași persoană nu poate îndeplini două mandate consecutive.

## **Anexa nr.6 2**Lista deșeurilor de metale feroase şi neferoase care fac obiectul reglementărilor confrom art.61, alin. (5)

Secțiunea 1

**1**. Deșeuri de metale feroase şi neferoase pentru care operatorul instalației este obligat, la acceptare, să înregistreze date privind persoana fizică care a predat fizic deșeurile instalației, precum și despre deșeurile acceptate, precum și deșeurile metalice pentru care operatorul instalației poate plăti numai în modul specificat în art.61, alin (5) și (5)1.

|  |  |
| --- | --- |
| **Codul deșeului** | **Tipul de deșeuri** |
| 02 01 10 | deșeuri de metal |
| 12 01 01 | pilitură și șpan feros |
| 12 01 03 | pilitură și șpan neferos |
| 15 01 04 | ambalaje metalice |
| 16 01 04\* | vehicule scoase din uz |
| 16 01 06 | vehicule scoase din uz care nu conțin lichide sau alte componente periculoase |
| 16 01 17 | metale feroase |
| 16 01 18 | metale neferoase |
| 16 08 01 | catalizatori uzați cu conținut de aur, argint, reniu, rodiu, paladiu, iridiu sau platină (cu excepția 16 08 07) |
| 17 04 01 | cupru, bronz, alamă |
| 17 04 02 | aluminiu |
| 17 04 03 | plumb |
| 17 04 04 | zinc |
| 17 04 05 | fier și oțel |
| 17 04 06 | staniu |
| 17 04 07 | amestecuri metalice |
| 17 04 11 | cabluri, altele decît cele specificate la 17 04 10 |
| 20 01 40 | metale |

Secțiunea 2

1. Operatorul instalației nu poate efectua plata în cazul acceptării de la persoane fizice care nu desfășoară activități comerciale a deșeurilor de metale feroase şi neferoase care reprezintă următoarele caracteristici:

(a) o operă de artă sau o parte a acesteia sau un obiect cu valoare culturală;

(b) un obiect sacru sau religios sau o parte a acestuia,

(c) mașini industriale sau părți ale acestora,

(d) echipamente de folos public sau părți ale acestora, în special echipamente de transport în masă, semne de circulație, componente sau accesorii preluate din spații publice și ale drumurilor și echipamente pentru energie, apă sau canalizare sau

(e) părți ale unui produs scos din uz selectat.

## [anexa nr.7](https://www.legis.md/UserFiles/Image/RO/2019/mo306-309md/an_7_209.doc)

**Materia primă secundară pasibilă importului**

|  |  |  |
| --- | --- | --- |
| **Poziţia tarifară** | **Codul, conform Convenției de la Basel** | **Denumirea mărfurilor** |
| 4707 |  | Hârtie sau carton reciclabile (deșeuri și maculatură): |
| 4707 10 000 | B3020 | –  Hârtii sau carton kraft nealbite sau hârtie sau cartoane ondulate |
| 4707 20 000 | B3020 | –  Alte hârtii sau cartoane, obținute în principal din pastă chimică albită, necolorate în masă |
| 4707 30 |  | –  Hârtii sau cartoane, obținute în principal din pastă mecanică  (de exemplu, ziare, periodice și imprimate similare): |
| 4707 30 100 | B3020 | – –  Numere vechi și nevândute de ziare și reviste, anuare telefonice, broșuri și imprimate publicitare |
| 4707 90 |  | – –  Altele |
| 4707 90 100 | B3020 | –  Altele, inclusiv deșeurile și maculatura netriate: |
| 4707 90 900 | B3020 | – –  Netriate |
| 5202 | B3030 | – –  Triate |
| 7001 00 |  | Deșeuri de bumbac (inclusiv deșeuri de fire de bumbac și destrămătură) |
| 7001 00 100 | B2020  B2040  GE020 | Cioburi și alte deșeuri și resturi din sticlă; sticlă în masă: |
| 7204 | B1010  B1030  B1040  B1100  B1250  B1115  GC010  GC020 | –  Cioburi și alte deșeuri și resturi din sticlă |
| 2401 30 000 | B3060 | Deșeuri și resturi de fontă, de fier sau de oțel (fier vechi); deșeuri lingotate din fier sau oțel |
| 2307 00 | B3060 | Deșeuri de tutun (ex. nervură de tutun) |
| 2618 00 000 | B1200 | Zgură de furnal granulată (nisip de zgură) rezultată de la fabricarea fontei, fierului sau oţelului |
| 2621 90 000 | B1031  B1070  B1100  B1220  B1240  B2040  B3100  GG030  GG040 | Altele (ex. nămol roșu (reziduu de bauxită); pulbere abrazivă din zgură rezultată de la producerea de feronichel) |